
	专讘讬 讬专诪讬讛 讘专 讗讘讗 讜专讘 讬讛讜讚讛 讻专''诇 住''诇. 讚讻讜转讬讛 驻住拽讬谞谉 讘专讬砖 讛讞讜诇抓 (讬讘诪讜转 讚祝 诇讜:): 讛讻讬 讗诪专 砖诪讜讗诇 讝讜 讗讬谞讜 讚讜诪讛 诇诪砖谞转谞讜. 讻讚诪住讬拽 诪砖讜诐 转拽谞转 讗讜砖讗 诪砖诪注 讚讗讬 诇讗讜 转拽谞转 讗讜砖讗 诪讜讚讛 砖诪讜讗诇 讚讗讬谉 讛讘注诇 诪讜爪讬讗 诪讬讚 讛诇拽讜讞讜转 讚拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讜讗''转 讜讛讬讗讱 诪爪讗 讬讚讬讜 讜专讙诇讬讜 讚住''诇 诇注讬诇 驻''拽 (讚祝 讟.) 讛讗讞讬谉 砖讞诇拽讜 诇拽讜讞讜转 讛谉 讜住''诇 讛讻讗 讚诇讗讜 讻拽谞讬谉 讛讙讜祝 讚诪讬 讗''讻 诇讗 诪砖讻讞转 讚诪讬讬转讬 讘讬讻讜专讬诐 讗诇讗 讞讚 讘专 讞讚 注讚 讬讛讜砖注 讘谉 谞讜谉 讻讚拽讗诪专 讘住讜祝 讛砖讜诇讞 (讙讬讟讬谉 讚祝 诪讞. 讜砖诐) 讜讻谉 拽砖讛 诇专讘讗 讚驻住拽 讻专''诇 讘专讬砖 讛讞讜诇抓 (讬讘诪讜转 讚祝 诇讜. 讜砖诐) 讚拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讜住''诇 讛讗讞讬谉 砖讞诇拽讜 诇拽讜讞讜转 讛谉 讘驻专拽 讘' 讚拽讚讜砖讬谉 (讚祝 诪讘:) 讜讛讬讗讱 诪爪讗 讬讚讬讜 讜专讙诇讬讜 讜讙诐 讗谞讜 讛讬讗讱 诪爪讗谞讜 讬讚讬谞讜 讜专讙诇讬谞讜 讚拽讬讬''诇 讻专''诇 讜拽讬讬''诇 讚讗讬谉 讘专讬专讛 讚讘住讜祝 讘讬爪讛 (讚祝 诇讞.) 驻住拽讬谞谉 讻专' 讗讜砖注讬讗 讚讘讚讗讜专讬讬转讗 讗讬谉 讘专讬专讛 讜诪驻专砖 专''讬 讚讻诇 讛谞讛讜 讚讗讬转 诇讛讜 讚讗讬谉 讘专讬专讛 诇讗 讬讗诪专讜 讚讛讗讞讬谉 砖讞诇拽讜 诪讞讝讬专讬谉 讝讛 诇讝讛 讘讬讜讘诇 专拽 专' 讬讜讞谞谉 诇讞讜讚讬讛 诇讛讻讬 讚讬讬拽 注诇讛 专讘讬 讬讜讞谞谉 讚诇讗 诪爪讗 讬讚讬讜 讜专讙诇讬讜 讗讘诇 讗谞谉 诇讗 住''诇 砖讬讛讗 转诇讜讬 讞讝专转 讬讜讘诇 讘讻讱 讚讛讗 专讘讬 讬讜讞谞谉 讙讜驻讬讛 诪讜讚讛 讚讘讬诪讬 讬讛讜砖注 讛讬讜 诪讘讬讗讬谉 讘讬讻讜专讬诐 讗驻讬诇讜 讗诪专讬谞谉 讚诇讗讜 讻拽谞讬谉 讛讙讜祝 讚诪讬 讻讚讗诪专讬谞谉 讗诇讗 讞讚 讘专 讞讚 注讚 讬讛讜砖注 讘谉 谞讜谉 讜讞诇讜拽转 讬讛讜砖注 谞诪讬 讗诪专 讘讬砖 谞讜讞诇讬谉 (讘''讘 讚祝 拽讬讟:) 讚讬专讜砖讛 讛讬讗 诇讛诐 诪讗讘讜转讬讛诐 讜讗驻''讛 诇讗 讞讝专讛 讗讜转讛 讞诇讜拽讛 讘讬讜讘诇 讚住讘专讗 讛讜讗 讻讬讜谉 砖讞诇拽讜 注诇 驻讬 谞讘讬讗 讜讗讜专讬诐 讜转讜诪讬诐 讜讘讙讝讬专转 讛讻转讜讘 讜诇驻讬讻讱 讛讘讬讗讜 讘讬讻讜专讬诐 讜讛砖转讗 讘讛讗 住讘专讗 驻诇讬讙讬 专' 讬讜讞谞谉 讜砖讗专 讗诪讜专讗讬 讚专讘讬 讬讜讞谞谉 住讘专 讚诪讛讛讬讗 诇讗 讬诇驻讬谞谉 讚讙讝讬专转 讛讻转讜讘 讛讬转讛 讜砖讗专 讗诪讜专讗讬 住讘专讬 讚诪讛转诐 讬诇驻讬谞谉 讘讻诇 讞诇讜拽转 讬专讜砖讛 讚讗讬谉 诪讞讝讬专讬谉 讘讬讜讘诇 讗祝 注诇 讙讘 讚诇拽讜讞讜转 讛谉: 讘讗讜砖讗 讛转拽讬谞讜 讛讗砖讛 砖诪讻专讛. 讜讗''转 诇专' 讬讜讞谞谉 诇诪讛 讛讜爪专讱 诇转拽谉 讻讬讜谉 讚讻拽谞讬谉 讛讙讜祝 讚诪讬 讜讬''诇 讚讗爪讟专讬讱 诇讛讬讻讗 讚讻转讘 诇讛 讚讬谉 讜讚讘专讬诐 讗讬谉 诇讬 讘谞讻住讬讱 讜讘驻讬专讜转讬讛谉 讜讘驻讬专讬 驻讬专讜转讬讛谉 注讚 住讜祝 讛注讜诇诐 讚讗讬谉 讝讛 讗讜讻诇 驻讬专讜转 讻讚讗诪专 讘讛讻讜转讘 (讻转讜讘讜转 讚祝 驻讙.) 讜诪讬讛讜 讗诐 诇讗 讻转讘 讗诇讗 讚讬谉 讜讚讘专讬诐 讗讬谉 诇讬 讘谞讻住讬讱 讜讘驻讬专讜转讬讛谉 诇讗 住讙讬 讘讛讻讬 讚讗讻转讬 讘驻讬专讜转 注爪诪谉 讬诇拽讞 讘讛谉 拽专拽注 讜讛讜讗 讗讜讻诇 驻讬专讜转: 讗诪专 专讘 讗讬讚讬 讘专 讗讘讬谉 讗祝 讗谞谉 谞诪讬 讻讜'. 转讬诪讛 诇专''讬 讚砖讘讬拽 诪转谞讬转讬谉 讚诪住讻转 诪讻讜转 (讚祝 讙. 讜砖诐) 讜诪讬讬转讬 讘专讬讬转讗 讚转谞谉 诪注讬讚讬谉 讗谞讜 讗转 讗讬砖 驻诇讜谞讬 砖讙讬专砖 讗转 讗砖转讜 讜讛诇讗 讘讬谉 讛讬讜诐 讘讬谉 诪讞专 住讜驻讜 诇讬转谉 诇讛 讻转讜讘讛 (讜诇讗 谞转谉 诇讛 讻转讜讘讛) 讗讜诪讚讬谉 讻诪讛 讗讚诐 专讜爪讛 诇讬转谉 讘讻转讜讘转讛 砖诇 讝讜 砖讗诐 谞转讗专诪诇讛 讗讜 谞转讙专砖讛 讜讗诐 诪转讛 讬专砖谞讛 讘注诇讛 讜驻诇讬讙讬 讗诪讜专讗讬 讘讙诪专讗 讚讗讬讻讗 诪''讚 砖诪讬谉 讘讗砖讛 讻诪讛 讗讚诐 专讜爪讛 诇讬转谉 注诇 讝讻讜转 住驻讬拽讛 砖诇 讗砖讛 讜讛诪讜转专 讬砖诇诪讜 讛注讚讬诐 讜讗讬讻讗 诇诪''讚 砖诪讬谉 讘讘注诇 讻诪讛 讛讬讛 讗讚诐 谞讜转谉 注诇 讝讻讜转 住驻讬拽讜 砖诇 讘注诇 讜诪''诪 诇讻讜诇讛讜 讬砖 诇讚拽讚拽 讗诪讗讬 讘讟讜讘转 讛谞讗讛 讚讗诐 诪转讛 讬专砖谞讛 讘注诇讛 讚砖诪讗 讛讬讗 转诪讻讜专 讜诇讗 讬专砖谞讛 讜讬''诇 讚讛讛讬讗 讗诪谞讛 讜讗诪讗转讬诐 拽讗诪专 讚驻砖讬讟讗 讘讛谞讛讜 讚讗驻讬' 诪讻专讛 讗讬谉 讛诇拽讜讞讜转 讙讜讘讬谉 诪谞讛 讗讜 诪讗转讬诐 诪讘注诇 诪讗讞专 砖诪转讛 讘讞讬讬 讘注诇讛 讗讘诇 讛讱 讚讛讻讗 讗讬谉 诇讚讞讜转 讚讗诪谞讛 讜诪讗转讬诐 拽讗讬





专砖讘"讗

 讗诇诪讗 拽谞讬谉 讬专讜转 讻拽谞讬谉 讛讙讜祝 讚诪讬. 讜讗诐 转讗诪专 诇专讘讬 讬讜讞谞谉 诇讬转 诇讬讛 转拽谞转 讗讜砖讗. 讬"诇 讚住讘专 专讘讬 讬讜讞谞谉 讚诪注讜诇诐 诇讗 转拽谞讜讛 讚诇讗 讗讬爪讟专讬讻讗 诇讛讜. 讗讬 谞诪讬 讬"诇 讚谞驻拽讗 诪讬谞讛 讛讬讻讗 讚讻转讘 诇讛 讚讬谉 讜讚讘专讬诐 讗讬谉 诇讬 讘谞讻住讬讱 讜讘驻讬专讜转讬讛谉 讜讘驻讬专讬 驻讬专讜转 注讚 注讜诇诐 讚讗讬谉 诇讜 驻讬专讜转 (讻转讜讘讜转 驻讙, 讗) 讜讗驻讬诇讜 讛讻讬 讗诐 诪讻专讛 讛讘注诇 诪讜爪讬讗 诪讬讚 讛诇拽讜讞讜转 诪转拽谞转 讗讜砖讗. 讻谉 讚注转 专讘讜转讬谞讜 讘注诇讬 讛转讜住驻讜转 讝"诇. 讜爪专讬讱 诇讬 注讬讜谉 讘讝讜 讜讘谞讜转谉 诪转谞讛 诇讗砖转讜 讚拽讬讬诪讗 诇谉 (讘"讘 拽讗, 讘) 砖拽谞住讛 讜讗讬谉 讛讘注诇 讗讜讻诇 驻讬专讜转 讚讗驻砖专 诇讜诪专 讘砖转讬 讗诇讜 砖讗诐 诪讻专讛 讘讞讬讬 讘注诇讛 讗讬谉 讛讘注诇 诪讜爪讬讗 诪讬讚 讛诇拽讜讞讜转 砖讗诐 讘讞讬讬讜 讗讬谞讜 诪讜爪讬讗 诇驻讬 砖讗讬谉 诇讜 讘讛谉 讻诇讜诐 讜讛讬讗 讙诐 讛讬讗 讗讬谉 诇讛 讻诇讜诐 讘讛讜 讛讬讗讱 讬讜专砖 讛讜讗 诇讗讞专讬讛 砖讘转拽谞转 讗讜砖讗 注砖讜 讗转 讛讘注诇 讻诇讜拽讞 专讗砖讜谉 (讘"讘 拽诇讟, 讘) 讜讗诐 讛讜讗 砖谞注砖讛 诇讜拽讞 专讗砖讜谉 住诇拽 注爪诪讜 诪讛谉 讛讬讗讱 讬讞讝讜专 讜讬讜爪讬讗 诪讬讚 诇讜拽讞 砖谞讬.





讛讻讬 讗诪专 砖诪讜讗诇 讝讜 讗讬谞讛 讚讜诪讛 诇诪砖谞转讬谞讜 诪砖讜诐 转拽谞转 讗讜砖讗. 讜讗祝 注诇 讙讘 讚住讘讬专讗 诇讬讛 诇砖诪讜讗诇 讚拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讜住讘专 诇讬讛 谞诪讬 (诇注讬诇 讘讘讗 拽诪讗 讟, 讗) 讛讗讞讬谉 砖讞诇拽讜 诇拽讜讞转 讛谉 讚讗讬谉 讘专讬专讛 诇讗 转讬拽砖讬 诇讬讛 讛讗讬讱 诪讘讬讗讬谉 讘讻讜专讬诐 讗诇讗 讞讚 讘专 讞讚 注讚 讬讛讜砖注 讘谉 谞讜谉 讜讻讚讗诪专讬谞谉 讘讙讬讟讬谉 讘住讜祝 驻专拽 讛砖讜诇讞 (讙讬讟讬谉 诇讞, 讗) 讗讬 诇讗讜 讚讗诪专 专讘讬 讬讜讞谞谉 拽谞讬谉 驻讬专讜转 讻拽谞讬谉 讛讙讜祝 讚诪讬 诇讗 诪爪讗 讬讚讬讜 讜专讙诇讬讜 讘讘讬转 讛诪讚专砖 讚讗诪专 专讘讬 讬讜讞谞谉 讛讗讞讬谉 砖讞诇拽讜 诇拽讜讞讜转 讛谉 讜诪讞讝讬专讬谉 讝讛 诇讝讛 讘讬讜讘诇 讜诇讗 诪砖讻讞转 讚诪讬讬转讬 讘讻讜专讬诐 讗诇讗 讞讚 讘专 讞讚 注讚 讬讛讜砖注 讘谉 谞讜谉, 讚专讘讬 讬讜讞谞谉 讘诇讞讜讚 讛讜讗 讚讗讬转 诇讬讛 诪讞讝讬专讬谉 讝讛 诇讝讛 讘讬讜讘诇 讗讘诇 讻诇讛讜 讗讬谞讱 讚讗诪专讜 讛讗讞讬谉 砖讞诇拽讜 诇拽讜讞讜转 讛谉 诇讗 诪住讬讬诪讬 讘诪讬诇转讬讬讛讜 讜诪讞讝讬专讬谉 讝讛 诇讝讛 讘讬讜讘诇 讜讘讛讗 驻诇讬讙讬 讚讻诇 砖讗专 讬专讜砖讜转 讻讬专讜砖讛 专讗砖讜谞讛 砖诇 讛讗专抓 讜讬专讜砖转 讛讗专抓 讗讬谞讛 讞讜讝专转 讗驻讬诇讜 诇专讘讬 讬讜讞谞谉 讚讛讗 诪讜讚讛 讛讜讗 专讘讬 讬讜讞谞谉 讚讗讜转谉 砖讛讬讜 讬诪讬 讬讛讜砖注 讛讬讜 诪讘讬讗讬谉 讘讻讜专讬诐 讜讗驻讬诇讜 讗诪专转 拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讜诇讗 讘注讬 讞讚 讘专 讞讚 注讚 讬注拽讘 讗讘讬谞讜 讻讚拽讗诪专 讗讬 诇讗讜 讚讗诪专 专讘讬 讬讜讞谞谉 拽谞讬谉 驻讬专讜转 讻拽谞讬谉 讛讙讜祝 讚诪讬 诇讗 诪砖讻讞转 讚诪讬讬转讬 讘讻讜专讬诐 讗诇讗 讞讚 讘专 讞讚 注讚 讬讛讜砖注 讘谉 谞讜谉. 讻讬讜谉 讚讞讚 讘专 讞讚 注讚 讬讛讜砖注 讘谉 谞讜谉 诪讬讛讗 讛讬讛 诪讘讬讗 讗驻讬诇讜 诇诪讗谉 讚讗诪专 拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讜讗祝 注诇 驻讬 砖讬讜爪讗讬 诪爪专讬诐 诪谉 讛讗讘讜转 讬专砖讜讛 讜讻讚讗诪专讬谞谉 讘驻专拽 讬砖 谞讜讞诇讬谉 (讘"讘 拽讬讟, 讘) 讬专讜砖讛 讛讬讗 诇讛谉 诪讗讘讜转讬讛谉, 讜讟注诪讗 讚诪诇转讗 讚诪讛 砖谞注砖讛 注诇 驻讬 谞讘讬讗 讜讗讜专讬诐 讜转讜诪讬诐 讗讬谞讜 讘讚讬谉 砖讬转讘讟诇 讜讬讞讝专讜 诇讞诇讜拽, 讗诇讗 讚拽住讘专 专讘讬 讬讜讞谞谉 讚诇讗 讬诇驻讬谞谉 砖讗专 讬专讜砖讛 诪讬专讜砖讛 专讗砖讜谞讛 讚讛转诐 讙讝讬专转 讛讻转讜讘 讛讬转讛 讜砖诪讜讗诇 讜讻讜诇讛讜 讗讬谞讱 住讘专讬 讚讻诇 讬专讜砖讛 诪讬专讜砖转 讛讗专抓 讬诇驻讬谞谉 讜诪讛 讬专讜砖讛 专讗砖讜谞讛 讗讬谞讛 讞讜讝专转 讘讬讜讘诇 讗祝 讻诇 讛讬专讜砖讜转 讗讬谞谉 讞讜讝专讜转 讜诇驻讬讻讱 诪讘讬讗讬谉 讘讻讜专讬诐. 讜讻讘专 讻转讘转讬 讬讜转专 诪讝讛 讘驻专拽 讘讬转 讻讜专 (讘"讘 拽讟, 讗) 讜讘讙讬讟讬谉 驻专拽 讛砖讜诇讞.





讛诪讗讬专讬

讛讘注诇 讬讜专砖 讗转 讗砖转讜 讘讻诇 谞讻住讬讛 讗驻讬诇讜 谞讻住讬 诪诇讜讙 讜诇讗 讬专讜砖讛 讘诇讘讚 注讚 砖诇讗 讬讬专砖 讗诇讗 讛谞诪爪讗 讘谞讻住讬 诪诇讜讙 砖诇讛 砖诇讗 诪讻专转谉 讜讻谉 砖讘诇砖讜谉 讬专讜砖讛 诇讗 转讛讗 专砖讗讛 诇讛谞讬讞 诇讗讞专讬诐 讛讗 讘诇砖讜谉 诪转谞讛 讗讜 诪讻讬专讛 转讛讗 专砖讗讛 讗诇讗 讗祝 诪讛 砖诪讻专讛 诪谞讻住讬 诪诇讜讙 讘讞讬讬 讘注诇讛 讜诪转讛 讛讘注诇 诪讜爪讬讗 讻诇 讝讻讜转 讛诇拽讜讞讜转 诪讬讚诐 讜谞砖讗专讬诐 讛谞讻住讬诐 讘讬讚讜 砖讻讱 讛转拽讬谞讜 讘讗讜砖讗 讛讗砖讛 砖诪讻专讛 讘谞讻住讬 诪诇讜讙 讘讞讬讬 讘注诇讛 讗注"驻 砖讬讚讜注 砖诇讗 讛讬讛 诇讘注诇讛 讘讛诐 讗诇讗 拽谞讬谉 驻讬专讜转 讜讬讚讜注 讘拽谞讬谉 驻讬专讜转 砖讗讬谞讜 讻拽谞讬谉 讛讙讜祝 讜谞诪爪讗 砖讛讙讜祝 砖诇讛 讜诪讻专转讛 讛谉 讘诇砖讜谉 诪注讻砖讜 诇讙诪专讬 讛谉 诪注讻砖讜 诇讗讞专 诪讬转转 讘注诇讛 讜讛讬讛 专讗讜讬 诇讜诪专 砖讬讛讜 讛诇讜拽讞讬诐 讘诪拽讜诪讛 注讚 砖讗诐 转诪讜转 讛讬讗 讘讞讬讬 讘注诇讛 诇讗 讬讛讗 讛讘注诇 讬讜专砖 讗诇讗 讬讞讝讬拽 讘讛诐 诇驻讬专讜转 讻讗诇讜 讛讬讗 讞讬讛 注讚 砖讬诪讜转 讜讻砖讬诪讜转 讬讝讻讜 讛诐 讘诪拽讜诐 讛讗砖讛 讻讗诇讜 讛讬讗 讞讬讛 砖讛专讬 讘诪拽讜诪讛 讛诐 诪"诪 讻讞 讛转拽谞讛 诪驻拽讬注 诪讚讘专 讝讛 砖诇讗 讬讜专砖 讘诇讘讚 注砖讗讜讛讜 讗诇讗 讗祝 诇讜拽讞 专"诇 砖诪砖注讛 砖谞砖讗讛 谞注砖讛 诇讜拽讞 讘谞讻住讬讛 诪注讻砖讜 讜诇讗讞专 诪讬转转讛 讜讛专讬 讛讜讗 诇讜拽讞 专讗砖讜谉 讜讻砖诪转讛 讘讞讬讬讜 诪讜爪讬讗 讝讻讜转 讛讙讜祝 砖诪讻专讛 诪讬讚 讛诇讜拽讞 讜谞砖讗专 讛拽专拽注 讘讬讚讜 诇讞诇讜讟讬谉 讜诪"诪 讗诐 诪转 讛讜讗 讘讞讬讬讛 讛专讬 讝讻转讛 讛讬讗 讘谞讻住讬讛 讜讻砖讝讻转讛 讛讬讗 讝讻讜 讛诇讜拽讞讬诐 诪诪谞讛 讜谞讻住讬 爪讗谉 讘专讝诇 讗祝 讛讚讬谉 讘讛诐 讻讱 讛讜讗 讗诇讗 砖诇讗 讛讜爪专讻讜 讘讛诐 诇转拽谞讛 砖讛专讬 拽谞讬谉 讛讙讜祝 讬砖 诇讜 讘讛诐 讜讗讬谉 诪讻讬专转讛 讘讛诐 讻诇讜诐 讗祝 诪谉 讛讚讬谉 诇注谞讬谉 砖讗诐 转诪讜转 讛讬讗 讘讞讬讬讜 讬讛讜 讛诐 讘诪拽讜诪讛 讗诇讗 砖诪"诪 讻砖转讝讻讛 讛讬讗 讬讝讻讜 讛诐 讘诪讛 砖讛讬讗 讝讜讻讛 诪讛 诪讻专 诇讜 专讗砖讜谉 诇砖谞讬 讻诇 讝讻讜转 砖转讘讗 诇讬讚讜:



讛讻讜转讘 谞讻住讬讜 诇讘谞讜 诪讛讬讜诐 讜诇讗讞专 诪讬转讛 专"诇 砖讬拽谞讛 诇讜 讛讙讜祝 诪讛讬讜诐 讜讛驻讬专讜转 诇讗讞专 诪讬转讛 讻讱 爪专讬讱 诇驻专砖 诇驻讬 诪讛 砖讻转讘讜 讙讚讜诇讬 讛讚讜专讜转 讘专讗砖讜谉 砖诇 诪爪讬注讗 砖住讜讘专讬谉 砖讗祝 讘砖讟专 砖讻转讜讘 讘讜 诪讛讬讜诐 讜诇讗讞专 诪讬转讛 讗诐 专爪讛 诇讞讝讜专 讞讜讝专 注讚 砖讬讝讻讬专 砖诐 讙讜驻讗 拽谞讬 诪讛讬讜诐 讜驻讬专讗 诇讗诪专 诪讬转讛 讜诇讚注转谞讜 讗讬谞讜 爪专讬讱 砖讗祝 讘诪讛讬讜诐 讜诇讗讞专 诪讬转讛 讗讬谞讜 讬讻讜诇 诇讞讝讜专 讜诇注谞讬谉 讛讚讬谉 诪讬讛讗 诪专 讻讚讗讬转 诇讬讛 讜诪专 讻讚讗讬转 诇讬讛 讛讗讘 讗讬谞讜 讬讻讜诇 诇诪讻讜专 诪讻讬专讛 诪讜讞诇讟转 诇注讜诇诐 砖讛专讬 讙讜祝 讛谞讻住讬诐 砖诇 讘谉 讜讗讬谉 诇讗讘 讘讛谉 讗诇讗 拽谞讬谉 驻讬专讜转 讜讛讘谉 讗讬谞讜 讬讻讜诇 诇诪讻讜专 注讚 砖讬注诪讬讚诐 讘讬讚 讛诇讜拽讞 诪注讻砖讜 砖讛专讬 讛谉 讘专砖讜转 讛讗讘 讜讬砖 诇讜 讘讛谉 拽谞讬谉 驻讬专讜转 讻诇 讬诪讬 讞讬讬讜 诪注转讛 诪讻专谉 讛讗讘 诪讻讬专转讜 诪讻讬专讛 诇注谞讬谉 诪讛 砖讬砖 诇讜 讘讛 讜讛讜讗 拽谞讬谉 驻讬专讜转 讜讗注"驻 砖诪讻专 讘讟注讜转 砖讛专讬 谞转讻讜讜谉 诇诪讻讜专 讙讜祝 讜驻讬专讜转 诪注讻砖讜 砖讻诇 讛诪讜讻专 讚讘专 讗注"驻 砖讛诪讻讬专讛 讗讬谞讛 诇注谞讬谉 诪讛 砖诪讻专讛 诪"诪 讛专讬 讛讬讗 诪讻讬专讛 诇注谞讬谉 诪讛 砖讬砖 诇讜 讘讛:



诪讻专谉 讛讘谉 讗讬谉 诇诇拽讜讞讜转 讻诇讜诐 注讚 砖讬诪讜转 讛讗讘 讜诪"诪 讻砖讬诪讜转 讛讗讘 拽谞讛 诇讜拽讞 讜讗讬谉 讝讛 讘讚讬谉 诪讛 砖讗讬专砖 诪讗讘讗 诪讻讜专 诇讱 讛讜讗讬诇 讜谞讻转讘讜 诇讜 讜诇讗 住讜祝 讚讘专 砖诪转 讛讗讘 讘讞讬讬 讛讘谉 讜讝讻讛 讛讘谉 讘谞讻住讬诐 讜讘砖注讛 砖讝讻讛 讛讜讗 讝讻讜 诇讜拽讞讬讜 讗诇讗 讗祝 讘诪转 讛讘谉 讘讞讬讬 讛讗讘 砖诇讗 讛讙讬注讜 讛谞讻住讬诐 诇讬讚 讛讘谉 诪注讜诇诐 拽谞讛 诇讜拽讞 诇讻砖讬诪讜转 讛讗讘 诪驻谞讬 砖讛讜讗 讘诪拽讜诐 讛讘谉 诇讝讻讜转 转讞转讬讜 诇讻砖讬诪讜转 讗讘讬讜 砖拽谞讬谉 驻讬专讜转 砖讬砖 诇讗讘 讘讛诐 讘砖注讛 砖诪讻专 讛讘谉 讗讬谞讜 讻拽谞讬谉 讛讙讜祝 砖讗诇讜 讛讬讛 讻拽谞讬谉 讛讙讜祝 讛讬讬谞讜 讗讜诪专讬诐 讘砖注讛 砖诪讻专 诇讗 讛讬讛 诇讘谉 讘讛诐 砖讜诐 讝讻讜转 讗驻讬诇讜 讘讙讜祝 讜诪转 讘讞讬讬 讛讗讘 讜诇讗 讛讙讬注 诇讛讬讜转 诇讜 讘讛谉 砖讜诐 讝讻讜转 谞诪爪讗 砖讗讬谉 诇诇讜拽讞 讝讻讜转 讘讛诐 讻诇诇 讜讗讬谉 讛诇讜拽讞 讝讜讻讛 讘诪讛 砖讗讬谉 讛诪讜讻专 讝讜讻讛 讗讘诇 诪"诪 拽谞讬谉 驻讬专讜转 讗讬谞讜 讻拽谞讬谉 讛讙讜祝 讜讛专讬 讘砖注讛 砖诪讻专 讛讬讛 讛讙讜祝 诇诪讜讻专 讜谞诪爪讗转 诪讻讬专转讜 讞诇讛 诪讬讛讗 诇讗讞专 诪讬转转 讛讗讘 砖讛专讬 讗祝 讘讗砖讛 讛讬讛 讛讚讬谉 讻谉 讗诇讗 砖转拽谞转 讗讜砖讗 讛驻拽讬注讛 讻诪讜 砖讘讗专谞讜 讜讗诇讜 讛讬讛 拽谞讬谉 驻讬专讜转 讻拽谞讬谉 讛讙讜祝 诇讗 讛讜爪专讻谞讜 诇转拽谞转 讗讜砖讗 讗诇讗 讘讗砖讛 砖谞转谞讜 诇讛 注诇 诪谞转 砖诇讗 讬讛讗 讛讘注诇 讗讜讻诇 驻讬专讜转 讜诇讗 讛驻拽讬注讜讛讜 诪砖讗专 讚讘专讬诐:



讚讘专 讝讛 砖讻转讘谞讜 砖拽谞讛 诇讜拽讞 讗注"驻 砖诇讗 讘讗讜 诇讬讚 讛讘谉 诇讗 住讜祝 讚讘专 讘讻讜转讘 谞讻住讬讜 诇讘谞讜 砖讛讜讗 专讗讜讬 诇讬专砖讜 讜讬砖 诇谞讜 诇讜诪专 讘讜 砖讗驻讬诇讜 谞讗诪专 讘砖讗专 诪拽讜诪讜转 砖拽谞讬谉 驻讬专讜转 讻拽谞讬谉 讛讙讜祝 讘讝讜 讜讚讗讬 讻讜谞转讜 诇讛拽谞讜转 讛讙讜祝 讘讞讬讬讜 砖讗诐 诇讗 讻谉 诪讛 谞转谉 诇讜 讜讛诇讗 讗祝 讛讜讗 专讗讜讬 诇讬专砖讜 讗讬谉 讛讚讘专 讻谉 讗诇讗 讗祝 讘讻讜转讘 谞讻住讬讜 诇讗讞专 注诇 讚专讱 讝讛 讻讱 讗谞讜 讚谞讬谉 砖讛专讬 讗祝 讘讘谉 讗驻砖专 砖讛讜讗 讘谉 讘讬谉 讛讘谞讬诐 讜注讬拽专 讻讜谞转讜 诇讛讘专讬讞 讛谞讻住讬诐 诪砖讗专 讘谞讬诐 讜诇讗 诇讛拽谞讜转 讛讙讜祝 讘讞讬讬讜 诇讘谞讜:





砖讬讟讛 诪拽讜讘爪转

 讛讻讜转讘 谞讻住讬讜 诇讘谞讜 诪讛讬讜诐 讜诇讗讞专 诪讬转讛. 专爪讛 诇讜诪专 砖讬拽谞讛 诇讜 讛讙讜祝 诪讛讬讜诐 讜讛驻讬专讜转 诇讗讞专 诪讬转讛 讻讱 爪专讬讱 诇驻专砖 诇驻讬 诪讛 砖讻转讘讜 讙讚讜诇讬 讛讚讜专讜转 讘驻专拽 拽诪讗 讚诪爪讬注讗 砖住讜讘专讬诐 砖讗祝 讘砖讟专 砖讻转讜讘 讘讜 诪讛讬讜诐 讜诇讗讞专 诪讬转讛 讗诐 专爪讛 诇讞讝讜专 讞讜讝专 注讚 砖讬讝讻讬专 砖诐 讙讜驻讗 拽谞讬 诪讛讬讜诐 讜驻讬专讗 诇讗讞专 诪讬转讛. 讜诇讚注转谞讜 讗讬谞讜 爪专讬讱 砖讗祝 讘诪讛讬讜诐 讜诇讗讞专 诪讬转讛 讗讬谞讜 讬讻讜诇 诇讞讝讜专. 讜诇注谞讬谉 讛讚讬谉 诪讬讛讗 诪专 讻讚讗讬转 诇讬讛 讜诪专 讻讚讗讬转 诇讬讛 讛讗讘 讗讬谞讜 讬讻讜诇 诇诪讻讜专 诪讻讬专讛 诪讜讞诇讟转 诇注讜诇诐 讜讛讘谉 讗讬谞讜 讬讻讜诇 诇诪讻讜专 注讚 砖讬注诪讬讚诐 讘讬讚 讛诇讜拽讞 诪注讻砖讬讜 砖讛专讬 讛诐 讘专砖讜转 讛讗讘 讜讬砖 诇讜 讘讛谉 拽谞讬谉 驻讬专讜转 讻诇 讬诪讬 讞讬讬讜. 诪注转讛 诪讻专谉 讛讗讘 诪讻讬专转讜 诪讻讬专讛 诇注谞讬谉 诪讛 砖讬砖 诇讜 讘讛 讜讛讜讗 拽谞讬谉 驻讬专讜转 讜讗注"驻 砖诪讻专 讘讟注讜转 砖讛专讬 谞转讻讜讜谉 诇诪讻讜专 讙讜祝 讜驻讬专讜转 诪注讻砖讬讜 砖讻诇 讛诪讜讻专 讚讘专 讗注"驻 砖讛诪讻讬专讛 讗讬谞讛 诇注谞讬谉 诪讛 砖诪讻专讛 诪讻诇 诪拽讜诐 讛专讬 讛讬讗 诪讻讬专讛 诇注谞讬谉 诪讛 砖讬砖 诇讜 讘讛. 诪讻专谉 讛讘谉 讗讬谉 诇诇拽讜讞讜转 讻诇讜诐 注讚 砖讬诪讜转 讛讗讘 讜诪讻诇 诪拽讜诐 讻砖讬诪讜转 讛讗讘 拽谞讛 诇讜拽讞 讜讗讬谉 讝讛 讘讚讬谉 诪讛 砖讗讬专砖 诪讗讘讗 诪讻讜专 诇讱 讛讜讗讬诇 讜谞讻转讘讜 诇讜. 讛专讘 讛诪讗讬专讬 讝"诇.
讜讻转讘 讛专"诪 诪住专拽住讟讛 讝"诇 讜讝讛 诇砖讜谞讜 讛讻讜转讘 谞讻住讬讜 诇讘谞讜 诪讛讬讜诐 讜诇讗讞专 诪讜转讜 讛讗讘 讗讜讻诇 驻讬专讜转 注讚 砖讬诪讜转. 讜讻谉 谞专讗讛 诇讜诪专 砖讬砖 诇讜 诇注砖讜转 诪讛谉 爪专讻讬 拽讘讜专转讜 诇讗 讻诇 讛讬诪谞讜 诇讛驻讬诇 注爪诪讜 注诇 讛爪讘讜专 讗诐 谞转谉 诇讜 讻诇 谞讻住讬讜. 注"讻.
诪砖讜诐 讚拽住讘专 拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讚讜讚讗讬 讘讛讛讬讗 砖注转讗 讚讻转讘讬谞讛讜 诇讬讛 诇讗讞专 诪讜转讜 讙诪专 讜诪拽谞讬 诇讬讛 诪讗讜转讜 讬讜诐 砖讛讜讗 注讜诪讚 讘讜 讗诇讗 诪讬讛讜 讛讗讬 讚诇讗 讻转讘 诇讬讛 诪讛讬讜诐 诪砖讜诐 驻讬专讜转 讚拽讗 诪砖讬讬专 诇讚讬讚讬讛 讛讜讗 讚拽注讘讬讚 讜诪砖讜诐 拽谞讬谉 驻讬专讜转 讚讗讬转 诇讬讛 诇讬转 诇讬讛 讝讻讬讬讛 讘讙讜驻讛 砖诇 拽专拽注 讜讛讬诇讻讱 讚讻讬 诪讻专 讛讘谉 讗祝 注诇 讙讘 讚诪讬转 讛讘谉 讘讞讬讬 讛讗讘 谞专讗讛 讻诪讜 砖讻讘专 讘讗讛 诇讬讚讜 讜拽谞讛 诇讜拽讞. 讙讗讜谉 讝"诇.


讛讻讬 讗诪专 砖诪讜讗诇 讝讜 讗讬谞讛 讚讜诪讛 诇诪砖谞转谞讜. 转讬诪讛 讚讘讙讬讟讬谉 讘住讜祝 讛砖讜诇讞 拽讗诪专 讗讬 诇讗讜 讚讗诪专 专讘讬 讬讜讞谞谉 拽谞讬谉 驻讬专讜转 讜讻讜' 诇讗 诪爪讗 讬讚讬讜 讜专讙诇讬讜 讘讘讬转 讛诪讚专砖 讜讗诐 讻谉 砖诪讜讗诇 讛讗讬讱 诪爪讗 讬讚讬讜 讜专讙诇讬讜. 讜讻谉 拽砖讛 讚拽讬讬诪讗 诇谉 讻讜讜转讬讛 讚专讘讗 讚驻住讬拽 讛诇讻转讗 讻专讬砖 诇拽讬砖 讜讻讜'. 讜讗讜诪专 专讘谞讜 转诐 讚讛讗 讚驻住拽讬谞谉 讻专讬砖 诇拽讬砖 讚拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讛讬讬谞讜 讘讻诇 诪拽讜诐 诇讘讚 诪讘讬讻讜专讬诐 讚讻转讬讘 讜诇讘讬转讱 诪诇诪讚 砖讗讚诐 诪讘讬讗 讘讬讻讜专讬 讗砖转讜 讜讻谉 讘砖讚讛 讗讞讜讝讛 讚讚专砖讬谞谉 讗诐 讗转 砖讚讛 诪拽谞转讜 讗砖专 诇讗 诪砖讚讛 讗讞讜讝转讜 砖讚讛 砖讗讬谞讛 专讗讜讬讛 诇讛讬讜转 砖讚讛 讗讞讜讝讛 讬爪讗 讜讻讜' 讻讚讚专讬砖 专讘讬 诪讗讬专 讘住讜祝 讛砖讜诇讞. 讜讛砖转讗 谞讬讞讗 诇谉 诇砖诪讜讗诇 讚诪爪讬谞讜 讬讚讬谞讜 讗祝 注诇 讙讘 讚住讘讬专讗 诇谉 讚诇拽讜讞讜转 讛谉 诪讻诇 诪拽讜诐 讬讻讜诇 诇讛讘讬讗 讛讜讗讬诇 讜讬砖 诇讜 驻讬专讜转 诪拽专讗 讚诇讘讬转讱. 讜转讬诪讛 讚讘驻专拽 讬砖 谞讜讞诇讬谉 讙讘讬 驻诇讜讙转讗 讚专讬砖 诇拽讬砖 讜专讘讬 讬讜讞谞谉 讘讻讜转讘 谞讻住讬讜 诇讘谞讜 驻专讬讱 讜讛讗 讗讬驻诇讬讙讜 讘讛 讞讚讗 讝讬诪谞讗 讚讗讬转诪专 讛诪讜讻专 砖讚讛讜 诇驻讬专讜转 讜诪讗讬 诪讚诪讛 诇讬讛 诇讬诪讗 讚讛讜讛 讗诪讬谞讗 讚讛讗 讚拽谞讬谉 驻讬专讜转 讻拽谞讬谉 讛讙讜祝 讚诪讬 讛讬讬谞讜 诇注谞讬谉 讘讬讻讜专讬诐 讚讻转讬讘 讘讛讜 讜诇讘讬转讱 讜诇讛讻讬 讗讬爪讟专讬讱 诇讛讛讬讗 讚讛讻讜转讘 讻诇 谞讻住讬讜 诇讘谞讜 讚讗祝 讛转诐 讗诪专讬谞谉 拽谞讬谉 驻讬专讜转 讻拽谞讬谉 讛讙讜祝 讚诪讬 讗诇讗 讜讚讗讬 诇讗讜 讘拽专讗讬 转诇讬讗 诪讬诇转讗 讜讬砖 讞讬诇讜拽 讘讬谉 讘讬讻讜专讬诐 诇讻讜转讘 砖讚讛讜 讜讛讜讬 讞讬诇讜拽 讻讚诪驻专砖 讛转诐 诪砖讜诐 讚讗讘讗 诇讙讘讬 讘专讗 讗讞讜诇讬 诪讞讬诇 讜诪砖讜诐 讛讻讬 诪讛谞讬 诪讻专 讛讘谉. 讜讗讜诪专 专讬"抓 讚讻诇 讛谞讬 讚住讘讬专讬 诇讛讜 诇拽讜讞讜转 讛谉 诇讗 住讘讬专讬 诇讛讜 诪讞讝讬专讬谉 讝讛 诇讝讛 讘讬讜讘诇 讚诪讻专 讗诪专 专讞诪谞讗 讚讛讚专 讜诇讗 讬专讜砖讛 讜诪转谞讛 讻专讘讬 讬讜讞谞谉 讚讗诪专 诇讛 讘讛讚讬讗 讜注诇 讻谉 讗驻讬诇讜 住讘专讬 拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讗驻讬诇讜 讛讻讬 诪讬讬转讬 讘讬讻讜专讬诐. 讛"专 讬砖注讬讛 讝"诇.
讜讗谞谉 讻专讬砖 诇拽讬砖 讚驻砖讟讗 讚诪转谞讬转讬谉 讻讜讜转讬讛 讚诇讗 诪驻诇讬讙 讘讬谉 讗转讗 诇讬讚讬讛 讚讘谉 讘讬谉 讚诇讗 讗转讜 讚讻讬 诪讬讬转 讗讘 诪讬讛讗 拽谞讛 诇讜拽讞. 讜讻讬讜谉 讚讛讻讬 讛讜讗 砖诪注讬谞谉 诪讬谞讛 讚拽谞讬谉 驻讬专讜转 讚讗讘 诇讗讜 讻拽谞讬谉 讛讙讜祝 讜讻讬 讝讘讬谉 讘谉 讚讬讚讬讛 讝讘讬谉 讜讛讻讗 谞诪讬 讙讘讬 讘注诇 拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讜讛讜讬 讝讘讬谞讬讛 讝讘讬谞讬 讗诇讗 讛讻讗 诪砖讜诐 讚专讗讜讬 诇讬讜专砖讜 讛讜讗 讛讬诇讻讱 拽谞讬谉 驻讬专讜转 讚讗讘 诇讗讜 讻拽谞讬谉 讛讙讜祝 讚诪讬 讜讻讬 讝讘讬谉 讘谉 讚讬讚讬讛 讝讘讬谉 讗讘诇 诇讙讘讬 讘注诇 讛讜讜 讻拽谞讬谉 讛讙讜祝. 讛专讗讘"讚 讝"诇.


讘讗讜砖讗 讛转拽讬谞讜 讛讗砖讛 讜讻讜'. 讜讗诐 转讗诪专 诇专讘讬 讬讜讞谞谉 诇诪讛 讛讜爪专讱 诇转拽谉 讻讬讜谉 讚讻拽谞讬谉 讛讙讜祝 讚诪讬. 讜讬"诇 讚拽住讘专 专讘讬 讬讜讞谞谉 讚诇讬转讗 诇转拽谞转 讗讜砖讗 讚诪注讜诇诐 诇讗 转拽谞讜讛 讚诇讗 讗爪讟专讬讻讗 诇讛讜. 讜讛转讜住驻讜转 转讬专爪讜 讜讻讜'. 讜谞专讗讛 诇注谞讬讜转 讚注转讬 讘讝讛 讜讘谞讜转谉 诪转谞讛 诇讗砖转讜 讚拽讬讬诪讗 诇谉 砖拽谞转讛 讜讗讬谉 讛讘注诇 讗讜讻诇 驻讬专讜转 讚讗驻砖专 诇讜诪专 讘砖转讬 讗诇讜 砖讗诐 诪讻专讛 讘讞讬讬 讘注诇讛 讗讬谉 讛讘注诇 诪讜爪讬讗 诪讬讚 讛诇拽讜讞讜转 砖讗诐 讘讞讬讬讜 讗讬谞讜 诪讜爪讬讗 诇驻讬 砖讗讬谉 诇讜 讘讛谉 讻诇讜诐 讜讛讬讗 讙诐 讛讬讗 讗讬谉 诇讛 讻诇讜诐 讘讛谉 讛讗讬讱 讬讬专砖 讛讜讗 讗讞专讬讛 砖讘转拽谞转 讗讜砖讗 注砖讜 讗转 讛讘注诇 讻诇讜拽讞 专讗砖讜谉 讜讗诐 讛讜讗 砖谞注砖讛 诇讜拽讞 专讗砖讜谉 住诇拽 注爪诪讜 诪讛谉 讛讗讬讱 讗驻砖专 砖讬讞讝讜专 讜诪讜爪讬讗 诪讬讚 诇讜拽讞 砖谞讬. 讛专砖讘"讗 讝"诇.
讜讛专讗"砖 讝"诇 转讬专抓 讘驻专拽 讛诪驻拽讬讚 讘转拽谞转 讗讜砖讗 转谞讗讬 讛讬讗. 讜注讜讚 转讬专抓 讚拽谞讬谉 驻讬专讜转 讚讗讘 讗诇讬诐 讻讬 讛讻诇 讛讬讛 砖诇讜 讜谞转谉 讛讙讜祝 诇讘谞讜 讛讬诇讻讱 讗讬谉 讻讞 诇讘谉 诇诪讻讜专 讗讘诇 拽谞讬谉 驻讬专讜转 讚讘注诇 砖诇讗 讛讬讛 讛讙讜祝 砖诇讜 诪注讜诇诐 诇讗 讗诇讬诐 讛讬诇讻讱 讗讬 诇讗讜 转拽谞转 讗讜砖讗 讛讬转讛 讬讻讜诇讛 诇诪讻讜专. 讗讬 谞诪讬 拽谞讬谉 驻讬专讜转 讚讗讘 讛讜讬 诪讚讗讜专讬讬转讗 讗讘诇 拽谞讬谉 驻讬专讜转 讚讘注诇 讛讜讬 诪讚专讘谞谉 讜诇讗 讗诇讬诐 讗讬 诇讗讜 转拽谞转 讗讜砖讗. 注"讻.
讜诪讜专谞讜 讛"专 讗讘专讛诐 转讬专抓 讚谞驻拽讗 诪讬谞讛 讟讜讘讗 讚讗诇讜 诇专讘讬 讬讜讞谞谉 讻讬讜专砖 讛讜讬 讜讛讚诪讬诐 砖谞转谉 诇讛 讛诇讜拽讞 讛讘注诇 讛讬讛 爪专讬讱 诇驻专讜注 诇诇讜拽讞 讗讘诇 讛砖转讗 转拽谞转 讗讜砖讗 砖讜讬讛 讻诇讜拽讞 讜讟专驻讛 诪诪谞讛 讘讞谞诐. 诪讛专"讬 讻讛谉 爪讚拽.


讗祝 讗谞谉 谞诪讬 转谞讬谞讗. 转讬诪讛 讚讛讗 讘专讬讬转讗 讛讬讗 讜讗诪讗讬 诇讗 诪讬讬转讬 诪转谞讬转讗 讚诪讻讜转 讚转谞谉 诪注讬讚讬谉 讗谞讜 讘讗讬砖 驻诇讜谞讬 砖讙讬专砖 讗转 讗砖转讜 讜诇讗 谞转谉 诇讛 讻转讜讘转讛 讜讛讜讝诪讜 讗讜诪讚讬谉 讻诪讛 讗讚诐 谞讜转谉 讘讻转讜讘转讛 砖讗诐 谞转讗专诪诇讛 讗讜 谞转讙专砖讛 讜讻讜' 讜讗讬 诇讬转讗 诇转拽谞转 讗讜砖讗 讛专讬 砖讗讬谉 诪驻住讬讚讬谉 诇讜 砖讜诐 讚讘专 砖讛讬转讛 讬讻讜诇讛 诇诪讻讜专 诇讙诪专讬. 讜讬砖 诇讜诪专 讚讗讬 诪讛讛讬讗 讛讜讛 讗诪讬谞讗 讚诇讬讻讗 诇转拽谞转 讗讜砖讗 讜讛讗 讚拽讗诪专 讗讜诪讚讬谉 讗诪谞讛 讜诪讗转讬讬诐 拽讗诪专 砖讗讬谞讛 讬讻讜诇讛 诇诪讻讜专 砖诇讗 讛讬讜 诪注讜诇诐 讘讞讝拽转讛 讗讘诇 讛讻讗 讗讬谉 诇讜诪专 讚诇讬转讗 诇转拽谞转 讗讜砖讗 讜诪砖诇诪讬谉 讛讻诇 诇讘讚 诪诪谞讛 讜诪讗转讬诐 砖讗讬谉 诪砖诇诪讬诐 讗诇讗 讟讜讘转 讛谞讗讛 讚讗诐 讻谉 讛讜讛 诇讬讛 诇诪讬转谞讬 诪砖诇诪讬谉 讛讻诇 讜讟讜讘转 讛谞讗讛 诪诪谞讛 讜诪讗转讬诐 讚注讬拽专 转砖诇讜诪讬谉 讛讜讛 诇讬讛 诇诪讬转谞讬. 讛"专 讬砖注讬讛 讝"诇.





专砖"砖

讙诪专讗 讗"诇 讗谞讗 诪转谞讬转讬谉 讬讚注谞讗. 讻爪"诇:



专砖"讬 讚"讛 讛讻讜转讘 谞讻住讬讜 诇讗讘讬讜 (讘住讜驻讜). 讗讘诇 专砖讘"讗 讻讜' 注讚 住讜驻讜. 诇讻讗讜专讛 讛谉 讚讘专讬诐 转诪讜讛讬诐 讜讗讱 诇诪讜转专:



转讚"讛 讘讗讜砖讗 讜讬"诇 讚讗讬爪讟专讬讱 诇讛讬讻讗 讚讻转讘 诇讛 讚讬谉 讜讚讘专讬诐 讗讬谉 诇讬 讘谞讻住讬讱 讜讘驻讬专讜转讬讛谉 讻讜'. 诇讻讗讜专讛 转诪讜讛 讚讛讗 诪砖诪注 砖诐 讘专讬砖 讛讻讜转讘 讚讘讻讛"讙 讗诐 诪讻专讛 讜谞转谞讛 拽讬讬诐 (讜注"砖 谞) 讘转讚"讛 讛讘注诇 讜讘诪讛专砖"讗 砖诐 讜讘讘"砖 住讬' 爪"讘 住拽讬"讘:





驻谞讬 讬讛讜砖注

讙诪专讗 讗诪专 专讘 讬讜住祝 讘砖诇诪讗 讗讬 讛讜讬 转谞讬 讗讬驻讻讗 讜讻讜'  讜拽砖讛 诪诪"谞 诪讗讬 拽住讘专 专讘 讬讜住祝 讗讬 砖诪讬注讗 诇讬讛 讚专"讬 诪砖诪讬讛 讚砖诪讜讗诇 住"诇 诇讙诪专讬 讻专"诇 讘讚讬谉 拽谞讬谉 驻讬专讜转 讗"讻 讗诪讗讬 讚讞讬 讚诪讛讛讬讗 诇讬讻讗 诇诪讬驻砖讟 讚诪"诪 讛讗 住"诇 诇专"诇 讘讻诇 讚讜讻转讗 讚拽谞讬谉 驻讬专讜转 诇讗讜 讻拽谞讬谉 讛讙讜祝 讚诪讬 讚讛讗 诪讬讬转讬 讘驻' 讬"谞 讚驻诇讬讙讬 专"讬 讜专"诇 谞诪讬 讘诪讜讻专 砖讚讛讜 诇驻讬专讜转 诇注谞讬谉 讘讻讜专讬诐 讜讗诐 谞讗诪专 讚讘讛讗讬 诪诇转讗 诇讞讜讚 砖诪讬注讗 诇讬讛 诇专"讬 讚砖诪讜讗诇 住"诇 讻专"诇 讜讛讬讬谞讜 诪砖讜诐 讚诇讬砖谞讗 讚诪转谞讬' 讚讬讬拽讗 讻专"诇 讚谞拽讟 住转诪讗 诪讻专 讛讘谉 讜讻讜' 注讚 砖讬诪讜转 讛讗讘 诪砖诪注 讚讻讬 诪讬讬转 讛讗讘 诪讬讛讜 诪讻讜专讬诐 诇"砖 讗诐 诪转 讛讘谉 讘讞讬讬 讗讘 讜讻讜' 讜讻谉 诪砖诪注 讛诇砖讜谉 讚拽讗诪专 讝讜 讗讬谞讜 讚讜诪讛 诇诪砖谞转讬谞讜 诪砖诪注 讚讗讬 讛讜讬 讚诪讬' 讛讜讬 驻砖讬讟 诇讛 砖驻讬' 诪诪转谞讬' 讙讜驻讗 讜诇讗 诪诪讬诪专讗 讚专"诇 讗"讻 讗讻转讬 拽砖讛 讚讛讗 讘驻' 讬"谞 诪住讬拽 讜爪专讬讻讗 讚讗讬 讗讬转诪专 讘讛讛讬讗 诪砖讜诐 讚讗讘讗 诇讙讘讬讛 讘专讬讛 讗讞讜诇讬 讗讞讬诇 讜讻讜' 讗"讻 讗诪讗讬 诪讛讚专 专"讬 讗讟注诪讗 讘讛讗 讚拽讗诪专 砖诪讜讗诇 讝讜 讗讬谞讜 讚讜诪讛 诇诪砖谞转讬谞讜 讚诇诪讗 讛讬讬谞讜 讟注诪讗 讚诇讗 讚诪讬 讚讚讜拽讗 讛转诐 拽转谞讬 讘诪转谞讬转讬谉 讚讻讬 诪讬讬转 讛讗讘 拽谞讛 诇讜拽讞 讗驻讬' 诪转 讛讗讘 讘讞讬讬 讛讘谉 诪砖讜诐 讚讗讘讗 诇讙讘讬 讘专讬讛 讗讞讜诇讬 讗讞讬诇 讜讗"讻 讗诪专讬' 讚诪住转诪讗 讻砖谞转谉 诇讘谞讜 讛拽专拽注 谞转谉 诇讜 讙"讻 讞诇拽 讘讙讜祝 讛拽专拽注 砖讬讜讻诇 诇诪讻专讛 讗讘诇 讛讻讗 讘砖诪注转讬谉 诇讗 砖讬讬讱 讛"讟 讚诇讻讗讜专讛 诪砖诪注 讚专' 讗讘讗 诇讗 讛讬讛 讗讘讬讜 砖诇 专' 砖诪讜讗诇 讘专' 讗讘讗 诪讛讙专讜谞讬讗 讗诇讗 讘谞讜 讞讜专讙讜 讛讬讛 砖讻谉 讛诇' 诪砖诪注 讚拽讗诪专 讜讛讜转 谞住讬讘讗 讜讻讜' 讜注讜讚 讚拽专讬 诇讬讛 专讘讬 砖诪讜讗诇 讘专 讗讘讗 诪讛讙专讜谞讬讗 讜诇讗 拽专讬 诇讬讛 专"砖 讘专讬讛 讚专' 讗讘讗 讜注讜讚 讚讗祝 讗诐 谞讗诪专 砖讘谞讜 诪诪砖 讛讬讛 讗讻转讬 诇讗 砖讬讬讱 诇讜诪专 讗讘讗 诇讙讘讬 讘专讬讛 讗讞讜诇讬 讗讞讬诇 砖讛专讬 讛讜讗 注讜诪讚 讜诪注专注专 诪砖讗"讻 讛转诐 讚讗讬讬专讬 砖讛讗讘 诪转 讜讗谞谉 讛讜讗 讚讗诪讚讬谞谉 讚注转讬讛 讜注讜讚 讚讛讻讗 专讘讬 讗讘讗 讙讜驻讗 诇讗 讛讬讛 讛谞讜转谉 讜诇讗 砖讬讬讱 诇讜诪专 砖讬驻讛 讻讜讞讜 讻诪讜 讛转诐 讜讬砖 诇讬讬砖讘 讚讗祝 注诇 讙讘 讚拽讗诪专 讛转诐 爪专讬讻讬 注诇 砖谞讬 讛爪讚讚讬诐 诪"诪 驻砖讬讟讗 诇讬讛 诇专讘 讬讜住祝 讚讛讗讬 住讘专讗 讚诇讙讘讬 讘专讬讛 谞驻砖讬讛 注讚讬祝 注讚讬驻讗 讬讜转专 诪住讘专转 讗讘讗 诇讙讘讬 讘专讬讛 讗讞讜诇讬 讗讞讬诇 讜讗"讻 住讘专 专"讬 讚讗讚专讘讗 讬砖 诇诇诪讜讚 讘拽"讜 讜诪讛 讛转诐 讚砖讬讬讱 诇讜诪专 诇讙讘讬讛 讘专讬讛 谞驻砖讬讛 注讚讬祝 诇讬讛 讜讗"讻 诪住转诪讗 讻砖谞转谉 讛讙讜祝 诇讘谞讜 砖讬讬专 诇注爪诪讜 讝讻讜转 讘讙讜祝 砖诇讗 讬讜讻诇 讛讘谉 诇诪讻讜专 讗驻"讛 讗诪专讬谞谉 讚拽谞讬谉 讛驻讬专讜转 砖诇 讗讘 诇讗讜 讻拽谞讬谉 讛讙讜祝 讚诪讬 诪讻"砖 讛讻讗 讚诇讗 砖讬讬讱 诇讜诪专 谞驻砖讬讛 注讚讬驻讗 诇讬讛 讜砖讬讬专 诇注爪诪讜 讞诇拽 讘讙讜祝 砖讛专讬 讗讬谉 诇讜 砖讜诐 讞诇拽 讘讙讜祝 讻诇诇 讘讞讬讬 讗砖转讜 讜注讜讚 砖讛讜讗 诇讗 讛讬讛 讛谞讜转谉 讜诪讛 讬砖 诇讜 诇注砖讜转 讜讗"讻 驻砖讬讟讗 讛讬讛 诇谞讜 诇讜诪专 讚拽谞讬谉 驻讬专讜转 砖诇讜 诇讗讜 讻拽谞讬谉 讛讙讜祝 讚诪讬 诇讻讱 诪讛讚专 专讘 讬讜住祝 讗讟注诪讗 讗讞专讬谞讗 讚讗讬谞讜 讚讜诪讛 诇诪砖谞转讬谞讜 讜讚讜"拽 讗讞"讝 诪爪讗转讬 讘转讜住驻讜转 驻' 讛砖讜诇讞 砖转讬专爪讜 注诇 拽讜砖讬讬转诐 砖讛拽砖讜 讙"讻 讻讗谉 讚讘讗诪转 诇讗 拽讬"诇 讻专"诇 讚拽"驻 诇讗讜 讻拽"讙 讚诪讬 讗诇讗 讚讜拽讗 讘讻讜转讘 谞讻住讬讜 诇讘谞讜 诪砖讜诐 讚讗讘 诇讙讘讬讛 讘专讬讛 讗讞讜诇讬 讗讞讬诇 讜讝讛 诪诪砖 讻讚讘专讬 讗诇讗 讚诇驻诪"砖 讚诪住讜讙讬讗 讚砖诪注转讬谉 诇讗 诪砖诪注 讻谉 讗"讻 讗"砖 砖诇讻讱 诇讗 讛讘讬讗讜 讛转讜住驻讜转 讻讗谉 讝讛 讛转讬专讜抓 讜讚讜"拽:


转讜住驻讜转 讘讚"讛 讛讻讬 讗诪专 砖诪讜讗诇 讻讜' 讜讗"转 讜讛讬讗讱 诪爪讗 讬讚讬讜 讜专讙诇讬讜 讻讜' 讜住"诇 讛讻讗 讚诇讗讜 讻拽谞讬谉 讛讙讜祝 讚诪讬 讻讜' 讜讻谉 拽砖讛 诇专讘讗 注讻"诇. 讜诇驻诪"砖 讘住诪讜讱 诇讗 讛讜讬 拽砖讬讗 谞诪讬 拽讜砖讬讬转 讛转讜住驻' 讚讬"诇 讚讜拽讗 讛讻讗 拽讗诪专 砖诪讜讗诇 讚诇讗讜 讻拽谞讬谉 讛讙讜祝 讚诪讬 讙讘讬 诪讻专 讛讘谉 诪砖讜诐 讚讗讘讗 诇讙讘讬讛 讘专讬讛 讗讞讬诇 讜讻谉 讘砖诪注转讬谉 谞诪讬 讙专注 讻讞 讛讘注诇 诪砖讜诐 讚诇讗 砖讬讬讱 诇诪讬诪专 谞驻砖讬讛 注讚讬驻讗 诇讬讛 讻讚讻转讬讘谞讗 讗讘诇 讘讗讞讬谉 诪爪讬 住讘专 讚讻拽谞讬谉 讛讙讜祝 讚诪讬 诪砖讜诐 讚诇讗 砖讬讬讱 诇讜诪专 讚诪讞诇讬 诇讛讚讚讬 讜讗讚专讘讗 砖讬讬讱 诇讜诪专 谞驻砖讬讛 注讚讬驻讗 讚讗诇讬诐 讻讞 讛驻讬专讜转 讚讬诇讬' 讜诪讻"砖 讚诇讗 拽砖讛 诇专讘讗 讚讛讗 诇讗 驻住讬拽 讛诇讻转讗 讻专"诇 讘驻专拽 讛讞讜诇抓 讗诇讗 讘讛讱 讚诪讻专 讛讘谉 讻讜' 讜讬"诇 讚诇注谞讬谉 讘讻讜专讬诐 诇讗 砖讬讬讱 讻诇诇 诇讜诪专 讚谞驻砖讬讛 注讚讬驻讗:


讘讚"讛 讘讗讜砖讗 讛转拽讬谞讜 讻讜' 讜讬"诇 讚讗讬爪讟专讬讱 诇讛讬讻讗 讚讻转讘 诇讛 讻讜' 注讻"诇. 讘驻' 讛讞讜诇抓 讜讘驻专拽 讞讝拽转 诪砖谞讬 讛转讜住驻' 砖讬谞讜讬讗 讗讞专讬谞讗 讚拽谞讬谉 驻讬专讜转 讚讘注诇 诇讗 讞砖讬讘 讻拽谞讬谉 驻讬专讜转 讚注诇诪讗 注"砖 讗讘诇 讛讻讗 讘砖诪注转讬谉 诇讗 砖讬讬讱 诇转专抓 讻谉 讚讘讻讜诇讛 住讜讙讬讗 讗诪专讬谞谉 讚讘讻讛"讙 谞诪讬 砖讬讬讱 驻诇讜讙转讗 讚专"诇 讜专"讬 讜拽"诇:


讘讚"讛 讗诪专 专讘 讗讬讚讬 讻讜' 讜讬"诇 讚讛讛讬讗 讗诪谞讛 讜诪讗转讬诐 拽讗诪专 讚驻砖讬讟讗 讘讛谞讛讜 讚讗驻讬诇讜 诪讻专讛 注讻"诇. 讜诪讛 砖诇讗 讻转讘讜 讚诪谞讛 讜诪讗转讬诐 讗讬谞讛 讬讻讜诇讛 诇诪讻讜专 诪砖讜诐 讚讗住讜专 诇讛砖讛讜转 讗砖转讜 讘诇讗 讻转讜讘讛 讚讛讗 讗诪专讬谞谉 诇拽诪谉 诪讬讚讬 讛讜讗 讟注诪讗 讗诇讗 砖诇讗 转讛讗 拽诇讛 讘注讬谞讬讜 诇讛讜爪讬讗讛 讗"讻 诪讛"讟 转讜讻诇 诇诪讻讜专 讚讗讬 诪讙专砖 诇讛 讗转讬 讛诇讜拽讞 讜讙讘讬 诇讻转讜讘转讛 诪讬谞讬讛 讜拽"诇:





讞讬讚讜砖讬 讛专讬"诪

诪转谞讬转讗 讬讚注谞讗 讻讜'. 讗讬谞讜 诪讜讘谉 讛讗 讙诐 诇专"讬 诪转谞讬' 诪讬转专爪讗. 讜爪"诇 诪砖讜诐 讚住转诪讗 转谞讬 注讚 砖讬诪讜转 讛讗讘 诪砖诪注 诇"砖 讞讬 讛讘谉 讻讜' 诇"砖. 讜讚讜讞拽 讚讛讗 诇讗 驻专讬讱 诪讬讚讬 诇专"讬 讜诪转谞讬'. 讜讬"诇 讚讛讗 转诪讜讛 诇专"讬 讚拽"驻 讻拽讛"讙. 讜讗诪专 讘砖"住 讚诪讻专 讛讘谉 诇讗讜 讚讬讚讬讛 讝讘讬谉 讜讗"讻 讻讬讜谉 讚讞砖讬讘 讗讬谞讜 砖诇讜 讛讜讬 拽谞讬谉 诇讗讞专 诪讬转讛. 讚讛讗 诪砖谞讬 砖诐 讘"讘 讚讛讜讬 讙讜驻讗 诪讛讬讜诐 讜驻讬专讬 诇讗讞专 诇' 讜诇专"讬 诪讛 讝讛 讚讙讜驻讗 诪讛讬讜诐 讻讬讜谉 砖讗讬谞讜 拽谞讬谉 讻诇诇. 讜讙诐 讬讜讻诇 诇讞讝讜专 讘讜 讻诪讜 诇讗讞专 诇' 讜诇诪讛 诪讻专 讗讘 讗讬谉 诪讻讜专讬谉 诇讙诪专讬. 讜讻谉 讬讛讬讛 诪讻讬专转 讛讘谉 讻诪讜 诪讛 砖讗专讬砖 诪讗讘讗 诪讻讜专 讗讜 讻诪讜 诇讻砖讗拽讞谞讛 拽谞讜讬讛 诇讱 讜讝讛 讛拽砖讜 转讜住' 讬讘诪讜转 诇"讜 注"讘 讜转专爪讜 讚诇讙讘讬 讛讻讬 诇讗 讗诇讬诐 拽"驻 诇讘讟诇 诇讙诪专讬 拽讛"讙 讚讘谉 讜讻讬讜谉 讚诇讘住讜祝 讗转讬 砖讚讛 诇讬讚讗 讚讘谉 讞砖讬讘 诪讻专. 讜讗讬谞讜 诪讜讘谉 诪讛讜 讜讙诐 诇专"讬 拽讚讜砖讬谉 驻专拽 讛讗讜诪专 讘诪注讻砖讬讜 诇讗讞专 诇' 讚拽' 讻讜诇谉 转讜驻住讬谉 讚诪转讞讬诇 讛讗讬讚谞讗 讻讜' 讻砖专讙讗 讻讜'. 讜讗"讻 讬"诇 讚拽谞讬谉 讛讙讜祝 注讻"驻 诪转讞讬诇 诪注讻砖讬讜 讗祝 讚讬砖 诇讘' 拽"驻. 讗讱 讝讛 砖讬讬讱 诇专砖"讬 砖驻讬' 砖诐 讙讬讟讗 讚诪砖讬讬专 讻讜' 砖讗讬谞讜 讻专讬转讜转 注"砖 讗"讻 讘拽谞讬谉 诪诪讜谉 爪"诇 讻讜'. 诪砖讗"讻 诇转讜住' 讚讻砖讛谞诪专 诇讗讞专 诪讬转讛 诇讗 诪讛谞讬. 讗"讻 讙诐 讘拽谞讬谉 诇讗 诪讛谞讬. 讜注讜讚 讚诪驻专砖 讘转讜住' 讘讻诪讛 讚讜讻转讬 讚砖诐 讚砖讬讬讱 讙讜祝 诪讛讬讜诐 讻讜' 诇讗 讗诪专讬谞谉 讻砖专讙讗 讚诇讬讘谞讬 讙诐 诇专"讬:


讙诐 讛讞讬诇讜拽 讘讬谉 诪转 讛讘谉 讻谞"诇 讗讜 诇讗 讗讬谞讜 诪讜讘谉. 讜讛谞讛 讗驻砖专 诇讜诪专 诇诪"砖 讛专诪讘"诐 讘拽谞讛 砖讚讛 诇驻讬专讜转 讚讗讬谞讜 讘讜谞讛 讜讛讜专住. 讜讗"讻 注"讻 诪讛 砖讗讬谞讜 谞讜讙注 诇驻讬专讜转 注讻"驻 砖诇讜 讙诐 讗讬 拽"驻 讻拽讛"讙. 讜讗"讻 讞砖讬讘 讝讛 注爪诪讜 拽讛"讙 讚讙讜祝 讛拽专拽注 砖诇讜 砖诇讗 讬讛讬' 讛讗讘 专砖讗讬 诇拽诇拽诇讜. 讜讻谉 诇注谞讬谉 砖讬砖诇诐 诇讜 诪讬 砖讬驻住讬讚 讙讜祝 讛拽专拽注. 讚讛讗 诪讜讻专 注讘讚讜 诇拽谞住 讘注讬 讘讙讬讟讬谉 诪"讙. 讜讛住讘专讗 讚诇讗 诪讛谞讬 专拽 诪砖讜诐 诪"讬 讚讬诇诪讗 诪讜讚讛 讻讜'. 讗讘诇 讞驻抓 诇注谞讬谉 砖诪讬 砖讬讝讬拽讜 讬砖诇诐 诇讜 诪砖诪注 讚讛讬' 讞砖讜讘 拽谞讬谉. 讜讗祝 讚讬"诇 诇讛讬驻讱 讚讜拽讗 拽谞住 诪砖讗"讻 讚诪讬诐 诇讗 砖讬讬讱 讛诪讻讬专讛 讻谞"诇. 讚讝讛 诇讗 讛驻住讬讚讜 讻诇诇 砖讗诇讜 诇讗 讛讝讬拽讜 诇讗 讛讬' 讘讜 讝讻讜转. 讜讛讜讬 诇讗 讞住专. 诪"诪 诇讗 谞专讗讛 讻谉 专拽 讚诇注谞讬谉 讝讛 拽谞讬 讻讗诇讜 讛讬讛 讻诇 讛讞驻抓 砖诇讜. 讘驻专讟 讻砖讬砖 诇讜 讞诇拽 注讻"驻. 讚讘讞爪讬 注讘讚 讜讞爪讬 讘"讞 讗诪专 讚诪砖诇诐 讞爪讬 讻讜' 讜讞爪讬 讻讜驻专 诇讬讜专砖讬讜 讻讜' 讗祝 谞讙讞讜 讘讬讜诐 讻讜' 诪砖讜诐 讚讻诇讬' 拽专谞讗 注"砖 诪"讘. 讜讗"讻 讙诐 讻讗谉 讬砖 诇讜 诪讬讚 拽谞讬谉 讛讙讜祝 讻砖讬驻住讬讚 诪讬 讛拽专拽注 讬讛讬' 讛转砖诇讜诪讬谉 砖诇讜 注诇 讛讛驻住讚 砖讬讗讞专 讝诪谉 讻诪讜 砖讘转 讙讚讜诇讛 诇注讘讚 诇注讬诇. 讜讞讘诇讛 讚讘转 注诇 讗讞专 讘讜讙专转 注"砖. 讜诪砖诇诐 诪讬讚 讜讞砖讬讘 拽谞讬谉 讻谞"诇. 讜讗祝 讚诇砖讗专 转讬' 转讜住' 讙诐 讘讞讚 诪讬 讬讬诪专 讞砖讬讘 讚砖诇讘"诇 讜讘诇讗 注讘讬讚讗 讚讗转讬 诪住驻拽讗 诇砖"诐 讜讙诐 讞驻抓 诇讚诪讬讜 讻砖讬驻住讬讚 讙"讻 住驻拽. 诪"诪 讛讗住讜专 诇讛驻住讚 讞砖讬讘 讘讙讜祝 讛拽专拽注 讜诇讗 砖讬讬讱 诪讬 讬讬诪专 讚注讻"驻 讗住讜专 诇讛驻住讬讚讜 讻谞"诇. 讜讬讜转专 谞专讗讛 讻讬讜谉 讚拽谞讬 注"诪 诇讛拽谞讜转 讙"讻 讞砖讬讘 拽谞讬谉 讜讻讛"讙. 讜讗"讻 讻诪讜 讚诪讛谞讬 讚拽诇 诇驻讬专讜转 讻谉 诪讛谞讬 讻砖诪拽谞讛 诪讬讚 讚拽诇 诇驻讬专讜转 注诇 讗讞专 讙' 砖谞讬诐 讜诪讛谞讬 讛讞讝拽讛 讜诇讗 讗诪专讬谞谉 讻诇转讛 讜讙诐 讗"讬 诇讞讝讜专 讘讜 讚讻讬讜谉 砖讙诐 讛驻讬专讜转 讚讗讞专 讙' 讙"讻 讬讜爪讗讬诐 诪讙讜祝 讛讚拽诇 砖讬讬讱 砖讝讜讻讛 注转讛 讘讛讚拽诇 诇讛驻讬专讜转 砖讗讞专 讝诪谉 讻谞"诇. 讜讗祝 讚诇讻讗讜专讛 讝讛 讙"讻 转诇讬' 讘讛谞"诇 讚讗讬 拽"驻 诇讗讜 讻拽讛"讙 砖讬讬讱 讻谞"诇 诪砖讗"讻 讗讬 拽"驻 讻拽讛"讙 讜讗讬谉 诇讜 注讻砖讬讜 诇讘注诇 讛讙讜祝 讻诇讜诐 讗讬谉 讻讗谉 诪讛 诇拽谞讜转 诪注讻砖讬讜 讘讛讚拽诇 讜讛讜讬 讻诇讗讞专 讻谞"诇. 诪"诪 谞专讗讛 讻诪讜 讚讗诪专 讘砖"诐 驻住讞讬诐 驻专拽 讻"砖 讻讜'. 讚讗祝 讚讗讬住讜专讬 讛谞讗讛 讞砖讬讘 诇讗讜 讚讬讚讬讛. 讜讛讬讬谞讜 诪诪砖 讻诪讬 砖讗讬谉 诇讜 讛拽谞讬谉 驻讬专讜转 专拽 讚诇注讜诇诐 讗讬谉 诇讜 讜讙诐 诇专"诇 诇讗 讞砖讬讘 砖诇讜. 诪"诪 讘讞诪抓 砖诇 讛拽讚砖 讘诪讜注讚 讻讜' 讗诪专 讚讙讜专诐 诇诪诪讜谉 讻诪诪讜谉 讚诪讬 讜诪砖讜诐 讚专砖讗讬 诇讛砖讛讜转 讞砖讜讘 讙诐 讘驻住讞 砖诇讜 诪砖讜诐 砖讗讛"驻 讬讛讬' 诪诪讜谉 砖诇讜 讙诐 注讻砖讬讜 讙讜专诐 讻讝讛 讻诪诪讜谉 讚诪讬 讜讛讻讬 拽讬"诇 注"砖. 讗"讻 砖驻讬专 讞砖讬讘 讝讛 拽谞讬谉 讛讙讜祝 注讻砖讬讜 诪讛 砖讬讛讬' 诇讗讞专 讝诪谉 讛拽谞讬谉 驻讬专讜转 讙诐 讻谉 砖诇讜. 讜讘诪拽谞讛 诇讗讞专 诇' 讗讬谞讜 诪拽谞讛 诇讜 注讻砖讬讜 讻诇诇 讜诪讛"讟 讻诇转讛 讻讜' 讜讬讻讜诇 诇讞讝讜专 讘讜 讻谞"诇. 讗讘诇 砖驻讬专 讬讻讜诇 诇讛拽谞讜转 诪注讻砖讬讜 砖讬讛讬讛 砖诇讜 讛讙讜祝 讗祝 砖讗讬谉 诇讜 讛拽"驻 专拽 诇讗讞专 讝诪谉 诪"诪 讻讬讜谉 讚诪讛 砖讗讬谞讜 谞讜讙注 诇驻讬专讜转 讛讻诇 砖诇 讘注诇 讛讙讜祝 讗"讻 诇注谞讬谉 讝讛 砖讬讛讬' 拽谞讜讬' 诇讜 诪注讻砖讬讜 诇驻讬专讜转 讚诇讗讞专 讝诪谉 砖讗讬谞讜 谞讜讙注 诇讘注诇 讛驻讬专讜转 诇讝诪谉 讛谞拽讘注. 砖驻讬专 讛讜讬 诪讬讚 砖诇 讘注诇 讛讙讜祝 砖讗"讬 注讜讚 诇讞讝讜专 讘讜 讜诇讗 砖讬讬讱 讻诇转讛 讻谞"诇. 讻讬讜谉 讚讗诐 讛讜讗 砖诇讜 讞砖讬讘 诪爪讚 讙讜专诐 诇诪诪讜谉 讚讗讞专 讝诪谉 讻诪诪讜谉 讜讛讜讬 砖诇讜 注转讛 砖讜讘 砖讬讬讱 讘讬' 拽谞讬谉 讛讙讜祝 诇讛讬讜转 砖诇讜 讜讛讜讬 讙讜专诐 诇诪诪讜谉 注诇 讛拽"驻 讚讗讞专 讝诪谉 讚诪讬讚 讻诪诪讜谞讜 讚诪讬 讻谞"诇. 讜讛驻' 驻住拽讜 砖诐 讚讻讛"讙 讻诪诪讜谉 讚诪讬 注"砖 讜诇拽诪谉 爪"讞 砖驻讬' 专砖"讬 讘讚讘专 砖讙讜驻讜 诪诪讜谉 注"砖. 讚讙诐 讻讗谉 讞砖讬讘 注讬拽专讜 诪诪讜谉 讻讬讜谉 讚讛讙讜祝 砖诇讜 讜诇驻讬专讜转 讙讜专诐 讻谞"诇. 讜讗"讻 讬"诇 讚诪讛"讟 讚讜拽讗 讻砖讝讜讻讛 诇讘住讜祝 讙诐 讘拽专拽注 诇驻讬专讜转 砖诪转 讗讘 讘讞讬讬 讛讘谉 讻谞"诇. 讚讗讬讙诇讗讬 砖讛讬' 讙讜专诐 诇诪诪讜谉. 诪砖讗"讻 诪转 讚诇讗 讝讻讛 讗讬讙诇讗讬 砖诇讗 讛讬' 讻诇诇 诇讜 讝讻讜转 讚讙讜专诐 讻讜' 讜诇讗 讛讬' 砖诇讜 讻诇诇 讻谞"诇. 讜讗祝 讚诇讻讗讜专讛 讗"讻 讙诐 诇讗讞专 诇' 讬讞砖讘 讙"讻 砖讝讜讻讛 诪讬讚 讻谞"诇. 诇注谞讬谉 砖讬讛讬讛 砖诇讜 讗讞专 诇' 讜诇讗 讬讜讻诇 诇讞讝讜专 讚讛讗 转讜住' 讙讬讟讬谉 诪"讙 讻' 讘注讘讚 诪讜讻讛 砖讞讬谉 讗祝 砖诪讻专讜 诇讙诪专讬 讞砖讬讘 诇拽谞住 讻讬讜谉 砖讗讬谞讜 砖讜讛 讬讜转专 注"砖. 讻谉 讻讬讜谉 砖讗讬谉 诇讜 注讻砖讬讜 讝讻讜转 诇专"讬 讚拽"驻 讻拽讛"讙 讗"讻 讛讜讬 讻诇讙诪专讬 诇讗讞专 诇' 讜诪"诪 讬砖 诇讞诇拽. 讜注讜讚 谞专讗讛 讚讘讗诪转 讻谉 讛讜讗 讚讚讜拽讗 讘讻转讜讘讜转 驻"讘 讜驻"讜 讚讗诪专 诪砖讜讱 讜诇讗 转拽谞讛 讗诇讗 诇讗讞专 诇' 注"砖. 讜讚讜拽讗 谞拽讟 讚驻讬' 砖诇讗 讬拽谞讛 诪讬讚. 讜谞专讗讛 讚讛讬讬谞讜 讟注诪讗 讚专"讬 讘诪注讻砖讬讜 讜诇讗讞专 诇' 讚诪转讞讬诇 讛讗讬讚谞讗 讜讙诪专 讗讝 砖讝讜讻讛 诪讬讚 诇注谞讬谉 诇讗讞专 诇'. 讜诪诪讬诇讗 讗祝 讚拽"驻 讻讜' 讜讗"讻 讗讬谞讜 讝讻讬' 讻诇诇 诪讬讚 讜注"讻 讻诪"砖 讚讞砖讬讘 讝讻讬' 诪讬讚 诇注谞讬谉 讗讞"讻 讜讗"讬 诇讞讝讜专 讘讜 讻谞"诇 讜诪讬讜砖讘 拽' 转讜住' 讬讘诪讜转 爪"讙 讗诪讗讬 诇讗 拽谞讬 诇专"讬 讙诐 讘专砖讜转 讛诪拽谞讛 谞讬诪讗 讙讜驻讗 诪讛讬讜诐 讜驻讬专讬 诇讗讞专 诇' 注"砖 讚诇诪"砖 讛讜讗 讝讛 注爪诪讜 讚诪讛 讘讻讱 诪讜注讬诇 讙讜驻讗 诪讛讬讜诐 讻讬讜谉 讚拽"驻 讻拽讛"讙 讜专拽 诪砖讜诐 讚讝讻讬 诪注讻砖讬讜 注诇 讗讞专 诇' 讜诇专"讬 讚讙诪专 讗讝 爪专讬讱 诇讛讬讜转 讘诪拽讜诐 专讗讜讬 诇拽谞讬谉 注"砖. 专拽 讚转讜住驻' 诇讟注诪讬讬讛讜 讚讗"讻 诇讗 讛讬' 诪讛谞讬 诪讛讬讜诐 讜诇讗讞专 诪讬转讛 讻诪"转 拽讚讜砖讬谉 住'. 讗诪谞诐 谞专讗讛 讚诇讗 拽砖讛 讚讘讗讬砖讜转 讚讻诇 讚诪砖讬讬专 诇讗讜 讻诇讜诐 讜讗"讻 诪讛讬讜诐 讜诇讗"诪 诇讗 砖讬讬讱 讻诇诇 砖转讝讻讛 诪讬讚 讘讙讬专讜砖讬谉 注诇 砖转转讙专砖 诇讗讞专 诪讬转讛 讚讗讬谉 讙讟 诇讗"诪 讜讻谉 讘拽讚讜砖讬谉 讜爪专讬讱 诇讛讬讜转 谞讙诪专 讗讝 讻砖诪转 讜驻拽注 讛讗讬砖讜转 注"讬 诪讬转讛 讚拽谞讬谉 砖注讘讜讚 讬讝讻讬' 诇讗 砖讬讬讱 讘讗讬砖讜转 讻谞"诇 诪砖讗"讻 讘诪诪讜谉 诪讛讬讜诐 讜诇讗"诪 诇专"讬 砖讬讬讱 砖驻讬专 诪转讞讬诇 讛讬讜诐 讜讙诪专 诇讗"诪 讜诪"诪 讝讜讻讛 诪讬讚 诇注谞讬谉 砖讬拽谞讛 讗讝 诇讗"诪 讜诪诪讬诇讗 讻诪讜 讘砖注讘讜讚 讜讗驻讜转讬拽讬 讚拽讬"诇 讜讻讜' 诇专"讬 砖注讘讜讚讗 讚讗讜专讬讬转讗 讜讙讘讬 诪讬讜专砖讬诐 诪讛"转 讜讗祝 讚诪讻讗谉 讜诇讛讘讗 讙讜讘讛 讻专讘讗 诪"诪 讻讬讜谉 讚讛砖注讘讜讚 讛讬' 诪讞讬讬讘 讛讜讬 讝讻讬' 诪注讻砖讬讜 注诇 砖讬讛讬' 砖诇讜 讻砖讬讘讗 诇讬讚讬 讙讜讘讬讬谞讗 讗祝 砖讛讝诪谉 驻专注讜谉 诇讗讞"诪 讻谞"诇. 讜讘讗驻讜转讬拽讬 诪驻讜专砖 讚讗"讬 谞住诇拽讜 讘讝讜讝讬 讛讚讬谉 诇诪驻专注 讙讜讘讛 讘讙讘讗讜 诇讘住讜祝 讻诪"砖 转讜住' 讙讬讟讬谉 讜诇注讬诇 注"砖 讜讗"讻 砖驻讬专 诪讛谞讬 拽谞讬谉 讝讛 讚诪注讻砖讬讜 诇讗"诪 讻谞"诇. 讜诇讻讱 砖驻讬专 讚讜拽讗 诪转 讗讘 讘讞讬讬 讛讘谉 讚讛讜讬 讙讘讗讜 诇讘住讜祝 砖驻讬专 诇诪驻专注 砖诇讜 讻讗驻讜转讬拽讬 诪驻讜专砖 讻谞"诇. 诪砖讗"讻 讘诪转 拽讜讚诐 讚诇讗 讝讻讛 讘讙诪专 诇讗 讛讬' 砖诇讜 讚讻讱 注谞讬谉 讝讻讜讬 讝讜 讘转讜专转 砖注讘讜讚 讻谞"诇 砖讝讜讻讛 诪注讻砖讬讜 注诇 讗讞"讻 讛讜讗 讻砖讘讗 诇讙讜讘讬讬谞讗 诇讙诪专 讛讝讬讻讜讬 讻谞"诇. 讜讬"诇 讚讻诪"砖 转讜住' 讬讘诪讜转 砖诐 讚诇讻讱 讚讜拽讗 讘讗讙诐 住讜祝 诇' 讚注"讬 转讞讬诇转 讛诪砖讬讻讛 讚讛转讞讬诇 讛拽谞讬谉 谞注砖讛 讛讗讙诐 专砖讜转讜 讻诪砖讬讻讛 讗专讬讻转讗 讜拽谞讬 讗讝 住讜祝 诇' 注"砖 讗"讻 讻诪讜 讚拽讬"诇 讚讙诐 讘诪讟诇讟诇讬谉 诪讛谞讬 转驻讬住讛 诪讞讬讬诐 讘讘注"讞 讜讻' 转讜住' 讛讟注诐 讻转讜讘讜转 驻' 讜讘讻讜专讜转 谞"讘 讚讗讬谉 讬讜专砖讬诐 讻诇诇 讻讬讜谉 砖讗讬谞讜 讘专砖讜转诐 讜诪诇讜讛 讝讻讜转讜 拽讚讬诐 注"砖 讜诪诪讬诇讗 讙诐 诪讛讬讜诐 讜诇讗"诪 讻讬讜谉 讚讗"爪 注讜讚 诇诪注砖讛 砖诇 讛诪拽谞讛 专拽 讛讟注诐 讚讗讬谉 拽谞讬谉 诇讗"诪 砖驻拽注 讝讻讜转讜 讜谞注砖讛 讚讬讜专砖讬诐. 讜讘讛谞"诇 讗讬谉 讬讜专砖讬诐 讻诇诇 诇讛驻拽讬注 讝讻讜转讜. 讻讬讜谉 讚讞砖讬讘 讘专砖讜转讜 讚拽讜谞讛 注"讬 砖讛转讞讬诇 讛拽谞讬谉. 讜讘驻专讟 讻讬讜谉 讚讝讻讛 讘讙讜祝 讜讛诪谞讬注讛 讛讬' 专拽 诪讛 砖讛讬' 拽"驻 诇讗 讚讻拽讛"讙 讚诪讬 讜讘砖注转 诪讬转讛 讚谞住转诇拽 拽谞讬谉 驻讬专讜转 诪诪讬诇讗 谞注砖讛 讘专砖讜转讜 讜讗讬"诇 诇讬讜专砖 诇讘讟诇 讝讻讜转讜 讚诇讗 讙专注 诪诪讟诇讟诇讬谉. 讜诪"诪 讻诪讜 讚讘注讬 拽讬讬诪讗 讘讗讙诐 讘砖注转 讙诪专 砖讬讛讬' 专讗讜讬 诇拽谞讬谉 诪爪讚 讛拽讜谞讛 讻谉 讚讜拽讗 讘讞讬讬 讛讘谉 讘砖注转 诪讬转转 讛讗讘 砖专讗讜讬 诇讙诪讜专 讛拽谞讬谉 诪砖讗"讻 诪转 讘讞讬讬 讛讗讘 讚讗讬谉 谞讙诪专 诇讗 诪讛谞讬 讻诪讜 讘专"讛 讗讞专 诇' 讻谞"诇. 讜讗"讻 讻诇 讛谞"诇 砖驻讬专 诇专"讬 诇讟注诪讬讛 讚住讘专 诪注讻砖讬讜 讜诇讗讞专 诇' 讻砖专讙讗 讚诇讬讘谞讬 讻讜' 讚诪转讞讬诇 讜谞讙诪专 讻讜' 诪砖讗"讻 诇专讘 讜砖诪讜讗诇 转谞讗讬 讗讜 讞讝专讛 讜讗讬谉 讻诇诇 拽谞讬谉 讝讛 砖讬转讞讬诇 讻讜' 讜砖讬讝讻讛 诇注谞讬谉 讗讞"讻 讻讬讜谉 砖讗讬谉 讝讻讬' 讻诇诇. 讜讗祝 砖注讘讜讚 住"诇 诇专讜"砖 砖诇"讚 讜讗祝 讗讬 砖注讘讜讚 诪讜注讬诇 讙讝讛"讻. 讜讘诇讗 诇讜讛 诇讗 诪讛谞讬 讝讻讬 讘诪砖讻讜谉 讻讜' 诇专讜讘 讛驻'. 砖驻讬专 讗诪专 专' 讬专诪讬讛 诪转谞讬' 讬讚注谞讗 讚讗讗"诇 拽"驻 讻拽讛"讙 讚讗"讻 讗讬 讗讬谉 拽谞讬谉 诇讗"诪 讜诇讗 讬讝讻讛 讙诐 讞讬 讛讘谉. 讗讜 砖讬讜注讬诇 诪讬讚 讜砖驻讬专 诪讜讻讞 讚拽"驻 诇讗讜 讻拽讛"讙 讜诪讛谞讬 诪讻讬专转 讛讘谉 诪讬讚 讻谞"诇. 讜诇讟注诐 讛谞"诇 讘诪转 讘讞讬讬 讗讘 讙诐 讬讜专砖讬 讘谉 诇讗 讛讬讜 讝讜讻讬诐 讜注"砖 讘转讜住驻' 讘"讘 讜讗讬 讗诪专讬谞谉 讝讜讻讬谉 讬"诇 讚讞砖讬讘 砖诇讜 拽讛"讙 专拽 讗讬谞讜 讘专砖讜转讜 讞砖讬讘 讻诪讜 讗讬住讜专讬 讛谞讗讛 讚谞拽讟 砖"住 诇讬砖谞讗 讚讗讬谞讜 讘专砖讜转讜 讜讻诪讜 讙讜讝诇 讻讜' 讜诇讻讱 讗祝 讚讬讜专砖讬讜 讝讜讻讬谉 诪"诪 诇讛拽谞讜转 讗讬谞讜 讬讻讜诇 拽谞讬谉 讝讛 讚讗讞"讻. 讜诪"诪 讬"诇 讚注讚讬祝 诪诇讻砖讗拽讞谞讛 拽谞讜讬' 诇讱 讗祝 讚讙"讻 拽专讬 讘砖"注 讗讬谞讜 讘专砖讜转讜 讛讜讗 诪砖讜诐 讚讗讬谞讜 讘讬讚讜 诪砖讗"讻 讻砖讘讬讚讜 注"砖 讻转讜讘讜转 谞"讟 砖诪砖讻谞转讜 讻讜' 讘讬讚讜 诇驻讚讜转讜 讜讗祝 诇注砖专 砖谞讬诐 注"砖. 讜讻诪讜 讚诪讛谞讬 诇专"诪 诇讻砖讗拽讞谞讛 讗祝 讚诇讗 注讘讬讚讗 讚讗转讬 诪砖讜诐 讚讛讚讘专 讘注讜诇诐 讻诪"砖 转讜住' 讻谉 诇讚讬讚谉 讻砖讘注讜诇诐 讜注讜诪讚 诇讻讱 砖讘讬讚讜 讙"讻 诪讛谞讬. 讜诪"诪 讻诪讜 讚诇专"诪 讙"讻 诇讗 拽谞讬 专拽 讻砖讘讗 诇注讜诇诐 讗讞"讻 讻谉 讘讛谞"诇 讻砖讞讬 讛讘谉 讗讬讙诇讗讬 讚讛讬' 注讜诪讚 诇讘讗 讘专砖讜转讜 讛讜注讬诇 诪讬讚 注诇 讗讞专 砖讬讛讬' 砖诇讜 诪砖讗"讻 讻砖诇讗 讘讗 诇专砖讜转讜 讻谞"诇. 讜讬砖 诇讚讞讜转 讻讬讜谉 讚讗讬 诪转 拽讜讚诐 诇讗 拽谞讬 砖讜讘 诇讗 注讘讬讚讗 讚讗转讬 讙诐 讻砖讞讬 诇讗 转讜注讬诇 诪讻讬专转 讛讘谉 讜讬讛讬' 讬讻讜诇 诇讘讟诇 讙诐 讻砖拽谞讗讛 讚讗讜专转讛 诇讗 砖讬讬讱 诪讛 诪讻专 讻讜' 讜爪"诇 诪砖讜诐 讘专讬专讛 讚讛讜讘专专 讚讛讬' 注讜诪讚 讻讜' 讜讛讗 专"讬 住"诇 讗讬谉 讘专讬专讛 讻谞"诇. 讜讬讜转专 谞专讗讛 讻谞"诇:


转讜住' 讛讻讬 讻讜' 讛讬讱 诪爪讗 讬讚讬讜 讻讜' 讛讗 拽讬"诇 拽"驻 诇讗讜 讻拽讛"讙 讜讗讞讬谉 讻讜' 诇拽讜讞讜转 讜诪讞讝讬专讬谉 讜诇讗 诪砖讻讞转 诇讛 讚诪讬讬转讬 讘讻讜专讬诐 讻讜'. 讘讻诪讛 讚讜讻转讬 转诪讛讜 转讜住' 讻谉. 讜转讬' 讚诇讚讬讚谉 讗讬谉 诪讞讝讬专讬谉 讘讬讜讘诇 注"砖 讜讛专诪讘"诐 驻住拽 诪讞讝讬专讬谉 讜拽砖讛 讻谞"诇 注"砖. 讜诇注"讚 讚诪"砖 讛专诪讘"诐 诪讞讝讬专讬谉 讻讜' 诇讗 转讘讟诇 讞诇讜拽转诐 诪讻诪讜 砖讛讬' 注"砖 驻专拽 讬"讗 诪讛' 砖讜"讬 讛"讻 讚讛驻讬' 讛讜讗 诇讗 砖讬讞讝讬专 讝讛 讞诇拽讜 诇讝讛 讜讝讛 诇讝讛. 讚诇诪讛 讬讛讬' 讻谉 专拽 砖讛讞诇讜拽讛 讚讛讜讬 讻诪讜讻专讬诐 讝讛 诇讝讛 住驻讬拽讜 讚讬砖 诇讜 讝讻讜转 讘讞爪讬 讜讗讬谞讜 诪讘讜专专 讗讬讝讛讜 诪讜讻专 诇讗讞讬讜 砖讬讛讬' 讜讚讗讬 砖诇讜 讜讘注讚 讝讛 诪讜讻专 诇讜 讛讘' 讙"讻 住驻讬拽讜 讻谞"诇. 讜讘讬讜讘诇 诪讞讝讬专讬谉 砖讬砖讗专 讻拽讜讚诐 讛讞诇讜拽讛 讚爪专讬讻讬谉 诇讞诇讜拽 诪讞讚砖 讘讙讜专诇 讗讜 讘专爪讜讬 讜讻砖讬讘讗 讘讙讜专诇 讞诇拽 砖讛讬' 诇讜 讙"讻 讛讜讬 砖诇讜 讻谞"诇. 讜讗"讻 注"讻 诇讗 拽讗诪专 专' 讬讜住祝 讚诇讗 诪爪讗 讬讚讬讜 讻讜' 讙讬讟讬谉 诪"讞 专拽 诇诪讗讬 讚住"诇 诪注讬拽专讗 注"砖. 讗讘诇 诇诪讗讬 讚讗诪专 讛砖"住 讜讛砖转讗 讚讗诪专 专"讗 诪讞诇讜拽转 讘讬讜讘诇 砖谞讬 讗讘诇 讘讬讜讘诇 专讗砖讜谉 讚"讛 诪讘讬讗 讜拽讜专讗 讚讗讻转讬 诇讗 住诪讻讬 讚注转讬' 注"砖 砖讗讬谞讜 讘讟讜讞 砖讜讚讗讬 讬讜讞讝专 诇讜 注"砖. 讜讻谉 驻住拽 讛专诪讘"诐 讝"诇. 讗"讻 砖驻讬专 讗讞讬谉 讚讞诇拽讜 诪讘讬讗 讻诇 讗' 讘讻讜专讬诐 讚讙诐 讬讜讘诇 讘' 诇讗 住诪讻讗 讚注转讬' 讚讛诇讛 讚讜讚讗讬 讬讜讞讝专 诇讜 讻讬讜谉 讚诇讗 讞讜讝专 专拽 讻拽讜讚诐 讜讛住驻拽 砖讬讞讝讜专 讜讬驻讜诇 讛讙讜专诇 砖讬讛讬讛 诇讜 讞诇拽 砖讛讬讛 拽讜讚诐 砖诇讜. 讜讞讝讬谞谉 讻讬讜谉 讚讗讬谞讜 讜讚讗讬 砖讬讞讝讜专 诇讜 诪讘讬讗 讜拽讜专讗 诪讬 砖讛讜讗 砖诇讜 诇讝诪谉 注讚 讛讬讜讘诇 讻谞"诇. 讜驻砖讜讟. 讜讻谉 讘讻讜专讜转 谞"讝 讚讗诪专 讗"讗 砖讚讛 诇讞讜诪专讗 讗"谞 诇讻转讞讬诇讛 驻专砖"讬 讚诇讙讘讬 讬讜讘诇 讘注讬谞谉 砖转讛讗 讞讜讝专转 拽专拽注 诇转讞讬诇转讜 砖讛讬' 讘讬讞讚 注"砖 讚讛驻讬' 讻讘转讞诇讛 讜讻谉 驻讬专砖"讬 砖诐 谞"讘 注"讗 诇拽讜讞讜转 讜诪讞讝讬专讬谉 讝讛 诇讝讛. 讜讞讜讝专讬谉 讜讞讜诇拽讬谉 注"砖. 讜谞专讗讛 讚讘砖谞转 讛讬讜讘诇 谞砖讗专 讘诇讗 讞诇讜拽讛 专拽 砖讜转驻讜转 讜讗讞"讻 讞讜诇拽讬谉 讚拽讬"诇 讘诪讜讻专 讘砖谞转 讛讬讜讘诇 讗讬谞讜 诪讻讜专讛. 讜讗诐 讬讞讝专讜 讜讬讞诇拽讜 讘讬讜讘诇 讗讬谞讜 讞诇讜拽讛 讻诇诇 讻讬讜谉 讚诇拽讜讞讜转 讜注"讻 讻谞"诇. 讜讗"讻 讘诇"讝 诪讬讜砖讘 转诪讬讛转 转讜住' 讚讛讗 拽讬"诇 讞讜诇讬谉 专讬砖 驻专拽 专讗砖讬转 讛讙讝 讚砖讜转驻讬谉 诪讘讬讗讬谉 讘讻讜专讬诐 讜拽讜专讬谉 专拽 诇专' 讗诇注讗讬 诇诪讗讬 讚诪住讬拽 诇讬转谞讛讜 诇讛谞讬 讻诇诇讬 砖讜转驻讬谉 讗讬谉 诪讘讬讗讬谉 注"砖. 讜讗"讻 拽' 专' 讬讜住祝 诇专"讬 讚诇讗 诪爪讗 讛讜讗 专拽 诇专' 讗诇注讗讬 讚砖讜转驻讜转 驻讟讜专 讗"讻 讗讞讬谉 讻讬讜谉 讚讗讬谉 讘专讬专讛 讛讜讬 拽谞讬谉 讛讙讜祝 砖讜转驻讜转 讚讞讜讝专 讘讬讜讘诇 诇讛讬讜转 砖讜转驻讜转 讗讘诇 诇诪讗讬 讚拽讬"诇 讻专讘谞谉 讚砖讜转驻讬谉 诪讘讬讗讬谉 讗"讻 讗祝 讚讗讬谉 讘专讬专讛 诪"诪 砖讜转驻讬谉 讛诐 讘拽讛"讙 讜讘' 讛讞诇拽讬诐 讘砖讜转驻讜转 讙"讻 诪讘讬讗讬谉 讜拽讜专讬谉 讻诇 讗'. 讜讗祝 讚讬"诇 讙诐 砖讜转驻讬谉 诪讟注诐 讘专讬专讛 砖诪讘讬讗 诪讗讚诪转讱. 诪砖讗"讻 讗讬 讗讬谉 讘专讬专讛 砖诪讗 讛驻讬专讜转 讚讘讻讜专讬诐 诪拽专拽注 砖诇 讛讘'. 讝"讗 讚讛讗 专讘讬 拽专讗 讻诇 讗砖专 讘讗专爪讱 诇砖讜转驻讜转 注"砖 讜注"讻 讙诇讬 讚诪讘讬讗讬谉 讜拽讜专讬谉 讬讛讬' 讗讬讝讛 讟注诐 砖讬讛讬'. 讜讗讬 拽"驻 诇讗讜 讻拽讛"讙 注"讻 讗讞讬谉 专讘讬 拽专讗 诇讗 砖讜转驻讬谉 砖拽谞讜 讚拽"驻 讛讜讗 讚讞讜讝专 讘讬讜讘诇. 讜注"讻 讗讞讬谉 讜诇拽"诪:


注讜讚 谞专讗讛 讘专讜专 讚讛讗 谞讚专讬诐 驻专拽 讛砖讜转驻讬谉 诪"讜 注"讘 诪住讬拽 讚讘讗讬谉 讘讛 讚讬谉 讞诇讜拽讛 拽讬"诇 讻专讗讘"讬 讚讝讛 谞讻谞住 讘转讜讱 砖诇讜 讻讜' 专拽 讘讬砖 讘讜 讚讬谉 讞诇讜拽讛 讗住讜专 讚讗讬谉 讘专讬专讛 讜讗驻讬诇讜 讞诇拽讜 诪砖讜诐 讚拽讬"诇 诇拽讜讞讜转 讛谉 注"砖 讘专砖讘"讗 讜专"谉 讜砖"驻. 诪砖讗"讻 讘讗讬谉 讚讬谉 讞诇讜拽讛 注"讻 讛讞诇讜拽讛 诇讝诪谞讬诐 讜讻诇 讗' 讘砖诇讜 诪砖转诪砖 讘砖注讛 砖诪砖转诪砖 诇驻讬 砖专讜讘 拽谞讬' 讝讜 讛讜讘专专 诪转讞讬诇讛 拽讬"诇 讘专讬专讛 讻讛"讙 注"砖 讘专"谉 砖讛讗专讬讱 讜讗"讻 讘拽专拽注 讬专讜砖讛 讚讗讞讬谉 砖讞诇拽讜 讻讜' 讻讬讜谉 讚讞讜讝专 讘讬讜讘诇 诇专"讬 讗"讻 讛拽谞讬谉 讛讙讜祝 砖讘拽专拽注 讗讬谉 讘讜 讚讬谉 讞诇讜拽讛 讚讗"讗 诇讞诇拽讜 砖讬讛讬' 诇讝讛 讘讞爪讬 砖讚讛 拽讛"讙 讜诇讝讛 讻讜' 讻讬讜谉 讚诇拽讜讞讜转 讜讞讜讝专 讘讬讜讘诇 讜讘讟诇 讛讞诇讜拽讛. 讜专拽 讛拽谞讬谉 驻讬专讜转 讬砖 讘讜 讚讬谉 讞诇讜拽讛 讜讗"讻 砖讜讘 砖驻讬专 诇注谞讬谉 拽讛"讙 诇讚讬讚谉 讬砖 讘专讬专讛 讜讻诇 讞讚 砖诪砖转诪砖 讘讞爪讬 砖诇讜 讻谞"诇 砖驻讬专 诪讘讬讗 讘讬讻讜专讬诐 诪拽专拽注 砖诇讜 砖讙讚诇讜 讘讝诪谉 砖讛讜讗 砖诇讜 讻谞"诇 讻诪讜 讘讞爪专 砖讻诇 讗' 谞讻谞住 讻谞"诇:


讗讜诇诐 转讜住' 诇讟注诪讬讬讛讜 讚讛转诐 诇讗讜 诪砖讜诐 讘专讬专讛 驻' 讻专讗讘"讬 专拽 诪砖讜诐 讚讜讬转专 诪讜转专 注"砖 讗"讻 讙诐 讘讗讬谉 讚讬谉 讞诇讜拽讛 讗讬谉 讘专讬专讛. 讗讘诇 诇讚讬讚谉 砖驻讬专 讬"诇 讻谞"诇 讜专"讬 诇讟注诪讬讛 砖诐 讚讘讗讬谉 讚讬谉 讞诇讜拽讛 驻诇讬讙讬 讜讗诪专 注诇 专"讬 讚讛讜讬 拽砖讛 诇专讘谞谉 讚专讗讘"讬 诇讗 诪砖讻讞转 讘讻讜专讬诐 讻讜' 讗讘诇 诇讗 诇诪讛 讚拽讬"诇 讻专讗讘"讬 注"砖:


讜诪讟注诐 砖讜转驻讜转 谞专讗讛 讙"讻 讚转讜住' 诇讟注诪讬讬讛讜 讙讬讟讬谉 诪"讝 注"讘 讚"讛 讟讘诇 讜讞讜诇讬谉 讻讜' 砖讚讞讜 讚讘专讬 专砖"讬 讚讞砖讬讘 讻诇 讞讟讛 讞爪讬 讟讘诇 讜讞爪讬 讞讜诇讬谉 讜诪注砖专 注谞讬 注"砖. 讚讗"讻 诇讗 讛讜讬 驻专讬讱 诪讘讻讜专讬诐 讜讻谉 诪讛讗 讚诪讞爪讛 讬讜专砖讬诐 讻讜' 专拽 讚讗讬谉 转拽谞讛 诇讟讘诇 讝讛 砖诪讗 转讙讬注 诇讜 讻诇 讞诇拽讜 砖诇 谞讻专讬 讗讜 讞爪讬讜 注"砖. 讗"讻 讙诐 讘讗讞讬谉 砖讞诇拽讜 诇住讘专转诐 讗讬 讗讬谉 讘专讬专讛 讛住驻拽 砖诪讗 讻诇 讞诇拽讜 讚讞讘讬专讜 讛讜讗 讜讛驻讬专讜转 砖诪讘讬讗 讗讬谞诐 诪拽专拽注 砖诇讜 专拽 砖诇 讛讘' 讜讻谉 讛讘'. 讜诇讗 讚诪讬 诇砖讜转驻讜转 讻谞"诇. 讜诪砖讜诐 讚讙诇讬 拽专讗. 讬"诇 讚讗讬 拽讛"驻 诇讗讜 讻拽讛"讙 讜讗讬谉 讘专讬专讛 注"讻 拽专讗 诇讗 诇讛讻讬 讗转讬. 讜讚讜讞拽:


讗讘诇 讛专诪讘"诐 讝"诇 驻砖讜讟 讚住"诇 讻专砖"讬 讘讛讗 讚讟讘诇 讜讞讜诇讬谉 讻谞"诇 讜诇讗 拽砖讛 诇讚讬讚讬' 讻谞"诇. 讜讗"讻 讛驻讬' 讘专诪讘"诐 诪讞讝讬专讬谉 讝讛 诇讝讛 讞诇拽讜 讘讬讜讘诇 讛讬讬谞讜 砖诪讞讝讬专讬谉 砖讬讛讬' 讘砖讜转驻讜转 讻谞"诇 诇讗 转讘讟诇 讛讞诇讜拽讛 诪讻诪讜 砖讛讬转讛 注讻"诇 讛讬讬谞讜 砖诇注谞讬谉 讝讛 诪讞讝讬专讬谉 砖诇讗 转讘讟诇 讛讞诇讜拽讛 诪讻诪讜 砖讛讬' 拽讜讚诐 讛讞诇讜拽讛. 讜讗讞专 砖谞转 讛讬讜讘诇 讞讜讝专讬谉 讜讞讜诇拽讬谉. 讗讜诇诐 讛诇砖讜谉 砖讻转讘 讗讞"讻 讜讻谉 讛讘讻讜专 讻讜' 诪讞讝讬专 讞诇拽讜 讜谞讜讟诇 讞诇拽 砖讻谞讙讚讜 拽爪转 讚讜讞拽 讚爪"诇 砖诪讞讝讬专 讻谞"诇 讜讗讞"讻 讞讜诇拽讬谉 讜讬讻讜诇 诇讛讬讜转 砖讬讟讜诇 讞诇拽 砖讻谞讙讚讜. 讜讚讜讞拽. 讜诇讻讱 诇驻讬 驻讬' 讛讻"诪 谞专讗讛 讚诪驻专砖 讚讛驻讬' 讘砖"住 讘讻讜专讜转 讗讬谉 诪讞讝讬专讬谉 诇讘讟诇讛 讚诇讗 讻专砖"讬 讛谞"诇 专拽 讚讛讞诇讜拽讛 谞砖讗专讛 砖讗讬谉 讛讬讜讘诇 诪讘讟诇 讙讜祝 讛讞诇讜拽讛. 砖讝讛 讘' 讚讘专讬诐 讚讛讗 讗诪专 驻"拽 讚讘"讘 砖讜转驻讬谉 砖拽谞讜 诪讬讚诐 诇讞诇讜拽 讗讬 诇讗讜 讚讛讜讬 拽谞讬谉 讚讘专讬诐 诪讛谞讬 诇讻讱 爪专讬讱 讘专讜讞讜转. 讗讘诇 讻讬讜谉 讚讛讞诇讜拽讛 诪讛谞讬 注讚 讛讬讜讘诇 砖讜讘 诪讛谞讬 诇拽谞讬谉 砖讛诐 诇注谞讬谉 砖讬讛讬' 讞诇讜拽 讞诇拽 讝讛 诇讘讚 讜讝讛 诇讘讚 讚讗讬谞讜 拽谞讬谉 讚讘专讬诐 专拽 砖砖谞讬 讛讞诇拽讬诐 讛诐 砖诇 砖谞讬讛诐 砖诇注谞讬谉 诪讛 砖讛拽谞讛 讻诇 讗讞讚 诇讘' 讝讛 诪讻专 讜讞讜讝专 讘讬讜讘诇 讗讘诇 诇注谞讬谉 诇讘讟诇 讛讞诇讜拽讛 砖讬讜讻诇 讗讞"讻 讗' 诇注讻讘 诇讞诇讜拽 爪驻讜谉 讜讚专讜诐 诇讗 讻诪讜 砖讛讬' 讞诇讜拽 讝讛 讗讬谉 砖讬讬讻讜转 诇讬讜讘诇. 讜谞砖讗专 讛讞诇讜拽讛 诇讗 砖讜转驻讜转 讘讻诇 诪注讜专讘 讻谞"诇. 讜诇讻讱 诪讞讝讬专 讞诇拽讜 讜谞讜讟诇 讞诇拽 砖讻谞讙讚讜. 讜讛驻讬' 诇讗 转讘讟诇 讛讞诇讜拽讛 诪讻诪讜 砖讛讬讛 砖谞砖讗专 讞诇讜拽 讜诇讻讱 讻诇 讗讞讚 诪讞讝讬专 讞诇拽讜 讜谞讜讟诇 讞诇拽 讛讘' 讻谞"诇. 讜讗"讻 砖讬讬讱 拽' 转讜住' 讚讻诇 讛驻讬专讜转 讬讻讜诇 诇讛讬讜转 诪拽专拽注 砖诇 讛砖谞讬 讚讛讗 讞讜讝专 讻诇 讞诇拽讜 诇讛砖谞讬 讻谞"诇. 讗诪谞诐 注讚讬讬谉 砖讬讬讱 讘' 讛转讬专讜爪讬诐 讚讛讜讬 讻讬讜讘诇 专讗砖讜谉 讚诇讗 住诪讻讗 讚注转讬' 砖讬讻讜诇 诇讛讬讜转 砖诇讗 讬讞讝讜专 讻讜' 讜讛讗 讙诐 讻谞"诇. 注"讻 讘讬讜讘诇 砖谞讬 讬讞讝讬专 讛讘' 讞诇拽讜 诇讝讛 砖讛讬' 讻讘专 砖诇讜 讚诪讛 讞讬诇讜拽 讛讗 讙诐 讞诇讜拽讛 讝讜 诪讻讬专讛 讜讗"讻 注讚讬祝 讛讱 诇讗 住诪讻讗 讚注转讬' 诪砖诐 讚砖诇讗 讻讚讬谉 讻"砖 讻讗谉 砖讜讚讗讬 讬讛讬' 砖诇讜 注讜讚 讻诪讛 驻注诪讬诐. 讜讙诐 转讬' 讘' 砖讬讬讱 讚讛讜讬 砖讜转驻讜转 讚讛讗 讗讬讱 砖讬讬讱 砖讗讬谉 诇讜 专拽 拽"驻 讘讞诇拽讜 诇驻讬 砖讬讞讝讜专 讘讬讜讘诇 诇讗讞讬讜 讜讬讛讬' 讻讬砖 诇讗讞讬讜 拽谞讬谉 讛讙讜祝 讛讗 讙诐 诇讗讞讬讜 专拽 拽"驻 讚讗祝 砖讬讞讝讜专 诇讜 讘讬讜讘诇 讛讗 讙诐 讛讜讗 讬讞讝讜专 诇讝讛 注"讻 讘讬讜讘诇 讛讘' 讞诇拽 砖拽讬讘诇 诪讝讛 讻谞"诇. 讜讗"讻 讘诪讛 讬砖 诇讜 讬讜转专 拽谞讬谉 讛讙讜祝 诪讝讛. 讜注"讻 讛拽谞讬谉 讛讙讜祝 谞砖讗专 讘砖讜转驻讜转 讻谞"诇. 讘砖讜转驻讜转 讜讗转专讘讬 诪拽专讗 讚讻诇 讗砖专 讘讗专爪讱 砖诪讬讬转讬 砖讜转驻讬诐 讘讬讻讜专讬诐 讻谞"诇. 讜诇讚讬讚谉 诇讗 拽砖讛 讻谞"诇. 讗讜诇诐 诇注"讚 注讚讬讬谉 讻诪讛 拽讜砖讬讜转. 讗'. 讚讙诐 诇讛谞"诇 讗"讗 诇讞诇讜拽 讘砖谞转 讛讬讜讘诇 讚讗讬谞讜 诪讻讬专讛 讜讛讬' 诇讜 诇讛讝讻讬专 讚讗讞专 讛讬讜讘诇 爪专讬讻讬谉 诇讛拽谞讜转 讜诇讞诇讜拽. 讜注讜讚 讚讻讬讜谉 砖诇讗 注砖讜 讬讜转专 专拽 诪讛 砖讞诇拽讜 讜讞砖讬讘 诪讻讬专讛 讜讻讬讜谉 砖讘讟诇 讘讬讜讘诇 讛讛拽谞讗讛 讝讛 诇讝讛 讬砖讗专 讻拽讜讚诐 讻谞"诇. 讜注讜讚 讘讻讜专 讜驻砖讜讟 讗讬讱 讻转讘 讛专诪讘"诐 诪讞讝讬专 讜谞讜讟诇 讞诇拽 砖讻谞讙讚讜 讛讗 讬砖 诇讜 讘' 讜讝讛 讗' 讜讗讬 讻讜谞转讜 讚诪讞讝讬专 讞诇拽 讗' 讜谞讜讟诇 砖讻谞讙讚讜 讜讞讜讝专 讜谞讜转谉 讞诇拽讜 讜谞讜讟诇 讞诇拽讜 砖诪讻讘专 讗讬谉 讝讛 讘诪砖诪注 诇砖讜谞讜 讻诇诇. 讜注讜讚 讚讗"讻 砖驻讬专 诪砖讻讞转 讚诪讬讬转讬 讘讻讜专讬诐 讘转专讬 讘讘讻讜专 讜驻砖讜讟 讚讘讻讜专 讬砖 诇讜 拽讛"讙 讚讞诇拽 讗' 讬砖讗专 讜讚讗讬 砖诇讜 讻谞"诇. 讜诇讻讱 讛讬' 谞专讗讛 诇注"讚 讚讛讗 转讜住' 讙讬讟讬谉 转诪讛讜 讚住讜转专 专' 讗住讬 讗诪专 专"讬 讗讞讬谉 砖讞诇拽讜 诇拽讜讞讜转 讜专' 讗住讬 讗诪专 诪讞爪讛 讬讜专砖讬谉 讻讜' 讚诪住驻拽讗 诇讬' 讜讻' 转讜住' 讚爪"诇 讛讗 讚讬讚讬' 讛讗 讚专讘讬' 注"砖. 讜讘讗诪转 讛砖"住 诪砖谞讬 讝讛 诪讚讜讞拽 讙讚讜诇 讜注讻"驻 讛讬' 诇讜 诇讙诪' 诇驻专讜讱 讗讛讚讚讬 讜诇砖谞讜讬讬. 讜注讜讚 转诪讜讛 诪住驻拽 讗诪讗讬 讞讜诇拽讬谉 讛讗 拽讬"诇 讻专讘谞谉 讚住讜诪讻讜住 讜讗祝 住讜诪讻讜住 诪讜讚讛 注"砖 驻专拽 讬砖 讘讻讜专 讘转讜住'. 讜诇讻讱 讬"诇 讚专诪讘"诐 讝"诇 住讜讘专 讚专"讗 驻讬专讜砖讗 诪驻专砖 诪诇转讗 讚专"讬 讚讗诪专 诇拽讜讞讜转 讛讬讬谞讜 诪讞爪讛 讜诪讞爪讛 谞砖讗专 讬讜专砖讬谉. 讜讚讗诪专 诪住驻拽讗 诇讬' 讻讜' 讗讬 讻讬讜专砖讬谉 讻讜'. 讛讬讬谞讜 诪讛 砖讗讬谞讜 诪讘讜专专 拽专讬 讚诪住驻拽讗 诇讬' 讜讛讬讬谞讜 讻讬讜谉 讚拽讜讚诐 讞诇讜拽讛 讬砖 诇讻诇 讗' 诪讞爪讛 讘讛拽专拽注 讗"讻 讻砖讞诇拽讜 讜谞讟诇 讻诇 讗' 诪讞爪讛 诪讬讜讞讚 讗"讻 讘诇讗 讛拽谞讗转诐 讝讛 诇讝讛 讛讬' 诇讝讛 诪讞爪讛 讘讞诇拽 砖诇 讝讛 讜讻谉 诇讝讛 讘砖诇 砖讻谞讙讚讜 讻讬讜谉 砖讗讬谉 讘专讬专讛. 讜专拽 砖讛拽谞讜 讻诇 讗' 讞诇拽讜 诇讘'. 讗"讻 讗讬谞讜 诇讜拽讞 专拽 注诇 讞爪讬 讞诇拽讜 讜砖驻讬专 诪讞爪讛 讬讜专砖讬谉 讜诪讞爪讛 诇拽讜讞讜转 诇专"讬 讻谞"诇. 讜讞讜诇拽讬谉 砖诐 注"砖. 讜讗"讻 诪讛 讚诪讞讝讬专讬谉 讝讛 诇讝讛 讘讬讜讘诇 讛讜讗 专拽 讻诇 讗' 诪讞爪讛 诪讞诇拽讜 讜讝讛 讛驻讬' 砖诪讞讝讬专讬谉 讝讛 诇讝讛 讞诇拽讜 讛讬讬谞讜 讞诇拽讜 砖讛讬' 诇讜 讘讞诇拽讜 砖诇 讝讛 讘诇讗 讛讛拽谞讗讛 讜专拽 拽谞讗讜 讻谞"诇 讜讞讜讝专 讘讬讜讘诇. 讜讻谉 诪驻讜专砖 讛讗 讚诪住讬拽 讘砖"住 讗讬谉 讞讜讝专讬谉 诇讘讟诇讛 讛讬讬谞讜 诇讘讟诇 诇讙诪专讬 讛讞诇讜拽讛 专拽 讛讞诇讜拽讛 谞砖讗专 讜诪讞讝讬专 专拽 讛讞诇拽 砖讛讬' 诇讗讞讬讜 讘讝讛 讘诇讗 讛讛拽谞讗讛 讜注"驻 讝讜 讛诪住拽谞讗 讗诪专 专' 讗住讬 讗讞"讻 诇驻专砖 诪诇转讗 讚专"讬 讚诪讞爪讛 讻讜' 讻谞"诇. 讜讝讛讜 砖讻转讘 讛专诪讘"诐 诪讞讝讬专讬谉 讝讛 诇讝讛 讞诇拽讜 讘讬讜讘诇 讛讬讬谞讜 讞诇拽讜 砖讘讛 讻谞"诇. 诇讗 转讘讟诇 讛讞诇讜拽讛 诪讻诪讜 砖讛讬转讛 讻讜' 讛讬讬谞讜 讻诪讜 砖讛讬' 诇讗讞讬讜 讞诇拽 讘讝讛 讛讞爪讬 讘诇讗 讛讞诇讜拽讛 讗讘诇 诇讗 砖讬讘讟诇 诇讙诪专讬. 讜诇讻讱 讙诐 讘讘讻讜专 讜驻砖讜讟 砖驻讬专 讻转讘 讗讞"讻 讚谞讜转谉 诇讗讞讬讜 讞诇拽 砖诇诐 砖讛讜讗 讜谞讜讟诇 砖讻谞讙讚讜. 讜诪讬讜砖讘 讙"讻 讚专"讬 讗诪专 讗讬 诇讗讜 讚讗诪专 专"讬 拽"驻 讻讜' 讛讬讬谞讜 诇诪讗讬 讚讘注讬 专' 砖砖转 诇驻专砖 讚诪讞讝讬专讬谉 诇讘讟诇讛 诪砖讗"讻 诇诪住拽谞讗 讚专"讗 讚诪讞爪讛 讬讜专砖讬谉. 砖驻讬专 诪讬讬专讬 讘讻讜专讬诐 讚诇讗 讙专注 诪砖讜转驻讬诐. 讜讻诪"砖 转讜住' 讘注爪诪诐 诇专砖"讬 讻谞"诇. 讜讙诐 讛讞砖砖 讚诪讬讬转讜 讞讜诇讬谉 谞专讗讛 砖诪讚专讘谞谉 讜讘讚专讘谞谉 讬砖 讘专讬专讛 讻谞"诇:


砖讜讘 专讗讬转讬 讘讘专讻转 讛讝讘讞 驻"讜 讚注讬专讜讘讬谉 砖讛拽砖讛 注诇 讛专诪讘"诐 拽' 讛谞"诇 讜讻转讘 讜讛谞讛 讻转讘 注讜讚 讛专诪讘"诐 讞诇拽讜 讘讬讜讘诇 诇讗 转讘讟诇 讞诇讜拽转谉 诪讻诪讜 砖讛讬转讛 注"砖. 讜讛讬' 住讘讜专 讛讙讗讜谉 讝"诇 讚讝讛 讚讬谉 讗讞专 讻砖讞诇拽讜 讘砖谞转 讛讬讜讘诇 讜转讬' 讘讝讛 拽' 讛谞"诇 讜转诪讛 爪"注 诪谞"诇 诇讛专讘 讚讬谉 讝讛 讜住讬讬诐 讜讛讚讘专 砖拽讜诇 注讚 讬讘讗 诪讜专讛 爪讚拽 注"砖. 讜驻诇讗 注诇 讛讙' 讛诪讞讘专 讛谞"诇 讗讬讱 注诇讛 注诇 讚注转讜 诇驻专砖 讻谉. 讚讗"讻 讞住专 讘讚讬谉 讛拽讜讚诐 转讬讘转 讘讬讜讘诇 砖讻转讘 诪讞讝讬专讬谉 讝讛 诇讝讛 讜讛讜诇"诇 讘讬讜讘诇. 讜注讜讚 讗讬 讛驻讬' 讞诇拽讜 讘讬讜讘诇. 讗讬讱 专砖讗讬谉 诇讞诇讜拽 讻讬讜谉 讚诇拽讜讞讜转 讻讜'. 讜注讜讚 诇诪讛 讻转讘 诇砖讜谉 诇讗 转讘讟诇 讻讜' 诪讻诪讜 砖讛讬'. 讜讛讜诇"诇 讗讬谉 诪讞讝讬专讬谉 讗讜 讛讞诇讜拽讛 拽讬讬诪转. 讜注讜讚 诪讗讬 砖讻转讘 讜讻谉 讛讘讻讜专 讻讜' 讛讬' 诇讜 诇讛拽讚讬诐 拽讜讚诐 讛讚讬谉 讚讞诇拽讜 讘讬讜讘诇 讻谞"诇. 讜驻砖讜讟 诇注"讚 讚讟注讜转 讛讜讗. 讜讛驻讬' 诪讞讝讬专讬谉 讝讛 诇讝讛 讞诇拽讜 讘讬讜讘诇. 讜讛驻讬' 诇讗 转讘讟诇 讻诪"砖 诇注讬诇. 讗讜 讻驻讬' 讛讻"诪. 讜诇砖讜谉 讛讻"诪 讗讟讬讬注' 砖讻转讘 讞诇拽讜 讘讬讜讘诇 讜讻讜' 讜讻谉 讜讻讜' 讛讬' 住讘讜专 砖讚讬谉 讗讞专 讛讜讗. 讗讜诇诐 诪"砖 讞诇拽讜 诇讗 住转诐 讛讜讗 诪砖讜诐 讚住讜讘专 讛专诪讘"诐 讚讗讬谉 讞讜讝专 诇诪讛 砖讛讬' 拽讜讚诐 讞诇讜拽讛 砖讬讛讬' 讛讻诇 讗' 专拽 讛讞诇讜拽讛 讗讬谉 讘讟诇讛 讻谞"诇. 讜讘专讜专:


注讜讚 讬"诇 拽' 转讜住' 讛谞"诇 诇诪"砖 转讜住' 讙讬讟讬谉 住"驻 讛砖讜诇讞 讚讗讬讱 诪砖讻讞转 砖讚讛 讗讞讜讝讛 讻讬讜谉 讚讗讞讬谉 砖讞诇拽讜 诇拽讜讞讜转 讛讜"诇 砖讚讛 诪拽谞讛. 讜转讬专爪讜 讻讬讜谉 讚诇讜拽讞 砖讚讛 讗讞专转 讘砖讘讬诇讜 讞砖讬讘 砖讚讛 讗讞讜讝讛 注"砖. 讜讗讬谞讜 诪讜讘谉 讛讟注诐. 讜谞专讗讛 讚诇诪"砖 诇专"讞 讜诪住拽谞讗 讚砖"住 讚讙诐 讬讜讘诇 专讗砖讜谉 讚诇讗 住诪讻讗 讚注转讬' 讞砖讬讘 讛讻诇 砖诇 讛诇讜拽讞. 讚诪讛 砖讗讬谞讜 砖诇 讛拽讜谞讛 诇讝诪谉 诪讜谞注 专拽 讛拽谞讬谉 砖讬砖 诇讘注诇 讛讙讜祝 注"砖. 讜讗"讻 诇诪"砖 讚讛讗 讗住讜专讬 讛谞讗讛 讞砖讬讘 讗讬谞讜 砖诇讜 讻讬讜谉 砖讗讬谉 诇讜 讝讻讜转 讻诇诇 讗"讻 讙诐 讘注诇 讛讙讜祝 讻讬讜谉 砖讬砖 诇讝讛 讻诇 讛驻讬专讜转 讜讛讛谞讗讛 诇诪讛 讬讞砖讘 砖诇 讘注诇 讛讙讜祝 讜注"讻 讻诪"砖 讚讘讗"讛 诪砖讜诐 讚讗"讬 诇诪讻讜专 注转讛 讙诐 注诇 讗讞讛"驻 讗讘诇 讻讗谉 讬砖 诇讜 讝讻讜转 讝讛 诪讬讚 诇诪讻讜专 注诇 讗讞"讻 讻砖讬讛讬' 讛讙讜祝 砖诇讜 讜讛讜讬 讻诪讜 砖诇 讛拽讚砖 讻讜'. 讜讘讝讛 诪讬讜砖讘 诪讛 讚转诪讜讛 诇讻讗讜专讛 讻讬讜谉 讚讗诪专 讘讬讜讘诇 讗' 讚诇讗 住"讚 讛讜讬 拽"驻 讻拽' 讛讙讜祝 讗"讻 诇诪讛 讘诪讻专 讛讘谉 讘讞讬讬 讗讘 讻讜':


讜讻谉 讘拽"驻 讚讘注诇 诇讗 讛讜讬 讻拽' 讛讙讜祝 讛讗 讙"讻 住驻拽 诇讘注诇 讛讙讜祝 砖诪讗 讬诪讜转 拽讜讚诐 讛讘谉 讜讻谉 讛讗砖讛 拽讜讚诐 讛讘注诇 讜诇讗 讬讛讬' 诇讛 讛讙讜祝 讻诪讜 砖诐 讗讜诇讬 诇讗 讬讞讝讜专 讘讬讜讘诇 讜讻讗谉 注讚讬祝 讚讛讬讗 讻讚讬谉. 讜讙"讻 诇讗 住"讚 讜砖讜讘 讬讛讬' 拽"驻 讻拽讛"讙 讻谞"诇 讜诇诪"砖 诪讬讜砖讘 讛讬讟讘 讚讘讛谞"诇 注讻"驻 讬讻讜诇讛 诇诪讻讜专 讘讟"讛 住驻拽 讛讝讛 砖诪讗 讬诪讜转 拽讜讚诐 讗讜 讬讙专砖谞讛 讜砖讜讘 讬砖 诇讛 讜讚讗讬 讛谞讗讛 讜驻讬专讜转 讙诐 注讻砖讬讜 讚讛讗 讟"讛 讚讬讚讛 讜讻谉 讛讘谉 注讻"驻 讛住驻拽 讬讻讜诇 诇诪讻讜专 讜砖讜讘 诇讗 讞砖讬讘 讙讜专诐 诇诪诪讜谉 专拽 诪诪讜谉 讙诪讜专 讻诪"砖 转讜住' 驻专拽 诪专讜讘讛 诇讞诇拽 讘讬谉 讙讜专诐 诇诪诪讜谉 诇砖讟专讜转 讻讬讜谉 讚砖讜讛 诇诪讻讜专 讻讜' 讜讻谉 注"讝 诪砖诇诪讬谉 讟"讛 注"砖. 讜砖驻讬专 诇讗 砖讬讬讱 诇讗 住诪讻讗 讚注转讬' 讚讬砖 诇讜 诪讬讚 讛拽专拽注 诇讛谞讜转 诪讛讙讜祝 讘诪讻讬专讛 讻谞"诇. 诪砖讗"讻 讘讬讜讘诇 讚谞专讗讛 讚讗"讬 诇诪讻讜专 诇讗讞专 砖讬讛讬' 诪讜讞讝专 诇讜 讘讬讜讘诇 讚拽谞讬谉 讝讛 诪注讻砖讬讜 讚注"讻 砖讬讞讜诇 诪讬讚 诪砖讜' 讚拽谞讬谉 讛讙讜祝 砖诇讜 讜砖讜讘 讛讬讜讘诇 诪驻拽讬注讜 讻谞"诇:

讙诪'. 专' 讬讜讞谞谉 讗诪专. 讻砖诪转 讛讗讘 讘讞讬讬 讛讘谉 拽谞讛 讛诇讜拽讞 讗驻讬诇讜 讗诇讬讘讗 讚专' 讬讜讞谞谉 讚住"诇 讚拽谞讬谉 驻讬专讜转 讻拽谞讬谉 讛讙讜祝 讚诪讬. 讜爪"注 讗讬讱 拽讜谞讛 讛诇讜拽讞, 讛讗 讘砖注转 讛拽谞讬谉 诪讛讘谉 诇讗 讞诇 讛拽谞讬谉, 砖讛专讬 诇讗讘 讬砖 拽谞讬谉 驻讬专讜转 讛诪注讻讘 讗转 讛讘谉 诪诇诪讻讜专. 讜注讬讬谉 讘专诪讘"谉 诇讘"讘 (拽诇讜 讘) 砖讻' 讜讝"诇 讛拽砖讛 讻讗谉 讛专讘 专' 讬讜住祝 讛诇讜讬 讝"诇 诇专' 讬讜讞谞谉 讚讗诪专 拽谞讬谉 驻讬专讜转 讻拽谞讬谉 讛讙讜祝 讚诪讬 讗诪讗讬 拽谞讬 诇讜拽讞 诇讻讬 诪讗讬转 讛讗讘 讘讞讬讬 讛讘谉 讜讛讗 讗讬谉 讗讚诐 诪拽谞讛 诇讞讘讬专讜 讚讘专 砖诇讗 讘讗 诇注讜诇诐 讻诇讜诪专 砖诇讗 讘讗 诇讬讚讜. 讜转讜 拽砖讬讗 诇讬讛 讛讗 讚讗讜拽讬诪谞讗 诇注讬诇 讙讜驻讗 拽谞讬 诪讛讬讜诐 讜驻讬专讗 诇讗讞专 诪讬转讛, 讜讘' 拽讜砖讬讜转 讗诇讜 诪转专爪讜转 讝讜 讗转 讝讜 讚讗驻讬诇讜 讚讗诪专 拽谞讬谉 驻讬专讜转 讻拽谞讬谉 讛讙讜祝 讚诪讬 讘专讗 谞诪讬 讗讬转 诇讬讛 拽谞讬谉 讛讙讜祝 讜诪讬讛讜 诪讬转诇讗 转诇讬 讜拽讗讬 讻讬 诪讗讬转 讗讘 讘讞讬讬 讛讘谉 讗讬讙诇讬 讚诪讛讛讬讗 砖注转讗 拽谞讬讬讛 讜诪讛 诪讻专 诇讜 专讗砖讜谉 诇讘' 讻诇 讝讻讜转 砖转讘讜讗 诇讬讚讜 讚讛讗 讗讙讬讚讗 讘讬讛 诪注讬拽专讗, 讜讻讬 诇讗 讘讗讛 诇讬讚讜 讗讜转讜 讝讻讜转 砖诪转 讘讞讬讬 讛讗讘 驻拽注 拽谞讬谞讬讛 诇讙讘讬 诇讜拽讞 讚诇讗讜 讬讜专砖 讚讬讚讬讛 讛讜讗 注讻"诇.
讜讘讘讬讗讜专 讛专诪讘"谉 谞专讗讛 砖诪讬 砖讬砖 诇讜 拽谞讬谉 讛讙讜祝 讛讜讬 讘注诇讬诐 诇讛拽谞讜转 讜诇驻讬讻讱 讘讚讬谉 讛讜讗 砖讛讘谉 讛讬讛 讬讻讜诇 诇诪讻讜专. 讗诇讗 砖讬砖 转谞讗讬 诪讬讜讞讚 讘拽谞讬谞讬诐 讚诇讬讻讗 讞诇讜转 拽谞讬谉 讙诪讜专 讘诇讬 诪住讬专转 讝讻讜转 转砖诪讬砖 讘讞驻爪讗 讛拽谞讜讬. 讜讛专讗讬讬讛 诇讝讛 诪讚讬讜谉 讛讙诪专讗 讘谞讚专讬诐 (讚祝 诪讞:) 讛讗诐 拽谞讬 注"诪 诇讛拽谞讜转 拽讜谞讛 讗讜 诇讗, 讚诪讗讞专 砖讗讬谞讜 拽讜谞讛 讘谞讜讙注 诇砖讗专 转砖诪讬砖讬谉 讗诇讗 讻讚讬 砖讬讻讜诇 诇讛拽谞讜转 讬"诇 砖讛拽谞讬谉 讗讬谞讜 讞诇 讜注"砖. 讜讘讚讜诪讛 诇讻讱 讘谞讜讙注 诇讘谉, 讗诐 诇讘住讜祝 拽讜谞讛 讗转 讛驻讬专讜转 讞诇 拽谞讬谉 讛讙讜祝 砖诇讜 诇诪驻专注 讻拽谞讬谉 讙诪讜专 注诐 讻讞 讛讘注诇讬诐 诇讛拽谞讜转. 讗讱 讘诇讬 拽谞讬谉 驻讬专讜转 诇讘住讜祝 讗讬谉 拽谞讬谉 讛讙讜祝 砖诇讜 讞诇 讻拽谞讬谉 讙诪讜专. 讜诪砖讜诐 讛讻讬 讗诐 诪转 讛讘谉 讘讞讬讬 讛讗讘, 讚诪注讜诇诐 诇讗 讛讙讬注 拽谞讬谉 驻讬专讜转 讜转砖诪讬砖讬谉 诇讬讚讬 讛讘谉, 注爪诐 拽谞讬谉 讛讙讜祝 砖诇讜 谞讞诇砖 讜诇驻讬讻讱 讗讬谉 诪诪讻专讜 诪诪讻专. 诪讗讬讚讱 讗诐 诪转 讛讗讘 讘讞讬讬 讛讘谉, 讚诇讘住讜祝 诪讙讬注 诇讬讚讬 讛讘谉 拽谞讬谉 讛驻讬专讜转 讜转砖诪讬砖讬谉, 讗讝 讞诇 拽谞讬谉 讛讙讜祝 砖诇 讛讘谉 讻拽谞讬谉 讙诪讜专 讘讞讬讬 讗讘讬讜 诇诪驻专注 讜诪诪讻专讜 诪诪讻专.
讜讬讜爪讗 砖拽谞讬谉 讛讙讜祝 砖诇 讛讘谉 诪讬转诇讗 转诇讜讬 讘拽谞讬谉 讛驻讬专讜转. 砖讗诐 拽讜谞讛 讗转 讛驻讬专讜转 诇讘住讜祝 讗讝 诇诪驻专注 讬砖 诇讜 讙诐 讗转 拽谞讬谉 讛讙讜祝 讻拽谞讬谉 砖诇诐, 讜讛诇讜拽讞 砖诇拽讞 诪诪谞讜 讗转 讛讙讜祝 拽讜谞讛 讗转 讛驻讬专讜转 诪诪讬诇讗, 讚讗注"驻 砖讛驻讬专讜转 诇讗 讛讬讜 砖诇 讛讘谉 讘砖注转 讛诪讻讬专讛 讻砖诪讻专诐 讘讞讬讬 讛讗讘, 诪"诪 诪讗讞专 砖讛诪讻讬专讛 讞诇讛 诇拽谞讬谉 讛讙讜祝 讗祝 拽谞讬谉 讛驻讬专讜转 谞拽谞讛 诪诪讬诇讗 诇诇讜拽讞 讻砖诪转 讛讗讘 诪注讬谉 讚讬谉 讗专注讬 讗砖讘讞, 讻讬 拽谞讬谉 讛驻讬专讜转 砖讬讬讱 诪诪讬诇讗 诇讘注诇 拽谞讬谉 讛讙讜祝. 讜讙诐 讛讘谉 砖拽谞讛 讗转 讛讙讜祝 诪讞讬讬诐 拽讜谞讛 讗转 讛驻讬专讜转 讻砖诪转 讛讗讘 诪诪讬诇讗 讘诇讬 讛拽谞讗讛 诪驻讜专砖转, 讻讬 拽谞讬谉 讛驻讬专讜转 砖讬讬讱 诪注爪诪讜 讜诪诪讬诇讗 诇讘注诇 拽谞讬谉 讛讙讜祝 讜讛讜讗 诪注讬谉 讚讬谉 讗专注讬 讗砖讘讞, 讜讛"讛 诇讛诇讜拽讞.
讜注讬讬谉 讘转讜住' 诇诪住' 讬讘诪讜转 (讚祝 诇讜: 讚"讛 讜专' 讬讜讞谞谉 讻讜') 砖讻' 讜讝"诇 讜讗"转 诇专' 讬讜讞谞谉 讗驻讬诇讜 诇讗 诪转 讛讘谉 讘讞讬讬 讛讗讘 谞诪讬 诇讗 诇讬拽谞讬 讚讛讜讬 讻诪讜 诪讛 砖讗讬专砖 诪讗讘讗 诪讻讜专 诇讱 讻讬讜谉 讚讗诇讬诐 拽谞讬谉 驻讬专讜转 讻拽谞讬谉 讛讙讜祝, 讜讬"诇 讚诇讙讘讬 讛讻讬 诇讗 讗诇讬诐 拽谞讬谉 驻讬专讜转 诇讘讟诇 诇讙诪专讬 拽谞讬谉 讛讙讜祝 讚讘谉 讜讻讬讜谉 讚诇讘住讜祝 讗转讬讗 砖讚讛 诇讬讚讬 讚讘谉 讞砖讬讘 诪讻专 注讻"诇. 讜谞专讗讛 讚讗驻砖专 诇讛讘讬谉 讗转 讚讘专讬 讛转讜住' 讻驻讬 驻讬专讜砖 讛专诪讘"谉. 讗"谞 讗讬讻讗 诇诪讬诪专 砖住讜讘专讬诐 砖讗讬谞讜 讻诪讜讻专 诇讗讞"讝 讚讘专 砖讗讬谞讜 砖诇讜 讚诇讗 拽谞讬, 讗诇讗 讻诪讜讻专 讚讘专 砖讗讬谞讜 讘专砖讜转讜 诇讗讞"讝 讚拽谞讬 诇讻砖讬讛讬讛 讘专砖讜转讜61. 讜讗讬谞讜 讚讜诪讛 讚讬谉 讚讘专 砖讗讬谞讜 砖诇讜 诇讚讬谉 讚讘专 砖讗讬谞讜 讘专砖讜转讜, 讻讬 讘讚讘专 砖讗讬谞讜 砖诇讜 讗讬谞讜 讬讻讜诇 诇注砖讜转 诪注砖讛 讛拽讚砖讛 讜讛拽谞讗讛 讻诇诇. 诪讗讬讚讱 讘讚讘专 砖讗讬谞讜 讘专砖讜转讜 讬讻讜诇 诇注砖讜转 诪注砖讛 讛拽讚砖讛 讜讛拽谞讗讛 讗诇讗 砖讗讬谉 讛讛拽讚砖讛 讜讛讛拽谞讗讛 讞诇讬谉 讻诇 讝诪谉 砖讛讚讘专 讗讬谞讜 讘专砖讜转讜, 讗讱 讞诇讬谉 诇讻砖讬讘讜讗 诇专砖讜转讜. 讜讛"讛 讻讗谉 砖拽谞讬谉 讛讘谉 砖讬砖 诇讜 讙讜祝 讘诇讬 驻讬专讜转 谞讞砖讘 诇讚讘专 砖讗讬谞讜 讘专砖讜转讜, 讜诇驻讬讻讱 讗诐 诪讻专 讛讘谉 诇讗讞专 诪讬转转 讛讗讘 诇讻砖讬讘讜讗 诇专砖讜转讜 讛诪讻专 讞诇.
讜讛谞讛 讗诪专谞讜 砖诇讘谉 讬砖 专拽 拽谞讬谉 讛讙讜祝 讘诇讘讚 讜讻砖诪转 讛讗讘 讘讞讬讬 讛讘谉 讝讜讻讛 讛讘谉 讘驻讬专讜转 诪诪讬诇讗 讘诇讬 讛拽谞讗转 讛讗讘. 讗诪谞诐 讬砖 诇驻专砖 讗转 讝讻讜转 讛讘谉 诇诪讻讜专 讗转 讛驻讬专讜转 诇讻砖讬诪讜转 讘注"讗. 讚讗讬讻讗 诇诪讬诪专 讚讙诐 注讻砖讬讜 讘讞讬讬 讛讗讘 讬砖 诇讘谉 拽谞讬谉 驻讬专讜转 诇讗讞专 讝诪谉, 讚讛讬讬谞讜 砖讘砖注转 讻转讬讘转 讛谞讻住讬诐 拽谞讛 讛讘谉 拽谞讬谉 驻讬专讜转 讘砖讘讬诇 讛讝诪谉 讚诇讗讞专 诪讬转转 讛讗讘. 讜讗转 讛拽谞讬谉 讛讝讛 讬讻讜诇 诇诪讻讜专, 讜诇讻谉 讗讬谞讜 讛拽谞讗转 讚讘专 砖诇讗 讘讗 诇注讜诇诐62.
讘.
讜讛谞讛 讘诪拽讜诐 砖诇讗 诪讻专 讛讘谉 讜诪转 讛讘谉 讘讞讬讬 讛讗讘 讻转讘 讛专砖讘"诐 讘讘"讘 (讚祝 拽诇讜: 讚"讛 诇讗 拽谞讛 诇讜拽讞) 讜讝"诇 讜诪讬讛讜 讗诐 诇讗 诪讻专谉 讛讘谉 讘讞讬讬 讛讗讘 讛讬讛 诪讜讚讛 专' 讬讜讞谞谉 砖讗注"驻 砖诪转 讛讘谉 讜讗讞"讻 诪转 讛讗讘 讗驻讬诇讜 讛讻讬 讬讜专砖讬 讛讘谉 讬讜专砖讬谉 讗转 诪转谞转讜 讜诇讗 讬讜专砖讬 讛讗讘, 讗讘诇 讙讘讬 诪讻讬专讛 讛专讬 住讬诇拽 谞驻砖讜 诪砖注转 诪讻讬专讛 讜讙诐 诇讗 讘讗 诇讬讚讜 砖讬讜讻诇 讛诇讜拽讞 诇讝讻讜转 诪讻讞讜 注讻"诇. 砖讬讟转 讛专砖讘"诐 讛讬讗 砖讗诐 诇讗 诪讻专 讛讘谉 讬讜专砖讬讜 讝讜讻讬诐 讘拽谞讬谉 讛讙讜祝 讜讘拽谞讬谉 讛驻讬专讜转, 讜专拽 讻砖诪讻专 讛讘谉 讛讜讗 讚讗讬讘讚 讻诇 讝讻讜讬讜转讬讜 讜讛诪诪讜谉 砖讬讬讱 诇讬讜专砖讬 讛讗讘 讜诇讗 诇讬讜专砖讬 讛讘谉. 讜注讬讬"砖 讘专诪讘"谉 砖转诪讛 注"讝, 讜住讜讘专 砖讙诐 讘讗讜驻谉 砖诪讻专 讛讘谉 讜诪转 讘讞讬讬 讛讗讘 砖讛诪讻专 诇讗 讞诇, 诪"诪 诇讗 讗讬讘讚 讛讘谉 讗转 讝讻讜讬讜转讬讜 讜诪讜专讬砖谉 诇讬讜专砖讬讜 砖拽讜谞讬诐 讗转 讛讙讜祝 讜讗转 讛驻讬专讜转 讘诪讬转转 讛讗讘. 讜讛谞讛 讘讬谉 诇专砖讘"诐 讜讘讬谉 诇专诪讘"谉 讗注"驻 砖讗讬谉 诇讘谉 讻讞 讛拽谞讗讛 讘讞讬讬 讛讗讘 诪"诪 讬砖 诇讜 讻讞 讬专讜砖讛. 讜讘讘讬讗讜专 讛讛讘讚诇 砖讘讬谉 讛拽谞讗讛 诇讬专讜砖讛 谞专讗讛 讚砖讗谞讬 讬专讜砖讛 讚讗讬谞讛 讞诇讛 讻讛拽谞讗讛 诪讚注转 讗诇讗 砖讞诇讛 诪诪讬诇讗 讘砖注转 诪讬转讛. 讜诇驻讬讻讱 讗注"驻 砖讗讬谉 诇讘谉 拽谞讬谉 讙诪讜专 讻讚讬 诇讛拽谞讜转 诪讚注转, 诪"诪 讬砖 诇讜 拽谞讬谉 拽诇讜砖, 讜讻砖诪转 讛讬专讜砖讛 讞诇讛 诪注爪诪讛 诇讛讜专讬砖 讗转 拽谞讬谉 讛讘谉 诇讬讜专砖讬讜. 讜讚诪讬讜谉 诇讻讱 谞诪爪讗 讘讚讬谉 诪诪讜谉 讛讙讝讜诇, 讚讗注"驻 砖讛谞讙讝诇 讗讬谞讜 讬讻讜诇 诇讛拽谞讜转讜 诪讻讬讜谉 讚讗讬谞讜 讘专砖讜转讜 (诇注讬诇 讚祝 住讞:), 诪"诪 讬讻讜诇 诇讛讜专讬砖讜 诇讬讜专砖讬讜, 讻讬 拽谞讬谞讜 谞讞诇砖 诪讞诪转 讛讙讝讬诇讛 讜诇讻谉 讗讬谉 诇讜 讻讞 讘注诇讬诐 诇讛拽谞讜转讜 诪讚注转, 讜诪"诪 讬专讜砖讛 讞诇讛 诪驻谞讬 砖讞诇讛 诪注爪诪讛 讘诇讬 讚注转 诪拽谞讛.
讻转讘 讛砖讬讟讛 诪拽讜讘爪转 诇讘"讘 (砖诐) 讘砖诐 转讜住' 讛专讗"砖 讜讝"诇 诪讛 砖驻讬专砖 讛专砖讘"诐 讝"诇 讚讗诐 诇讗 诪讻专 讛讘谉 讘讞讬讬 讛讗讘 讜诪转 讛讘谉 讘讞讬讬 讛讗讘 讚讘谞讬讜 讬讜专砖讬诐 讬驻讛 驻讬专砖 讚诇讗 讚诪讬 诇诇讜拽讞 讚讘讞讬讬讜 诇讗 拽谞讛 诇讜拽讞 讚拽谞讬谉 驻讬专讜转 讻拽谞讬谉 讛讙讜祝 讚诪讬 讜讘拽讘专 讗讬谞讜 讝讜讻讛 诇讛拽谞讜转 诇诇讜拽讞 讗讘诇 讘谞讬讜 讬讜专砖讬诐 讗讜转讜 砖讘诪讬转转 讗讘讬 讗讘讬讛诐 谞驻诇讜 讛谞讻住讬诐 诇驻谞讬 讗讘讬讛诐 砖拽谞讗诐 讘拽讘专 讜诪诪讬诇讗 转讬驻讜诇 讬专讜砖转讜 诇讘谞讬讜 讜专讗讬讬讛 诇讚讘专 诪诪讜讻专 砖讚讛讜 讜诪转 讞讜讝专转 诇讜 讘讬讜讘诇 讜诪谞讞讬诇讛 诇讘谞讬讜. 讜诪讬讛讜 诇讗讜 专讗讬讬讛 讙诪讜专讛 讛讬讗 讚拽讗 诪砖谞讬 讛转诐 讻砖讻讘专 讛讬讛 讛讙讜祝 讘讬讚讜 砖诇 讗讘讬讜 讜诇讛讻讬 讗诇讬诐 讻讞讜 诇讛讜专讬砖讜 诇讘谞讬讜 讗讘诇 讛讻讗 诇讗 讘讗 诇讬讚 讛讘谉 诪注讜诇诐 注讻"诇.
讜讘讘讬讗讜专 讛砖拽诇讗 讜讟专讬讗 讘转讜住' 讛专讗"砖 谞专讗讛 讚讛谞讛 讗讬转讗 讘讙诪专讗 讘"诪 (讚祝 拽讟.) 讚讘诪讜讻专 砖讚讛 讘讝诪谉 砖讬讜讘诇 谞讜讛讙 讝讘讬谞讬 诪注诇讬讗 讛讜讗 讜讬讜讘诇 讗驻拽注转讛 讚诪诇讻讗 讛讜讗. 讜诇讻讗讜专讛 诪砖诪注 讚讛讜讬' 诪讻讬专讛 注讜诇诪讬转 讗诇讗 砖讘讗 讬讜讘诇 讜诪驻拽讬注 讗转 讛诪讻讬专讛. 讗讱 讘讗诪转 讚讘专 讝讛 砖谞讜讬 讘诪讞诇讜拽转 讘讬谉 讛专诪讘"诐 诇讘讬谉 讛专讗讘"讚. 讚注讬讬谉 讘专诪讘"诐 (驻讻"讙 诪讛诇' 诪讻讬专讛 讛诇"讜 讻驻讬 驻讬专讜砖 讛诪讙讬讚 诪砖谞讛) 砖讛砖讜讛 讛拽讜谞讛 诇讝诪谉 拽爪讜讘 诇拽讜谞讛 讘讝诪谉 砖讬讜讘诇 谞讜讛讙 讜讝"诇 讛拽讜谞讛 诇讝诪谉 拽爪讜讘 讛讜讗 讘讜谞讛 讜讛讜专住 讜注讜砖讛 讘讻诇 讝诪谞讜 讛拽爪讜讘 讻诪讜 砖注讜砖讛 讛拽讜谞讛 拽谞讬谉 注讜诇诐 诇注讜诇诐 注讻"诇. 讜注诇讬讜 讛砖讬讙 讛专讗讘"讚 讝"诇 讗讬谞讬 诪讜爪讗 诪讜讻专 诇讝诪谉 拽爪讜讘 砖讬讘谞讛 讜砖讬讛专讜住 讻讜' 注讻"诇, 讛专讗讘"讚 讛讘讞讬谉 讘讬谉 讛诪讜讻专 诇讝诪谉 拽爪讜讘 诇讘讬谉 讛诪讜讻专 讘讝诪谉 砖讛讬讜讘诇 谞讜讛讙63. 讜诇讻讗讜专讛 讘讝讛 驻诇讬讙讬 - 讚诇讛专讗讘"讚 讛诪讻讬专讛 讘讬讜讘诇 讛讜讬' 诪讻讬专讛 诇注讜诇诐 讜讬讜讘诇 讘讗 讜诪驻拽讬注讛 讗讞"讻, 讜诇讻谉 讗讬谞讛 讚讜诪讛 诇诪讻讬专讛 诇讝诪谉. 诪讗讬讚讱 诇专诪讘"诐 讗祝 讘讬讜讘诇 注爪诐 讛诪讻讬专讛 讞诇讛 专拽 诇讝诪谉 拽爪讜讘 注讚 砖谞转 讛讬讜讘诇 讜诇讻谉 砖讜讛 讚讬谞讛 诇讚讬谉 讛诪讜讻专 诇讝诪谉.
讜讘讻谉 讗诐 谞谞拽讜讟 砖诪讻讬专讛 讘讬讜讘诇 诪讻讬专讛 注讜诇诪讬转 讛讬讗 讜讬讜讘诇 讛讜讬 讞诇讜转 诪驻拽讬注, 爪"注 诇诪讛 讻砖诪转 讛诪讜讻专 诇驻谞讬 讛讬讜讘诇 讞讜讝专 讛砖讚讛 诇讬讜专砖讬 讛诪讜讻专. 讜注"讻 诪讘讗专 讛专讗"砖 砖讛讜讗 诪讚讬谉 诪砖诪讜砖 谞讞诇讛, 砖讬讜讘诇 诪讞讝讬专 讗转 讛砖讚讛 诇诪讜讻专 讘拽讘专 讜注"讬 讻讞 诪砖诪讜砖 谞讞诇讛 诪讜专讬砖讜 讘拽讘专 诇讬讜专砖讬讜. 讜住"诇 诇讛专讗"砖 讚讛"讛 讘讻转讘 谞讻住讬讜 诇讘谞讜, 砖讗诐 诪转 讛讘谉 讜讗讞"讻 诪转 讛讗讘, 讛讘谉 讬讜专砖讜 讘拽讘专 讻讚讬 诇讛谞讞讬诇讜 诇讬讜专砖讬讜. 讜讘讘讬讗讜专 讛讛砖讜讜讗讛 讛讝讗转 谞专讗讛 讚住"诇 诇讛专讗"砖 砖讚讬谉 讬专讜砖讛 讘拽讘专 讞诇 讛讬讻讗 讚讛拽谞讬谉 讞诇 诪讗诇讬讜 讻诪讜 讘讬专讜砖讛 讗讜 讘讞讝专转 砖讚讛 讘讬讜讘诇. 讬专讜砖讛 讚注诇诪讗 讞诇讛 讘诇讬 讛拽谞讗讛 讜诪注砖讛 拽谞讬谉, 讜诪砖讜"讛 讞诇 讘讛 讚讬谉 诪砖诪讜砖 谞讞诇讛. 讜讻砖诪转 讛诪讜专讬砖, 讛讬讜专砖 拽讜谞讛 讗转 讛讬专讜砖讛 讘拽讘专 讜诪谞讞讬诇讛 诇讬讜专砖讬讜 诪讚讬谉 诪砖诪讜砖 谞讞诇讛. 讜讛"讛 讘讬讜讘诇 砖讛砖讚讛 砖谞诪讻专 讞讜讝专 诇讬讚讬 讛诪讜讻专讜 诪讗诇讬讜 讘诇讬 诪注砖讛 拽谞讬谉, 讜诇讻谉 讬讻讜诇 讛诪转 诇拽谞讜转讜 讘拽讘专 讜诇讛讜专讬砖讜 诇讘谞讬讜 诪讚讬谉 诪砖诪讜砖 谞讞诇讛. 讜讛"讛 讘谞讬讚讜谉 讚讬讚谉 讘讻讜转讘 谞讻住讬讜 诇讘谞讜, 砖拽谞讬谉 讛驻讬专讜转 讞诇 诪讗诇讬讜 诇讘谉 讻砖讛讗讘 诪转 讜驻拽注 讛诪注讻讘 砖讬砖 诇讗讘 砖诇 拽谞讬谉 讛驻讬专讜转 讻拽谞讬谉 讛讙讜祝. 讜诪讞诪转 拽谞讬谉 讛讙讜祝 砖讬砖 诇讘谉 拽讜谞讛 讛讜讗 讗转 拽谞讬谉 讛驻讬专讜转 砖讛讬讛 诇讗讘 诪讗诇讬讜 讘诇讬 诪注砖讛 拽谞讬谉. 讜诪砖讜诐 讻讱 讛讘谉 拽讜谞讛 讗转 拽谞讬谉 讛驻讬专讜转 砖诇 讛讗讘 讙诐 讘拽讘专 讜诪讜专讬砖讜 诇讬讜专砖讬讜 诪讚讬谉 诪砖诪讜砖 谞讞诇讛. 讜讛专讗"砖 诪住讬拽 砖讗讬谉 诪讬讜讘诇 专讗讬讬讛 讙诪讜专讛 诪讗讞专 砖诪讻讬专讛 讘讬讜讘诇 讗讬谞讛 诪讻讬专讛 诇注讜诇诐 (讻专讗讘"讚) 讗诇讗 诪讻讬专讛 诇讝诪谉 (讻专诪讘"诐). 讜讬砖 诇诪讜讻专 砖讚讛 讘讝诪谉 砖讬讜讘诇 谞讜讛讙 讝讻讜转 讘砖讚讛 砖转讞讝讜专 讗诇讬讜 讘讬讜讘诇, 讜诪讜专讬砖 讗转 讛讝讻讜转 讛讝讗转 诇讘谞讬讜, 讜诇驻讬讻讱 讛砖讚讛 讞讜讝专转 诇讛诐 讘讬讜讘诇, 讜讗"讻 讗讬谉 诪讝讛 专讗讬讬讛 诇讻转讘 谞讻住讬讜 诇讘谞讜.
讘专诐 注讚讬讬谉 讬诇"注 讘讚讘专讬 讛专讗"砖, 讚诪讚讜注 诇讗 驻讬专砖 讻诪讜 讛专诪讘"谉 讜讛专砖讘"诐. 讜爪"诇 讚诇驻讬 讛专讗"砖 拽谞讬谉 讛讙讜祝 讘诇讬 拽谞讬谉 驻讬专讜转 讗讬谞讜 讞砖讜讘 讻诇讜诐, 讜讛讜讬 讻讗讬诇讜 讛讘谉 讗讬谞讜 讘注诇讬诐 讻诇诇 讻诇 讝诪谉 砖讬砖 诇讗讘 拽谞讬谉 讛驻讬专讜转. 讗讱 讗诐 诪转 讛讗讘 讘讞讬讬 讛讘谉 讬砖 诇讘谉 拽谞讬谉 讙诪讜专 讘谞讻住讬诐 诇诪驻专注 讜讻诪砖"讻 讛专诪讘"谉 讘砖诐 讛专"讬 诪讙讗"砖 讛谞"诇. 讜讗讬诇讜 讻砖讛讘谉 诪转 诇驻谞讬 诪讬转转 讛讗讘 讛讜讬 讻讗诇讜 谞转讘专专 砖诪注讜诇诐 诇讗 拽谞讛 讛讘谉 讻诇讜诐 讜诇讗 谞讞砖讘 砖诇讜 诇讛讜专讬砖 诇讬讜专砖讬讜. 讜诪砖讜"讛 讛讜讻专讞 讛专讗"砖 诇驻专砖 讚讝讜讻讛 讛讘谉 讘拽讘专 诪讗诇讬讜 讜诪讜专讬砖 诇讬讜专砖讬讜 诪讚讬谉 诪砖诪讜砖 谞讞诇讛. 讜讞讜诇拽讬诐 注诇讬讜 讛专砖讘"诐 讜讛专诪讘"谉 讜住"诇 砖拽谞讬谉 讛驻讬专讜转 讚讛讗讘 讗讬谞讜 诪讘讟诇 诇讙诪专讬 讗转 拽谞讬谉 讛讙讜祝 砖诇 讛讘谉 讗诇讗 砖诪讞诇讬砖讜 讗讘诇 注讚讬讬谉 谞拽专讗 砖诇讜. 讜诇驻讬讻讱 讬讻讜诇 讛讘谉 诇讛讜专讬砖 讗转 讛砖讚讛 砖诇讜 诇讬讜专砖讬讜 讗注"驻 砖讗讬谞讜 讘注诇讬诐 讙诪讜专讬诐 讻讚讬 诇讛拽谞讜转讜.
讜讛谞讛 讘专讬讟讘"讗 诇讘"讘 (砖诐) 诪讜讘讗转 诪讞诇讜拽转 讘讬谉 讛专讗砖讜谞讬诐 讻砖诪转 讛讘谉 讘讞讬讬 讛讗讘 讗讞专 砖诪讻专 讜讗讞"讻 诪转 讛讗讘, 讜讬砖 诇讜 诇讘谉 讘谉 讘砖注转 诪讬转转 讛讗讘. 讬"讗 讚讘谉 讛讘谉 注讜诪讚 讘诪拽讜诐 讛讘谉 诇讝讻讜转 讜诇讛注诪讬讚 讗转 讛诪拽讞 讘专砖讜转 讛诇讜拽讞, 讜讬"讗 砖诇讗 拽谞讛 讛诇讜拽讞 讜讘谉 讛讘谉 拽讜谞讛 诇注爪诪讜 讜诪讜爪讬讗 诪讬讚 讛诇讜拽讞. 讜讗驻砖专 砖砖转讬 讛讚讬注讜转 住"诇 讻讛专诪讘"谉, 讗诇讗 讚驻诇讬讙讬 讗诐 讞诇 讛诪讻专 专拽 讻砖诪转 讛讗讘 讘讞讬讬 讛讘谉, 砖讗讝 讬砖 诇讘谉 注爪诪讜 拽谞讬谉 讛驻讬专讜转 讜诇驻讬讻讱 讛诪讻讬专讛 讞诇讛 诇诪驻专注, 讗讜"讚 砖讘讻诇 讗讜驻谉 砖讬砖 拽谞讬谉 驻讬专讜转 诇诪讬 砖讘讗 诪讻讞 讛讘谉 讜讗祝 诇讘谉 讛讘谉 讗诪专讬谞谉 砖讛诪讻讬专讛 讞诇讛 诇诪驻专注 讜讛诇讜拽讞 拽谞讛.
讜注讜讚 讬砖 诇驻专砖 讚转诇讜讬 讘诪讞诇讜拽转 讛专诪讘"谉 注诐 讛专讗"砖. 讚诇驻讬 讛专诪讘"谉 讛讘谉 讗讬谞讜 讘注诇讬诐 讙诪讜专讬诐 讜讗讬谞讜 讬讻讜诇 诇讛拽谞讜转 讗诇讗 诇讛讜专讬砖 讗转 讛讙讜祝 诇讘谉 讛讘谉, 讜讝讻讬讬转 讘谉 讛讘谉 讘驻讬专讜转 诇讗 讘讗 诪讛讘谉, 讜诇讻谉 讗讬谞讛 诪讜注诇转 诇讘谉 诇诪驻专注, 讜诇驻讬讻讱 讛诪讻专 讘讟诇. 诪讗讬讚讱 诇讛专讗"砖 讬砖 讞诇讜转 诪砖诪讜砖 谞讞诇讛 讘驻讬专讜转, 讜讛讘谉 讘拽讘专 诪讜专讬砖 诇讘谉 讛讘谉 讗转 讛讙讜祝 讜讙诐 讗转 讛驻讬专讜转 砖讬砖 诇讜 诇讘谉 讘拽讘专, 讜诪讗讞专 砖讬砖 诇讘谉 注爪诪讜 讘拽讘专 拽谞讬谉 讙诪讜专 诇讙讜祝 讜诇驻讬专讜转 讛讜讬 讘注诇讬诐 诇诪驻专注 诇讛拽谞讜转 讛砖讚讛 诇诇讜拽讞.
转讜住' 讚"讛 讛讻讬. 讝"诇 讚专' 讬讜讞谞谉 住讘专 讚诪讛讛讬讗 诇讗 讬诇驻讬谞谉 讚讙讝讬讛"讻 讛讬转讛 讜砖讗专 讗诪讜专讗讬 住讘专讬 讚诪讛转诐 讬诇驻讬谞谉 讘讻诇 讞诇讜拽转 讬专讜砖讛 讚讗讬谉 诪讞讝讬专讬谉 讘讬讜讘诇 讗注"讙 讚诇拽讜讞讜转 讛谉 注讻"诇.
讗.
讘讬讗讜专 讚讘专讬讛诐 讚诇专"讬 讞诇讜拽转 讗讞讬诐 诪讛讜讜讛 讞诇讜转 讛拽谞讗讛 驻砖讜讟讛 讜讗讬谞讛 讚讜诪讛 诇讞诇讜拽转 讗专抓 讬砖专讗诇 讘讬诪讬 讬讛讜砖注. 讜诇驻讬讻讱 住"诇 诇专"讬 讚诪讞讝讬专讬谉 讝讛 诇讝讛 讘讬讜讘诇 讻讘讻诇 诪讻讬专讜转 砖讚讜转 讚注诇诪讗. 讜讗讬诇讜 砖诪讜讗诇 讜砖讗专 讛讗诪讜专讗讬诐 住"诇 砖讬砖 讘讞诇讜拽转 讗讞讬诐 讞诇讜转 讚讬谉 讬专讜砖讛 讘谞讜住祝 诇讞诇讜转 讚讬谉 拽谞讬谉. 讜诪讻讬讜谉 砖讗讬谉 讞诇讜拽转 讗讞讬诐 讻诪讻讬专讛 驻砖讜讟讛 讚注诇诪讗 讗诇讗 讚讛讜讬' 讙诐 讞诇讜转 讚讬谉 讬专讜砖讛 诪砖讜"讛 讛讚讬谉 讚讞讝专讛 讘讬讜讘诇 讗讬谞讜 讞诇.
讜注讬讬谉 讘转讜住' 讘诪住' 讙讬讟讬谉 (讚祝 诪讞. 讚"讛 讗讬 诇讗讜 讻讜') 讚注诪讚讜 注诇 讗讜转讛 讛拽讜砖讬讗 砖讘转讜住' 讚讛讻讗 讜转讬专爪讜 讜讝"诇 讜注讜讬"诇 讚讚讜拽讗 专' 讬讜讞谞谉 讗讬转 诇讬讛 讚诪讞讝讬专讬谉 讝讛 诇讝讛 讘讬讜讘诇 讗讘诇 砖讗专 讗诪讜专讗讬 住讘专讬 讗注"讙 讚诇拽讜讞讜转 讛谉 讗讬谉 诪讞讝讬专讬谉 讚诪讻专 讛讜讗 讚讗诪专 专讞诪谞讗 讚诇讬讛讚专 讬专讜砖讛 讜诪转谞讛 诇讗 注讻"诇. 讜讘驻砖讟讜转 讛讜讗 讗讜转讜 讛转讬专讜抓 砖讻转讘讜 讛转讜住' 讚讬讚谉 砖讬砖 讘讞诇讜拽转 讗讞讬诐 讗祝 讞诇讜转 讚讬谉 讬专讜砖讛.
讜讛谞讛 讘讬讗专谞讜 诇驻讬 讛转讜住' 讚专"讬 讜砖诪讜讗诇 驻诇讬讙讬 讘讛讙讚专转 讞诇讜拽转 讗讞讬谉. 讚诇专"讬 诪讛讜讜讛 讞诇讜转 拽谞讬谉 讚注诇诪讗 讜诇砖诪讜讗诇 讘谞讜住祝 诇讛拽谞讗讛 讬砖 讘讞诇讜拽转 讗讞讬谉 讙诐 讞诇讜转 讬专讜砖讛. 讜注讜讬"诇 讚诇讻"注 讞诇讜转 讚讬谉 讬专讜砖讛 讞诇讛 讗诇讗 讚驻诇讬讙讬 讘讚讬谉 讛讬讜讘诇, 讚讗诇讬讘讗 讚专"讬 讗注"驻 讚讛讜讬' 讞诇讜转 砖诇 讬专讜砖讛 讜诪拽专讬 砖讚讛 讗讞讜讝讛, 讜讻诪讜 砖讻转讘讜 讛转讜住' 讘住讜祝 讚讘专讬讛诐 砖诐 讘讙讬讟讬谉 讜讝"诇 讻讬讜谉 讚转讞转 讝讜 转讞讝讜专 诇讜 讗讞专转 诇讗 拽专讬谞谉 讘讛 砖讚讛 诪拽谞讛 讗诇讗 砖讚讛 讗讞讜讝讛 注讻"诇, 讻诇讜诪专 砖讗祝 讗诇讬讘讗 讚专' 讬讜讞谞谉 讬砖 讞诇讜转 讬专讜砖讛, 诪"诪 诪讗讞专 讚讛讜讬' 讙诐 讞诇讜转 讛拽谞讗讛 砖讞诇讛 注"驻 讚注转 诪拽谞讛 讞讜讝专转 讘讬讜讘诇. 讜讗讬诇讜 讗诇讬讘讗 讚砖诪讜讗诇 诪讗讞专 讚讛讜讬 讞诇讜转 讚讬谉 讬专讜砖讛 讛讚讬谉 砖诇 讞讝专讛 讘讬讜讘诇 讗讬谞讜 讞诇. 讜讬讜爪讗 砖讘讝讛 驻诇讬讙讬: 诇专"讬 讚讬谉 讛讞讝专讛 讘讬讜讘诇 转诇讜讬 讘诪注砖讛 讛拽谞讬谉 讜讗讬诇讜 诇砖诪讜讗诇 讚讬谉 讛讞讝专讛 讘讬讜讘诇 转诇讜讬 讘讞诇讜转 讛砖诐 砖诇 讛拽谞讬谉 讜诪讗讞专 讚讛讜讬 讞诇讜转 砖诐 砖诇 讬专讜砖讛 讗讬谞讜 讞讜讝专 讘讬讜讘诇.
讘.
注谞讬谉 讛讗讞讬谉 砖讞诇拽讜 讗诐 讚讬谞诐 讻诇拽讜讞讜转 讗讜 讻讬讜专砖讬谉 讛讜讗 讚讬讜谉 讙讚讜诇 讘讻诇 讛砖"住, 注讬讬谉 讘诪住' 讘讬爪讛 (诇讝:), 讘讙讬讟讬谉 (诪讞.), 讘讘讻讜专讜转 (谞讘:) 讜讘诪拽讜诪讜转 讗讞专讬诐. 讜讛谞讛 讘讙诪专讗 讘讬爪讛 (砖诐) 诪讘讜讗专 砖讗诐 讬砖 讘专讬专讛 讛讗讞讬谉 砖讞诇拽讜 讛谉 讻讬讜专砖讬谉 讜讗诐 讗讬谉 讘专讬专讛 讛谉 讻诇拽讜讞讜转. 讜谞专讗讛 诇讘讗专 讗转 讛诪讞诇讜拽转 讘讗' 诪砖谞讬 讗讜驻谞讬诐.
讗) 讗讬讻讗 诇诪讬诪专 讚驻诇讬讙讬 讗诐 讞诇 砖诐 讬专讜砖讛 讘讞诇讜拽转 讗讞讬诐. 诪"讚 讚住"诇 砖讛讗讞讬谉 砖讞诇拽讜 讻讬讜专砖讬诐 讛谉 住"诇 讚讞诇 讞诇讜转 砖诐 讬专讜砖讛 讘讞诇讜拽转诐. 讜讗讬诇讜 讗诇讬讘讗 讚诪"讚 砖讛讗讞讬诐 砖讞诇拽讜 讻诇拽讜讞讜转 讛谉 讛讬专讜砖讛 谞讙诪专转 讘诪讬转转 讛讗讘 讜讞诇讜拽转 讛讗讞讬诐 讗讬谞讜 讗诇讗 拽谞讬谉 诪诪讜谉 讘注诇诪讗. 讜诪讞诇讜拽转 讝讜 转诇讜讬讛 讘讗讬 讬砖 讘专讬专讛 讗讜 讗讬谉 讘专讬专讛. 讚讗诐 讬砖 讘专讬专讛 讞诇 砖诐 讬专讜砖讛 讘注爪诐 讛讞诇讜拽讛 讜讻诇 讞诇拽 讜讞诇拽 讛诪讙讬注 诇讬讚讬 讻诇 讗讞 讜讗讞 讛讜讬 讞诇拽讜 讘讬专讜砖讛, 讜讗讬诇讜 讗诐 讗讬谉 讘专讬专讛 讗讬谉 讻讗谉 讬专讜砖讛 讜讻诇 讗讞 讜讗讞 讝讻讛 讘讞诇拽讜 注"讬 拽谞讬谉 讘注诇诪讗.
讘) 注讜讚 讬转讻谉 讚诇讻"注 讞诇 砖诐 讬专讜砖讛 注诇 讛讞诇拽讬诐 砖讞讜诇拽讜 讘砖注转 讛讞诇讜拽讛, 讗诇讗 讚驻诇讬讙讬 讗诐 讛讗讞讬诐 讝讜讻讬诐 讘讞诇拽讬讛诐 注"讬 拽谞讬谉 讗讜 砖讛讞诇讜拽讛 讚讬专讜砖讛 诪拽谞讛 诇讻诇 讗讞讚 讜讗讞讚 讗转 讞诇拽讜 讘诇讬 拽谞讬谉 诪讚讬谉 讬专讜砖讛. 讜谞驻拽"诪 诇讛讞讝讬专 讝讛 诇讝讛 讘讬讜讘诇, 砖讗诐 讝讜讻讬诐 讛讗讞讬诐 注"讬 拽谞讬谉 讞诇 讚讬谉 讞讝专讛 讘讬讜讘诇, 讗讘诇 讗诐 讝讜讻讬诐 诪讚讬谉 讬专讜砖讛 讘诇讘讚 讗讬谉 讛讞诇拽讬诐 讞讜讝专讬诐 讘讬讜讘诇.
讜讛谞讛 讘讘"讘 (拽讜:) 讗讬转讗: 转谞讬讗 专' 讬讜住讬 讗讜诪专 讛讗讞讬谉 砖讞诇拽讜 讻讬讜谉 砖注诇讛 讙讜专诇 诇讗讞讚 诪讛谉 拽谞讜 讻讜诇诐 诪"讟 讗诪专 专讘讬 讗诇讬注讝专 讻转讞诇转 讗专抓 讬砖专讗诇, 诪讛 转讞诇讛 讘讙讜专诇 讗祝 讻讗谉 讘讙讜专诇, 讗讬 诪讛 诇讛诇谉 讘拽诇驻讬 讜讗讜专讬诐 讜转讜诪讬诐 讗祝 讻讗谉 讘拽诇驻讬 讜讗讜专讬诐 讜转讜诪讬诐, 讗诪专 专讘 讗砖讬 讘讛讛讬讗 讛谞讗讛 讚拽讗 爪讬讬转讬 诇讛讚讚讬 讙诪专讬 讜诪拽谞讜 诇讛讚讚讬 注讻"诇. 讜讛讘讬讗 讛专诪讘"诐 讗转 讛讙诪专讗 讘驻"讘 诪讛诇' 砖讻谞讬诐 (讛诇讬"讗) 讜讝"诇 讛讗讞讬谉 砖讞诇拽讜 讜注砖讜 讘讬谞讬讛诐 讙讜专诇 讻讬讜谉 砖注诇讛 讙讜专诇 诇讗讞讚 诪讛谉 拽谞讜 讻讜诇谉 讘讛谞讬讬讛 砖谞注砖讬转 诇讛诐 砖砖诪注讜 讝讛 诪讝讛 诇讚讘专 砖讛住讻讬诪讜 注诇讬讜 讙诪专 讻诇 讗讞讚 诪讛谉 讜诪拽谞讛 诇讞讘讬专讜 注讻"诇. 讜讛砖讬讙 注诇讬讜 讛专讗讘"讚 讜讝"诇 讗"讗 诇讗 谞转讞讜讜专讜 讚讘专讬讜 注讻"诇. 讜诇讻讗讜专讛 讛砖讙转 讛专讗讘"讚 转诪讜讛讛 砖讛专讬 讛专诪讘"诐 专拽 讛注转讬拽 讗转 讚讘专讬 讛讙诪专讗.
讜谞专讗讛 讚谞拽讟 讛专讗讘"讚 讚讛讘专讬讬转讗 讜讛讙诪专讗 谞讗诪专讜 诇驻讬 砖讬讟转 诪"讚 讚讛讗讞讬谉 砖讞诇拽讜 讬讜专砖讬诐 讛诐, 讜诪讗讞专 砖讘讞诇讜拽转诐 讞诇 讚讬谉 讬专讜砖讛 讗祝 讚讬谉 讙讜专诇 讞诇 讘讛 讻讘讞诇讜拽转 讗专抓 讬砖专讗诇 砖讛讬转讛 讬专讜砖讛 诪讗讘讜转讬谞讜. 讘专诐 诇讗 拽讬讬"诇 讻讜讜转讬讛 讗诇讗 拽讬讬"诇 砖讛讗讞讬诐 砖讞诇拽讜 诇拽讜讞讜转 讛谉 讜诇讻谉 拽谞讬谉 讛讙讜专诇 讗讬谞讜 讞诇 讻讬 讛讞诇讜拽讛 讗讬谞讛 讗诇讗 拽谞讬谉 讘注诇诪讗. 讜讬讜爪讗 诪讝讛 砖诇讚注转 讛专诪讘"诐 讗注"驻 砖讛讗讞讬诐 砖讞诇拽讜 诇拽讜讞讜转 讛谉 讞诇 讘讛 砖诐 讬专讜砖讛, 讜诪诪讬诇讗 讙诐 讞诇 讘讛 讚讬谉 讙讜专诇 讻诪讜 讘讞诇讜拽转 讛讗专抓. 讜讗讬诇讜 诇讛专讗讘"讚 讗讬谉 讻讗谉 讞诇讜转 拽谞讬谉 讬专讜砖讛 讗诇讗 拽谞讬谉 讚注诇诪讗.
讜讛谞讛 讘讚讬谉 讛讗讞讬诐 砖讞诇拽讜 砖讞讜讝专讬谉 讘讬讜讘诇 驻专砖"讬 讘讘讻讜专讜转 (讚祝 谞讘: 讚"讛 讜诪讞讝讬专讬谉 讝讛 诇讝讛) 讜讝"诇 讜讞讜讝专讬谉 讜讞讜诇拽讬谉 注讻"诇. 诇注讜诪转 讝讛 驻住拽 讛专诪讘"诐 讘驻讬"讗 诪砖诪讬讟讛 讜讬讜讘诇 (讛诇"讻) 讜讝"诇 讛讗讞讬谉 砖讞诇拽讜 讻诇拽讜讞讜转 讛谉 讜诪讞讝讬专讬谉 讝讛 诇讝讛 讞诇拽讜 讘讬讜讘诇, 诇讗 转讘讟诇 讞诇讜拽转谉 诪讻诪讜转 砖讛讬转讛 讜讻谉 讛讘讻讜专 讜讛诪讬讬讘诐 讗砖转 讗讞讬讜 诪讞讝讬专 讘讬讜讘诇 讞诇拽 砖谞讟诇 讜谞讜讟诇 讛讞诇拽 砖讻谞讙讚讜 注讻"诇. 讜谞专讗讛 讚讗讝讬诇 讛专诪讘"诐 讘讝讛 诇砖讬讟转讜, 讚讗注"驻 砖讛讗讞讬谉 砖讞诇拽讜 讻诇拽讜讞讜转 讛谉 诪"诪 讞诇讛 讘讞诇讜拽转谉 讞诇讜转 砖诐 讬专讜砖讛, 讜讗讬谞诐 讻诇拽讜讞讜转 讚注诇诪讗. 诇讻谉 讛讙讜专诇 讛专讗砖讜谉 砖拽讘注 诇讻转讞讬诇讛 讗转 讛讞诇拽讬诐 诪讚讬谉 讬专讜砖讛 讗讬谞讜 讘讟诇 诇注讜诇诐, 讜讘讬讜讘诇 讛讗讞讬诐 诪讞诇讬驻讬诐 讝讛 注诐 讝讛 讗转 讞诇拽讬讛诐. 讗讱 注爪诐 讛讞诇讜拽讛 讛专讗砖讜谞讛 注"驻 讛讙讜专诇 诇讞诇拽讬诐 砖讜谞讬诐 讗讬谞讛 讘讟诇讛, 讜专拽 讛讘注诇讜转 砖诇 讻诇 讗讞 讜讗讞 讘讞诇拽讜 谞转讘讟诇讛64. 诪讗讬讚讱 专砖"讬 讘讘讻讜专讜转 住"诇 砖讗讞讬诐 砖讞诇拽讜 讻诇拽讜讞讜转 讛谉 专"诇 讻诇拽讜讞讜转 讚注诇诪讗 讜讗祝 讛讙讜专诇 讛专讗砖讜谉 讜讛讞诇讜拽讛 讛专讗砖讜谞讛 讘讟诇讬诐, 诪砖讜诐 讻讱 讛讗讞讬诐 讞讜讝专讬诐 讜诪砖转转驻讬诐 讘讬讜讘诇 讜讞讜诇拽讬诐 讞诇讜拽讛 诪讞讚砖65.
讛讬讜爪讗 诪讚讘专讬谞讜 讛讜讗 讚诇驻讬 专砖"讬 (讘讘讻讜专讜转) 讜讛专讗讘"讚 讛讗讞讬诐 砖讞诇拽讜 讛诐 讻诇拽讜讞讜转 讚注诇诪讗. 诪讗讬讚讱, 讛专诪讘"诐 住讜讘专 砖讗祝 砖讝讜讻讬诐 讘讞诇拽讬讛诐 注"讬 拽谞讬谉 讘讚讜诪讛 诇诇拽讜讞讜转 注讻"讝 砖诐 讬专讜砖讛 谞拽讘注 诇讻转讞讬诇讛 讘讞诇拽讬讛诐 注"讬 讛讙讜专诇 讛专讗砖讜谉 讜讗讬谞讜 讘讟诇 诇注讜诇诐66.
讙.
讘讙诪专讗 讘"讘 (讚祝 拽诇讜 讘) 讗讬转讗: 讛诪讜讻专 砖讚讛讜 诇驻讬专讜转 专' 讬讜讞谞谉 讗诪专 诪讘讬讗 讜拽讜专讗 讜专"诇 讗诪专 诪讘讬讗 讜讗讬谞讜 拽讜专讗 注"讻. 讘讛住讘专 讚讬谉 讚专"诇 讚诪讘讬讗 讜讗讬谞讜 拽讜专讗 驻诇讬讙讬 讛专砖讘"诐 讜讛转讜住'. 讻转讘 讛专砖讘"诐 砖诪讘讬讗 诪讚讗讜专讬讬转讗 讜讝"诇 诪讘讬讗 讜讗讬谞讜 拽讜专讗 砖讗讬谞讜 讬讻讜诇 诇拽专讜转 讛讗讚诪讛 讗砖专 谞转转讛 诇讬 讜诪讬讛讜 讘讛讘讗讛 讞讬讬讘 讚讻转讬讘 讗砖专 转讘讬讗 诪讗专爪讱 砖讛专讬 砖讬注讘讚 诇讜 讬谞讬拽转 讛拽专拽注 诇驻讬专讜转讬讜 注讻"诇. 讜讛砖讬讙讜 讛转讜住' (讘讚"讛 诪讘讬讗 讜讗讬谞讜 拽讜专讗) 讝"诇 讜转讬诪讗 讚讗讬 拽专讬谞讗 讘讬讛 讗讚诪转讱 拽专讬谞讗 讘讬讛 谞诪讬 诪谉 讛讗讚诪讛 讗砖专 谞转转讛 诇讬 讜谞专讗讛 砖转拽谞讜 诪讚专讘谞谉 诇讛讘讬讗 诪砖讜诐 拽谞讬谉 驻讬专讜转 讗讘诇 拽专讬讗讛 诇讗 讻讜' 注讻"诇.
讜谞专讗讛 砖诇专砖讘"诐 讬砖谞谉 砖转讬 讛诇讻讜转: 讗) 砖讛驻讬专讜转 讬讛讬讜 砖诇讜 讘砖注转 讙讬讚讜诇诐; 讜讘) 砖讛拽专拽注 转讛讬讛 砖诇讜. 讛讚讬谉 讛专讗砖讜谉 诪注讻讘 讘讛讘讗讛 讜讛讚讬谉 讛砖谞讬 诪注讻讘 讘拽专讬讗讛 讜诇讗 讘讛讘讗讛. 讜诇讻谉 讛拽讜谞讛 讗转 讛驻讬专讜转 讘拽谞讬谉 驻讬专讜转 诪讘讬讗 讜讗讬谞讜 拽讜专讗 讻讬 讗祝 砖拽谞讛 讗转 讛驻讬专讜转 讘砖注转 讙讬讚讜诇诐, 诪"诪 诪讗讞专 砖讗讬谉 讙讜祝 讛拽专拽注 砖诇讜 讗讬谞讜 拽讜专讗. 讜讬砖 诇讚诪讜转讜 诇讚讬谉 讛诪驻专讬砖 讘讬讻讜专讬诐 诪砖讚讛讜 讜讗讞"讻 诪讻专 砖讚讛讜, 砖诪讘讬讗 讜讗讬谞讜 拽讜专讗 (驻"拽 讚讘讬讻讜专讬诐 诪"讝) 诪驻谞讬 砖讗讬谞讜 讬讻讜诇 诇讜诪专 讛讗讚诪讛 讗砖专 谞转转 诇讬 讚' 砖讛专讬 讗讬谉 诇讜 拽专拽注 讘砖注转 拽专讬讗讛 讗注"驻 砖拽谞讛 讗转 讛驻讬专讜转 讘砖注转 讙讬讚讜诇诐. 讜诇讛专砖讘"诐 讛诪讞诇讜拽转 讘讬谉 专"诇 讜专"讬 讛讬讗 讚诇专"讬 讛住讜讘专 讚拽谞讬谉 驻讬专讜转 讻拽谞讬谉 讛讙讜祝 讚诪讬 讛讜讗 谞讞砖讘 诇讘注诇 讛拽专拽注 讜诪讘讬讗 讜拽讜专讗. 诪讗讬讚讱 诇专"诇 讚讗讬谞讜 讻拽谞讬谉 讛讙讜祝 诪讘讬讗 讜讗讬谞讜 拽讜专讗. 讗诪谞诐 讗诇讬讘讗 讚讛转讜住' 诪谉 讛转讜专讛 讙诐 诇注谞讬谉 讛讘讗讛 爪专讬讱 砖讬讛讬讛 诇讜 拽谞讬谉 讘讙讜祝 讛拽专拽注 讘砖注转 讙讬讚讜诇. 讜讗讬谞讜 讚讜诪讛 诇诪讬 砖诪讻专 砖讚讛讜 诇讗讞专 讛驻专砖讛 砖诪讘讬讗 诪讚讗讜专讬讬转讗 诪讻讬讜谉 砖讛讬转讛 诇讜 拽专拽注 讘砖注转 讙讬讚讜诇 讛驻讬专讜转, 讜讗讬诇讜 讘爪讬讜专 讚专"诇 诇讗 讛讬转讛 诇讜 拽谞讬谉 讘讙讜祝 讛拽专拽注 讘砖注转 讙讬讚讜诇 讛驻讬专讜转 讜诇讻谉 讗讬谞讜 诪讘讬讗 讘讬讻讜专讬诐 诪谉 讛转讜专讛.
讛专诪讘"诐 驻住拽 讻专"诇 讘驻"讚 诪讛诇' 讘讬讻讜专讬诐 (讛诇"讜) 讝"诇 讛诪讜讻专 砖讚讛讜 诇驻讬专讜转 讛诇讜拽讞 诪讘讬讗 讜讗讬谞讜 拽讜专讗 砖拽谞讬谉 驻讬专讜转 讗讬谞讜 讻拽谞讬谉 讛讙讜祝 讗讘诇 诪讘讬讗 讗讚诐 诪谞讻住讬 讗砖转讜 讘讬讻讜专讬诐 讜拽讜专讗 讗注"驻 砖讗讬谉 诇讜 讙讜祝 讛拽专拽注 砖谞讗' 讗砖专 谞转谉 诇讱 讚' 讗诇拽讬讱 讜诇讘讬转讱 注讻"诇. 诪住转讬诪转 诇砖讜谞讜 诪砖诪注 拽爪转 砖住讜讘专 讻讛专砖讘"诐 砖诪讘讬讗 讜讗讬谞讜 拽讜专讗 诪讚讗讜专讬讬转讗. 讜讙诐 诪诪讛 砖讛讘讞讬谉 讘讬谉 讝讛 诇讘讬谉 讘注诇 讘谞讻住讬 讗砖转讜 砖诪讘讬讗 讜拽讜专讗 诪讚讗讜专讬讬转讗 诪砖诪注 砖讙诐 讘拽谞讬谉 驻讬专讜转 讚注诇诪讗 诪爪讜转 讛讛讘讗讛 讛讬讗 诪爪讜讛 诪讚讗讜专讬讬转讗.
讜注讬讬谉 讘专诪讘"诐 (驻"讘 诪讛诇' 讘讬讻讜专讬诐 讛诇讬"讘) 砖驻住拽 讝"诇 讛讗专讬住讬谉 讜讛讞讻讬专讬谉 讻讜' 讜讛讙讝诇谞讬谉 讗讬谞谉 诪讘讬讗讬谉 讘讻讜专讬诐 讜讗驻讬诇讜 谞转讬讬讗砖讜 讛讘注诇讬诐 砖谞讗' 讘讻讜专讬 讗讚诪转讱 注讻"诇. 讜讛拽砖讛 讛讙专"讞 讝爪"诇 砖讛专讬 诇讗专讬住 讬砖 拽谞讬谉 驻讬专讜转 讜讗"讻 诇诪讛 驻住拽 讛专诪讘"诐 砖讗讬谞讜 诪讘讬讗 讜诪"砖 诪讛诇讜拽讞 砖讚讛 诇驻讬专讜转 砖诪讘讬讗 讘讬讻讜专讬诐. 讜讻谉 讛拽砖讛 诪讛拽讜谞讛 讗讬诇谉 讘转讜讱 砖讚讛 讞讘讬专讜 砖讗讬谞讜 诪讘讬讗 诇驻讬 砖讗讬谉 诇讜 拽专拽注 (砖诐 讛诇讬"讙) 讜讛专讬 讬砖 诇讜 拽谞讬谉 驻讬专讜转 讜诇诪讛 讗讬谞讜 诪讘讬讗.
讜转讬专抓 讛讙专"讞 讝爪"诇 砖讬砖 砖谞讬 诪讬谞讬 拽谞讬谉 驻讬专讜转: 讗) 讻砖拽讜谞讛 讗转 讙讜祝 讛拽专拽注 诇驻讬专讜转讬讛; 讜讘) 讻砖拽讜谞讛 拽谞讬谉 驻讬专讜转 诇讘讚讜 讗讘诇 诇讗 拽讜谞讛 讗转 讛讙讜祝 诇驻讬专讜转. 讻砖讛诇讜拽讞 拽讜谞讛 讗转 讛讙讜祝 诇驻讬专讜转 诪讘讬讗 讘讬讻讜专讬诐. 诪讗讬讚讱 讗诐 讬砖 诇讗讚诐 拽谞讬谉 驻讬专讜转 讘诇讬 拽谞讬谉 讘讙讜祝 讛拽专拽注 讗讬谞讜 诪讘讬讗 讻诇诇. 讜诇驻讬讻讱 讛讗专讬住 讛讞讜讻专 讜讛拽讜谞讛 讗讬诇谉 讗讬谞诐 诪讘讬讗讬诐 讘讬讻讜专讬诐 讚讗注"驻 砖讬砖 诇讛诐 拽谞讬谉 驻讬专讜转 诪"诪 讗讬谉 诇讛诐 拽谞讬谉 讘讙讜祝 讛拽专拽注 诇驻讬专讜转讬讛 讜诇驻讬讻讱 讗讬谞诐 诪讘讬讗讬诐. 讘专诐 讛诇讜拽讞 砖讚讛 诇驻讬专讜转讬讛 拽讜谞讛 讗转 讙讜祝 讛砖讚讛 诇驻讬专讜转 讜诪讗讞专 砖拽谞讬谞讜 讘驻讬专讜转 讛讜讗 讘讙讜祝 讛拽专拽注 诇驻讬讻讱 诪讘讬讗 讜讗讬谞讜 拽讜专讗.
讜讗诪专 讛讙专"讞 讝爪"诇 砖讞讬诇讜拽 讝讛 谞诪爪讗 讘讛诇讻讜转 讛专诪讘"诐 (驻讻"讙 诪讛诇' 诪讻讬专讛 讛诇"讞) 砖驻专讟 砖谞讬 讗讜驻谞讬 拽谞讬谉 驻讬专讜转, 讜讝"诇 讜诪讛 讛驻专砖 讬砖 讘讬谉 讛拽讜谞讛 砖讚讛 讝讜 诇驻讬专讜转讬讛 讜讘讬谉 讛砖讜讻专 砖讚讛 诪讞讘讬专讜, 砖讛拽讜谞讛 砖讚讛 诇驻讬专讜转讬讛 讬砖 诇讜 诇谞讟注讛 讗讜 诇讝专注讛 讻诇 讝诪谉 砖讬专爪讛 讗讜 诇讛讜讘讬专讛, 讜讛砖讜讻专 讗讬谞讜 讻谉 讻诪讜 砖讬转讘讗专 讘注谞讬谉 砖讻讬专讜转, 讜讗讬谉 讛砖讜讻专 专砖讗讬 诇讛砖讻讬专 讗讘诇 讛拽讜谞讛 诪拽谞讛 诇讗讞专讬诐 讻诇 诪讛 砖拽谞讛 注讻"诇. 讜拽讘注 讛讙专"讞 讝爪"诇 诇驻讬 讛专诪讘"诐 砖讛讛讘讚诇 讘讬谉 讛拽讜谞讛 砖讚讛 诇驻讬专讜转 讜讘讬谉 讛砖讜讻专 讛讜讗 砖讛拽讜谞讛 砖讚讛 诇驻讬专讜转 拽讜谞讛 讗转 讙讜祝 讛砖讚讛 诇驻讬专讜转讬讛 讜讬砖 诇讜 拽谞讬谉 讙讜祝 诇驻讬专讜转 讘讙讜祝 讛砖讚讛 注爪诪讛 讜讗讬诇讜 讛砖讜讻专 讗讬谞讜 拽讜谞讛 讗转 讛讙讜祝 诇驻讬专讜转 讜专拽 拽讜谞讛 讗转 拽谞讬谉 讛驻讬专讜转 讘注爪诪讜 讘诇讬 拽谞讬谉 讙讜祝 讻诇诇, 讜诪砖讜"讛 拽谞讬谉 讛砖讜讻专 诪讜讙讘诇 讬讜转专 诪讛拽讜谞讛 砖讚讛 诇驻讬专讜转讬讛. 注讜讚 讻转讘 讛专诪讘"诐 (讛诇"讗) 讜讝"诇 诪拽谞讛 讗讚诐 讛讙讜祝 诇驻讬专讜转讬讜 讻讜' 讜讗讬谉 讝讛 诪拽谞讛 讚讘专 砖诇讗 讘讗 诇注讜诇诐 砖讛专讬 讛讙讜祝 诪爪讜讬 讜诪拽谞讛 诇驻讬专讜转 讛讗 诇诪讛 讝讛 讚讜诪讛 诇砖讜讻专 讘讬转 讗讜 砖讚讛 诇讞讘讬专讜 砖诇讗 讛拽谞讛 诇讜 讛讙讜祝 讗诇讗 讛谞讗转 讛讙讜祝 注讻"诇. 讜谞专讗讛 砖讻讜讜谞转 讛专诪讘"诐 讛讬讗 诇讜诪专 讚砖讜讻专 砖讗讬谉 诇讜 拽谞讬谉 讛讙讜祝 讗讬谞讜 拽讜谞讛 讗转 讛讙讜祝 诇驻讬专讜转 讜专拽 讗转 注爪诐 拽谞讬谉 讛驻讬专讜转 注爪诪讜 讜讛谞讗转讜, 讜讻诪讜 砖讞诇 诇砖讜讻专 拽谞讬谉 驻讬专讜转 讘注爪诪讜, 讛"讛 砖讞诇 拽谞讬谉 讙讜祝 诇驻讬专讜转. 讗讘诇 砖谞讬 拽谞讬谞讬诐 砖讜谞讬诐 讛诐 - 讻讬 讛砖讜讻专 拽讜谞讛 专拽 讗转 拽谞讬谉 讛驻讬专讜转 讘诇讘讚 讜诇讗 讗转 讙讜祝 讛拽专拽注, 讜讗讬诇讜 讛拽讜谞讛 讙讜祝 讛拽专拽注 诇驻讬专讜转讬讜 拽讜谞讛 讗转 讙讜祝 讛拽专拽注 注爪诪讛 讘砖讘讬诇 讛驻讬专讜转. 讜诪诪砖讬讱 讛专诪讘"诐 (砖诐 讛诇"讛 - 讜) 讜讝"诇 讛诪讜讻专 讙讜祝 讛拽专拽注 诇讝诪谉 拽爪讜讘 讛专讬 讝讛 诪讻讬专讛 讜诪砖转诪砖 讛诇讜拽讞 讘讙讜祝 讻讞驻爪讜 讜讗讜讻诇 讛驻讬专讜转 讻诇 讝诪谉 讛诪讻讬专讛 讜讘住讜祝 转讞讝讜专 诇讘注诇讬讛. 讜诪讛 讛驻专砖 讬砖 讘讬谉 讛诪讜讻专 拽专拽注 诇讝诪谉 拽爪讜讘 讜讘讬谉 讛诪拽谞讛 讗讜转讛 诇驻讬专讜转讬讛, 砖讛拽讜谞讛 诇驻讬专讜转 讗讬谞讜 讬讻讜诇 诇砖谞讜转 爪讜专转 讛拽专拽注 讜诇讗 讬讘谞讛 讜诇讗 讬讛专讜住 讗讘诇 讛拽讜谞讛 诇讝诪谉 拽爪讜讘 讛讜讗 讘讜谞讛 讜讛讜专住 讜注讜砖讛 讘讻诇 讝诪谞讜 讛拽爪讜讘 讻诪讜 砖注讜砖讛 讛拽讜谞讛 拽谞讬谉 注讜诇诐 诇注讜诇诐 注讻"诇. 讛专诪讘"诐 讛讘讞讬谉 讘讬谉 讛诪讜讻专 诇讝诪谉 拽爪讜讘 诇讘讬谉 讛诪拽谞讛 砖讚讛 诇驻讬专讜转. 讘砖谞讬讛诐 讛拽讜谞讛 拽谞讛 拽谞讬谉 讘讙讜祝 讛拽专拽注 讗诇讗 砖讘拽谞讬谉 诇讝诪谉 讬砖 诇拽讜谞讛 专砖讜转 诇砖谞讜转 讜诇讛专讜住 讗转 讙讜祝 讛拽专拽注 诇讻诇 讚讘专 砖专讜爪讛 讻讬 讬砖 诇讜 拽谞讬谉 讛讙讜祝, 讜讛讜讗 诪讜讙讘诇 专拽 诇讙讘讬 讝诪谉 讗讘诇 诇讗 讘谞讜讙注 诇讚讘专讬诐 讗讞专讬诐. 讜讗讬诇讜 讘拽讜谞讛 讙讜祝 诇驻讬专讜转 讛专讬 讙讜祝 讛拽专拽注 拽谞讜讬 诇讜 诇驻讬专讜转 讘诇讘讚 讗讘诇 诇讗 诇讚讘专讬诐 讗讞专讬诐, 讜诇讻谉 讗住讜专 诇讜 诇砖谞讜转 讗转 讛拽专拽注 讜诇讛专住讛.
讜注诇 驻讬 讛讬住讜讚 砖诇 讛讙专"讞 讝爪"诇 谞专讗讛 砖讛诪讞诇讜拽转 讘讬谉 专"讬 讜专"诇 讗讬 拽谞讬谉 讛驻讬专讜转 讻拽谞讬谉 讛讙讜祝 讚诪讬 讗讜 诇讗 拽讬讬诪转 专拽 讘拽谞讬谉 讛讙讜祝 诇驻讬专讜转, 讗讘诇 讘拽谞讬谉 驻讬专讜转 诇讘讚讜 讻讘砖讜讻专 讻"注 诪讜讚讬 讚诇讗讜 讻拽谞讬谉 讛讙讜祝 讚诪讬. 讜讘讻讱 讗驻砖专 诇讛住讘讬专 讗转 讚讘专讬 讛转讜住' 讘讬讘诪讜转 (讚祝 诇讜: 讚"讛 拽谞讬谉 驻讬专讜转 讻讜') 砖讛拽砖讜 讗诇讬讘讗 讚专"讬 讚住"诇 讚拽谞讬谉 驻讬专讜转 讻拽谞讬谉 讛讙讜祝 讚诪讬 诇诪讛 讬砖 爪讜专讱 讘转拽谞转 讗讜砖讗 砖讛专讬 讙诐 讘诇讬 讛转拽谞讛 讘讚讬谉 讛讜讗 砖讛讘注诇 讬讜爪讬讗 讛诪拽讞 诪讬讚讬 讛诇拽讜讞讜转 讻讬 讬砖 诇讜 拽谞讬谉 讛驻讬专讜转 砖讻拽谞讬谉 讛讙讜祝 讚诪讬. 讜转讬专爪讜 讛转讜住' 讜讝"诇 拽谞讬谉 讛讙讜祝 讚讗砖讛 注讚讬祝 砖讗讬谉 诇讘注诇 驻讬专讜转 讗诇讗 诪讻讞讛 讜注讜讚 讚讗讬谉 诇讘注诇 驻讬专讜转 讗诇讗 讘转拽谞转讗 讚专讘谞谉 注讻"诇. 讜诇驻讬"讚 讛讙专"讞 讝爪"诇 谞专讗讛 讚专"诇 讚砖讗谞讬 拽谞讬谉 讛驻讬专讜转 讚讘注诇 讘谞讻住讬 讗砖转讜 砖讗讬谞讜 拽谞讬谉 讙讜祝 诇驻讬专讜转 讗诇讗 拽谞讬谉 驻讬专讜转 讚注诇诪讗 讘诇讬 拽谞讬谉 讘讙讜祝 讛谞讻住讬诐 讻诇诇 讜讛讜讗 诪讛讟注诪讬诐 砖讻转讘讜. 讜诇驻讬' 诇讻"注 诇讗 讗诪专讬' 拽谞讬谉 讛驻讬专讜转 讚讘注诇 讻拽谞讬谉 讛讙讜祝 讚诪讬, 讜讻诪讜 讚诇讗 讗诪专讬谞谉 讻谉 讘谞讜讙注 诇拽谞讬谉 讛驻讬专讜转 讚砖讜讻专, 讜诪砖讜"讛 讘注讬谞谉 转拽谞转 讗讜砖讗 讻讚讬 诇讝讻讜转 讗转 讛讘注诇 讘讝讻讜转 讘讬讟讜诇 讛诪讻讬专讛.
讜讘讻谉 谞诪讬 诪讘讜讗专 诇诪讛 讛诪砖讻讬专 砖讚讛 诇讞讘讬专讜 讬讻讜诇 诇诪讜讻专讜 诇讗讞专 讜诇讗 讗诪专讬' 砖拽谞讬谉 讛驻讬专讜转 讚砖讜讻专 讻拽谞讬谉 讛讙讜祝 讚诪讬 讗诇讬讘讗 讚专' 讬讜讞谞谉 讜讬注讻讘 讗转 讛诪砖讻讬专 诪诇诪讻讜专. 讚诪讻讬讜谉 砖讗讬谉 诇讛砖讜讻专 拽谞讬谉 讘讙讜祝 讛砖讚讛 诇驻讬专讜转 讗诇讗 拽谞讬谉 驻讬专讜转 诇讘讚讜, 拽谞讬谉 讛驻讬专讜转 砖诇讜 诇讗讜 讻拽谞讬谉 讛讙讜祝 讚诪讬, 讜讗讬谞讜 讬讻讜诇 诇注讻讘 讗转 讛诪砖讻讬专 诪诇诪讻讜专.
讚.
讛讝讻专谞讜 诇注讬诇 (讚祝 驻讞: 讚"讛 专' 讬讜讞谞谉 讗讜转 讘') 砖谞讬 讘讬讗讜专讬诐 讘诪讻讬专讛 讜讛讞讝专转讜 讘讬讜讘诇 讗讬 讻诪讻讬专讛 讛讜讗 诇注讜诇诐 讜讬讜讘诇 讞诇 讗讞"讻 讻诪驻拽讬注 讗讜 讚注爪诐 讛诪讻讬专讛 讞诇讛 诪注讬拽专讗 专拽 注讚 砖注转 讛讬讜讘诇 讘诇讘讚. 讜讬砖 诇讛讘讬讗 住诪讜讻讬谉 诇爪讚 讗' 诪讛诇讗讜 "讜讛讗专抓 诇讗 转诪讻专 诇爪诪讬转讜转" 讚诇讻讗讜专讛 专"诇 砖讗住讜专 诇讛转谞讜转 讘砖注转 讛诪讻讬专讛 砖讛诪讻讬专讛 转讛讬讛 诇注讜诇诐, 讚诪讻讬专讛 诪讜转专转 专拽 讘诪拽讜诐 砖讚注转 讛诪讜讻专 诇诪讻讜专 专拽 注讚 讬讜讘诇67, 讜讬讜爪讗 砖诪讻讬专讛 讘砖谞讜转 讛讬讜讘诇 讗讬谞讛 讗诇讗 诪讻讬专讛 诇讝诪谉, 讜讚讬谞讬 讛讬讜讘诇 讞诇讬诐 讘注爪诐 诪注砖讛 讛诪讻讬专讛 讘砖注转讜 讜诇讗 诇讗讞"讻 讘转讜专转 诪驻拽讬注.
转讜住' 讚"讛 讘讗讜砖讗 讜讻讜'. 讝"诇 讜讗"转 诇专' 讬讜讞谞谉 诇诪讛 讛讜爪专讱 诇转拽谉 讻讬讜谉 讚讻拽谞讬谉 讛讙讜祝 讚诪讬 讜讬"诇 讚讗爪讟专讱 诇讛讬讻讗 讚讻转讘 诇讛 讚讬谉 讜讚讘专讬诐 讗讬谉 诇讬 讘谞讻住讬讱 讜讘驻讬专讜转讬讛谉 讜讘驻讬专讬 驻讬专讜转讬讛谉 注讚 住讜祝 讛注讜诇诐 讚讗讬谉 讝讛 讗讜讻诇 驻讬专讜转 讻讜' 注讻"诇. 讛专砖讘"讗 (讛讜讘讗 讘砖讟"诪) 讛砖讬讙 注诇 转讬专讜爪诐 讜转讬专抓 讗转 拽讜砖讬转 讛转讜住' 讜讝"诇 讜讬"诇 讚拽住讘专 专' 讬讜讞谞谉 讚诇讬转讗 诇转拽谞转 讗讜砖讗 讚诪注讜诇诐 诇讗 转拽谞讜讛 讚诇讗 讗爪讟专讬讻讗 诇讛讜. 讜讛转讜住' 转讬专爪讜 讜讻讜' 讜谞诇注"讚 讘讝讛 讜讘谞讜转谉 诪转谞讛 诇讗砖转讜 讚拽讬讬"诇 砖拽谞转讛 讜讗讬谉 讛讘注诇 讗讜讻诇 驻讬专讜转 讚讗"诇 讘砖转讬 讗诇讜 砖讗诐 诪讻专讛 讘讞讬讬 讘注诇讛 讗讬谉 讛讘注诇 诪讜爪讬讗 诪讬讚 讛诇拽讜讞讜转 讻讜' 砖讘转拽谞转 讗讜砖讗 注砖讜 讗转 讛讘注诇 讻诇讜拽讞 专讗砖讜谉 讜讗诐 讛讜讗 砖谞注砖讛 诇讜拽讞 专讗砖讜谉 住诇拽 注爪诪讜 诪讛谉 讛讬讗讱 讗驻砖专 砖讬讞讝讜专 讜诪讜爪讬讗 诪讬讚 诇讜拽讞 砖谞讬 注讻"诇. 诇驻讬 讛专砖讘"讗 讝讻讜转 讛讘注诇 诇讛讜爪讬讗 诪讛诇拽讜讞讜转 注"驻 转拽谞转 讗讜砖讗 转诇讜讬讛 讘拽谞讬谉 驻讬专讜转 砖讬砖 诇讜, 讜讗诐 讗讬谉 诇讜 拽谞讬谉 驻讬专讜转 讗讬谞讜 讬讻讜诇 诇讛讜爪讬讗 诪讬讚 讛诇拽讜讞讜转. 诪讗讬讚讱 诇讛转讜住' 讗讬谞讜 转诇讜讬 讘拽谞讬谉 讛驻讬专讜转 砖诇讜 讗诇讗 砖讬砖 诇讜 讝讻讜转 诪讚讬谉 讬讜专砖 讗转 讗砖转讜 诇讛讜爪讬讗 讗转 讛谞讻住讬诐 诪讛诇拽讜讞讜转.
讜注讬讬谉 讘住讜讙讬讗 讘讘"讘 (讚祝 拽诇讟. - 拽诇讟 讘) 砖讚谞讛 讗诐 讘注诇 讘谞讻住讬 讗砖转讜 讬讜专砖 讛讜讬 讗讜 诇讜拽讞 讛讜讬. 讜诪讚讬谉 讚专' 讬讜住讬 讘专' 讞谞讬谞讗 砖讘讗讜砖讛 讛转拽讬谞讜 砖讛讘注诇 诪讜爪讬讗 诪讬讚讬 讛诇拽讜讞讜转 讛讜讻讬讞讛 讛讙诪专讗 讚砖讜讬讜讛讜 专讘谞谉 讻诇讜拽讞. 讜诇讻讗讜专讛 谞专讗讛 诪讚讘专讬 讛讙诪' 讻诪砖"讻 讛专砖讘"讗 讚讗诇诪讜讛讜 专讘谞谉 诇拽谞讬谉 讛驻讬专讜转 砖诇讜 砖讬砖 诇讜 讘讞讬讬讛 诇讛讬讜转 讻拽谞讬谉 讛讙讜祝 讜诇讻谉 讛讘注诇 讻诇讜拽讞 专讗砖讜谉 讜诪讜爪讬讗 诪讬讚 讛诇拽讜讞讜转. 讜诪讗讬讚讱 讗诇讬讘讗 讚讛转讜住' 谞专讗讛 讚讛讗 讚讗讬转讗 讘讙诪' 讚诇讜拽讞 讛讜讬 专"诇 讚讬砖 诇讜 讝讻讜转 讬讜专砖 诪讞讬讬诐, 专"诇 砖讘讗讜砖讗 讛转拽讬谞讜 砖砖讜谞讛 讝讻讜转 讛讬讜专砖 讚讘注诇 诪砖讗专 讚讬谞讬 讛讬讜专砖讬诐. 讚诇讬讜专砖讬诐 讗讞专讬诐 讗讬谉 讝讻讜转 讬专讜砖讛 讘讞讬讬 诪讜专讬砖诐. 讜讗讬诇讜 诇讘注诇 讬砖 讝讻讜转 讬专讜砖讛 讘谞讻住讬 讗砖转讜 讙诐 讘讞讬讬讛, 讜诪砖讜"讛 诪讜爪讬讗 诪讬讚 讛诇拽讜讞讜转.
讜讗驻砖专 讚谞驻拽"诪 讘讬谉 砖讬讟转 讛转讜住' 诇砖讬讟转 讛专砖讘"讗 讛讬讗 讗诐 讛诪讻讬专讛 讘讟讬诇讛 诪讬讚 讗讜 专拽 诇讗讞专 诪讬转转 讛讗砖讛. 讚讛谞讛 讻转讘 讛讟讜专 (讗讛"注 住讬' 爪') 讝"诇 讻讬讜谉 砖讛讘注诇 讬讜专砖 讗转 讗砖转讜 讗讬谞讛 讬讻讜诇讛 诇诪讻讜专 砖讜诐 讚讘专 诪谞讻住讬讛 讜讗诐 诪讻专讛 讻讜' 讛讘注诇 诪讜爪讬讗 诪讬讚 讛诇拽讜讞讜转 砖注砖讜 讗讜转讜 讻诇讜拽讞 讘谞讻住讬讛 讜讛讜讗 诇拽讞 转讞讬诇讛 诇驻讬讻讱 诪讻专讛 讘讟诇 诇讗诇转专 砖讛讜讗 诪讜爪讬讗 诪讬讚 讛诇讜拽讞 讛讙讜祝 讜讛驻专讬 讻讜' 讜讛专诪讘"诐 讻转讘 讛讘注诇 诪讜爪讬讗 诪讬讚 讛诇讜拽讞 驻讬专讜转 讻诇 讬诪讬讛 讗讘诇 诇讗 讙讜祝 讛拽专拽注 砖讗讬谉 诇讜 讻诇讜诐 讘讙讜祝 谞讻住讬 诪诇讜讙 注讚 砖转诪讜转 诪转讛 讘讞讬讬讜 诪讜爪讬讗 讛讙讜祝 诪讬讚 讛诇讜拽讞 讜讗"讗 讛专讗"砖 讻转讘 讻住讘专讗 讛专讗砖讜谞讛 注讻"诇. 诇驻讬 讛专讗"砖 讛诪讻讬专讛 讘讟讬诇讛 诪讬讚, 讜讗讬诇讜 诇专诪讘"诐 (驻讻"讘 诪讛诇' 讗讬砖讜转 讛诇"讝) 讛诪讻讬专讛 讞诇讛 讘砖注转讛 讜讘讟讬诇讛 专拽 诇讗讞专 诪讬转转 讛讗砖讛. 讜诪住转讘专讗 砖讗诐 讬住讜讚 讝讻讜转 讛讘注诇 诇讛讜爪讬讗 诪讬讚 讛诇拽讜讞讜转 讛讜讗 诪讻讞 拽谞讬谉 驻讬专讜转 砖诇讜 讚砖讜讜讬谞讛讜 讛讞讻诪讬诐 讻拽谞讬谉 讛讙讜祝 (讻讛专砖讘"讗) 讛诪讻讬专讛 讘讟讬诇讛 诇讗诇转专 讻讚注转 讛专讗"砖. 诪讗讬讚讱 讗诐 讬住讜讚 讝讻讜转 讛讘注诇 讛讜讗 诪讚讬谉 讬专讜砖讛 (讻讛转讜住') 讬"诇 砖讝讜讻讛 讘谞讻住讬诐 砖诪讻专讛 讘砖注转 诪讬转转讛 讻讬专讜砖讛 讚注诇诪讗 - 讜讻讛专诪讘"诐68.
61 注讬讬谉 讘砖讬讟讛 诪拽讜讘爪转 诇注讬诇 (讚祝 诇讙: 讚"讛 讜诇专"注) 讘砖诐 讛专讗"砖 讜讛专诪"讛 砖住讜讘专讬诐 砖讛拽谞讬谉 讛讝讛 诪讜注讬诇.
62 注讬讬谉 讘砖讜"转 讛讙专注"讗 讝爪"诇 (讞"讘 住讬' 驻"讞) 砖讻"讻 讜驻诇讬讙 注诐 讛讘讬转 诪讗讬专 讛住讜讘专 讻诪讛诇讱 讛专讗砖讜谉 砖讘砖讬注讜专讬诐 砖讗讬谉 诇讘谉 拽谞讬谉 驻讬专讜转 讻诇诇 讘讞讬讬 讛讗讘.
63 专讘讬谞讜 讝爪"诇 讛讜诇讱 讻讗谉 诇驻讬 转讞讬诇转 讚讘专讬 讛专讗讘"讚, 讘专诐 讘住讜祝 讛讛砖讙讛 讻转讘 讛专讗讘"讚 讘讚专讱 讗驻砖专 砖讬砖 诪讻讬专讛 诇讝诪谉 讛讚讜诪讛 诇讬讜讘诇, 注"砖.
64 诇专诪讘"诐 讗诐 讗讞讬谉 砖讞诇拽讜 讬讜专砖讬诐 讛诐 讛讙讜专诇 讞诇 专拽 诪讚讬谉 讬专讜砖讛 讘诇讘讚 讜讗讬谞讜 讞诇讜转 拽谞讬谉 讻诇诇. 诪讗讬讚讱 讗诐 讛讗讞讬谉 砖讞诇拽讜 诇拽讜讞讜转 讛谉 讛讙讜专诇 讞诇 诪讚讬谉 讬专讜砖讛 讜讗祝 诪讚讬谉 拽谞讬谉 讜诪砖讜"讛 讞诇 讚讬谉 讞讝专讛 讘讬讜讘诇.
65 讗诪谞诐 爪"注 讘专砖"讬 诪住' 讘讬爪讛 (诇讝:) 讘讚"讛 诇拽讜讞讜转 讛谉 砖诪砖诪注 砖诐 砖驻讬专砖 讻诪讜 讛专诪讘"诐.
66 注"注 讘专砖讬诪讜转 砖讬注讜专讬诐 诇讘"拽 讞"讗 (讚祝 讟.) 讘注谞讬谉 讛讗讞讬谉 砖讞诇拽讜.
67 注讬讬谉 讘驻专砖"讬 注诇 讛转讜专讛 (讜讬拽专讗 讻讛, 讻讙) 砖讗讬谞讜 诪驻专砖 讻讱 讗诇讗 砖讛诇讗讜 拽讗讬 注诇 讞讝专转 讛砖讚讛 诇讘注诇讬讛 讘讬讜讘诇 讜砖诇讗 讬讛讗 讛诇讜拽讞 讻讜讘砖讛, 讜讛讜讗 讗讬住讜专 砖讞诇 注诇 讛诇讜拽讞 讘砖注转 讛讬讜讘诇 讜诇讗 注诇 讛诪讜讻专 讘注转 讛诪讻讬专讛. 诪讗讬讚讱 讛专诪讘"诐 诪驻专砖 讻讚讘砖讬注讜专讬诐 (驻讬"讗 诪讛诇' 砖诪讬讟讛 讜讬讜讘诇 讛诇"讗) 讚讛讜讬 讗讬住讜专 讘砖注转 讛诪讻讬专讛 砖诇讗 诇诪讻讜专 讗转 讛砖讚讛 诇爪诪讬转讜转, 讜讙诐 讛诪讜讻专 讜讙诐 讛诇讜拽讞 注讜讘专讬诐 注诇讬讜. 讗诪谞诐 讬"诇 砖讛专诪讘"诐 讗讝讬诇 诇砖讬讟转讜 (讘驻讻"讙 诪讛诇' 诪讻讬专讛 讛诇"讜) 砖诪讻讬专讛 讘讬讜讘诇 讛讜讬' 诪讻讬专讛 诇讝诪谉 讻谞讙讚 讛专讗讘"讚 (砖诐) 讛住讜讘专 砖诪讛讜讜讛 诪讻讬专讛 注讜诇诪讬转. 注讬讬谉 讘砖讬注讜专讬诐 诇注讬诇 (讚祝 驻讞:) 讚"讛 专' 讬讜讞谞谉 讗诪专.
68 讗讱 诇驻讬"讝 爪"注 讘诪讛 砖拽讘注讛 讛讙诪' 砖讛讘注诇 讗讬谞讜 讻讬讜专砖 讗诇讗 讻诇讜拽讞 讜谞"诪 砖讗讬谞讜 诪砖诇诐 诪诇讜讛 注"驻 讜讻讜', 讜专讘讬谞讜 讝爪"诇 诇讗 讬专讚 诇转讜讱 讛注谞讬谉.

